
CAPITOLUL | 


La zece metri de sol, elicopterul începu să vibreze, trezindu-l 
pe Carl din visare. 

— Ce s-a întâmplat? strigă pilotul în interfon. 

Carl simţi un nod în gât. Branşă imediat microfonul. 

— Am atins un copac uscat, în spate, în partea mea. 

Pilotul se întoarse spre el, încruntat. Erau obligaţi să se 
întoarcă să aterizeze în luminiş, de unde decolaseră. 

Cu pieptul gol, şeful grupei aprovizionată de ei reveni spre 
aparat. 

— Un zbor cam scurt, nu? zise el pilotului, care inspecta, 
îngândurat, palele rotorului. 

Fără să răspundă, plutonierul Raymond Jessup îl chemă pe 
soldatul Carl Willstrom, care se uita la capătul îndoit al unei pale. 

— La dracu', Willstrom! Am lovit un copac din partea ta, şi mi- 
ai spus că merge! S-a mişcat copacul ăla din loc? 

Carl minţi: 

— Am crezut că vom trece, domnule plutonier. 

În realitate, visa la un viitor strălucit de aviator... 

— Dacă vrei să rămâi cu noi, bombăni Jessup, încearcă să te 
pui pe treabă. Şi repede! Altfel, îţi cer mutarea imediat ce vom 
ajunge la bază. 

— Auzi, plecaţi sau dormiţi aici în noaptea asta? întrebă şeful 
grupei. 

— O să plecăm, răspunse Jessup. Am pierdut un vârf de pală. 
O să vibreze, dar ne vom putea întoarce. 

Carl închise uşa copilotului şi se întoarse în cuva mitraliorului, 
simțind aţintită asupra lui privirea comandantului de bord, 
Morris. Carl era un slăbănog. Morris, un tip solid din Chicago, ar fi 
putut să-l strivească cu un bobârnac. Mai ales acum când 
deteriorase elicopterul. 

— De data asta, fără prostii, da? zise Jessup pe un ton 
ameninţător. 

— Totul e bine, spuse Carl, după ce observă cu mare grijă 
zona. 

Pilotul porni motorul şi elicopterul decolă. După ce ajunseră 
deasupra copacilor, Jessup îndreptă aparatul în direcţia Tay Ninh. 
Carl, în spatele mitralierei, îndreptată la 45 de grade în jos, 
privea jungla defilând la zece metri sub ei: mult mai excitant 

decât să zbori la o mie de metri, printre nori. Acolo, în jungla 
neagră se petrecea totul. Inamicul... Vietcongii, V de la Victor, C 
de la Charlie... 

„La naiba! îşi zise el. lar am început!” 

Se lăsase iar în voia gândurilor. Oricum, căpitanul Ranes, 
ofiţerul-mecanic, avea să-i tragă o săpuneală. Avariile provocate 
de inamic, OK! Dar asta... 

Era deja destul de greu să suporte botezul focului care era 
aplicat celor noi. Dar, în a treia lui zi de zbor, făcuse o gafa care 
avea să-i aducă şi altceva decât brutalităţile clasice. Se angajase 
la elicoptere cu tot entuziasmul tinereţii sale, ca să lupte în 
război, nu ca să fie umilit de colegi. Aştepta cu răbdare să fie 
acceptat în echipă, şi uite ce i se întâmplase! 

Sergentul îi spusese, pe un ton aproape părintesc, că 
renghiurile nu vor dura mult: pur şi simplu, asta era tradiţia. 

Brusc, elicopterul luă altitudine: se apropiau de pământurile 
cultivate care înconjurau Tay Ninh. La şase sute de metri, 
aparatul îşi reluă zborul la orizontală. Carl vedea sub el orezăriile 
brăzdate de drumuri înguste, unde ţăranii munceau ca furnicile, 
fără măcar să ridice capul spre aparatele care zburau deasupra 


lor. 
κ 


* κ 


Imediat după aterizare, Carl demontă mitraliera, puse arma 
care cântărea zece kilograme pe umăr şi făcu turul elicopterului, 
ca să o ia pe cea a comandantului de bord. Era sarcina lui să 
întreţină cele două mitraliere M-60. Ofiţerul-mecanic sosise deja 
şi vorbea despre rotorul avariat cu comandantul de bord şi cu 
pilotul. Carl plecă să demonteze şi să curețe cele două mitraliere. 

Imediat ce se întoarse la post, Regis băgă capul pe uşă şi zise 
pe un ton dispreţuitor: A 

— Altă tâmpenie de răcan! Intr-o săptămână, crăpi cu 
siguranță... dacă sergentul Wooden te mai lasă să zbori. Vrea să 
te prezinți la el imediat. Te-a luat în colimator, ai face bine să te 
grăbeşti. 

Sergentul-major Alvin Wooden era singurul care încă nu-l 
persecutase. „Bun, acum sunt pe lista neagră a tuturor”, îşi zise 
el. 

La treizeci şi şase de ani, Wooden părea de cincizeci, cu părul 
lui încărunţit şi ridurile deja accentuate. Privirea ochilor săi 
cenuşii era indescifrabilă. 

— Ai o vedere bună, Willstrom, pentru că ai trecut vizita 

medicală a personalului navigant, zise el. Atunci, explică-mi şi 
mie cum ai putut să bagi elicopterul în copacul ăla. 

— Nu ştiu, domnule sergent. După cum i-am spus pilotului, am 
crezut că vom putea evita copacul, dar... 

Pumnul lui Wooden lovi lada de muniții care îi servea drept 
masă. 

— Există unii care clachează dintr-o tâmpenie. Nu-mi pasă 
dacă mori, nici măcar nu te cunosc. Dar îi cunosc pe ceilalţi 
băieţi de pe elicopterul vostru, şi de ei îmi pasă! li voi da încă ο 
şansă mâine. Vei pleca cu Regis pe 312, şi o să stea cu ochii pe 
tine. Dacă îmi spune că ai făcut o greşeală, o să faci de serviciu 
la privată, până când am să te pot muta în altă parte. 

Şi Wooden îl trimise la plimbare cu un simplu gest. Puțin mai 
târziu, Carl ajunse iar în faţa lui Regis, care spuse, fără să-şi 
ascundă disprețul: 

— Mâine dimineaţă, vom duce muniții la Batalionul 1 din 
Regimentul 7 Cavalerie. Decolarea la ora şase. Ai grijă ca totul să 
fie la bord înainte cu cel puţin un sfert de oră. 312 a ieşit din 
reparaţii. Verifică să nu lipsească nimic. Locul unde mergem se 
află la şaizeci de kilometri spre nord, foarte aproape de linia 
focului. Cambodgia, dacă preferi. 

Regis se întoarse spre uşă să iasă, apoi se opri. 

— Şi fără tâmpenii, da? 

* 
x κ 


Aerul răcoros îl făcu pe Carl să-şi recapete puţin tonusul după 
o noapte agitată. Sub elicopterul care lua altitudine, defila 
provincia Tay Ninh, învăluită într-un calm înşelător. Regimente 
întregi ale armatei regulate nord-vietnameze se puteau ascunde 
în junglă. 

Nu regreta că se angajase voluntar ca mitralior pe elicopter. 
Când se gândea la camarazii de jos, din căldura junglei, la 
discreţia capcanelor, şerpilor, lipitorilor... 

Regis nu făcuse nici o remarcă la adresa lui, nici vreunul dintre 
piloţi. Carl nu mai zburase niciodată cu ei, dar ştia că pilotul, 
plutonierul Nelson, se afla acolo doar de o lună. Blond, cu tenul 
deschis şi ochii albaştri, părea un copil din corul bisericii, care n- 
ar fi avut ce să caute într-un elicopter de luptă. Locotenentul 
Harris îl ducea cu gândul la acele afişe care făceau propagandă 
pentru război. Maxilar pătrat, înalt de aproape un metru şi 
nouăzeci, părul brun tuns scurt şi tenul bronzat al veteranilor din 
Vietnam. Carl se simţea aproape invulnerabil cu un astfel de 

pilot, chiar dacă restul echipajului nu avea aceeaşi încredere în 
el, mitraliorul din dreapta. 

La jumătatea drumului până la obiectiv, pilotul survolă o zonă 
de tir liberă, pentru ca Regis şi Carl să-şi poată testa mitralierele 
de 7, 62. Lui Carl îi plăcea impresia de putere pe care i-o dădeau 
armele. Fireşte, nu era singur în acel joc al vieţii şi al morţii. 
Citise în Star and Stripes, ziarul destinat militarilor, că de la 
începutul războiului fuseseră doborâte o mie două sute de 
elicoptere. Aceste pierderi însemnate făceau şi mai picantă 
partida. 

La un sfert de oră după ce-şi încercaseră armele, zăriră o pată 
roşiatică care, curând, atinse un diametru de o sută cincizeci de 
metri: o bază de artilerie, de tunuri de 105 mm şi lansatoare de 
rachete. Era baza provizorie a Batalionului 1 al Regimentului 7 
Cavalerie. De acolo, trimitea unităţi de infanterie în junglă, în 
căutarea inamicului şi a locurilor unde îşi ascundea armele. 
Astăzi, 312 avea drept misiune să distribuie unităţilor aflate în 
acţiune muniții, alimente şi mai ales apă. 

— Blue Grass Şase X-Ray, aici Papa Unitatea Doi, zise vocea 
pilotului în căştile lui Carl. 

După ce obţinu permisiunea să aterizeze, locotenentul Harris 
cobori elicopterul în spirală, cât mai repede posibil, ca să evite 
un tir venit de la sol. Carl ştia că era necesar, deşi asta îi făcea 
rău. Dar, cel puţin, nu vomită, ca prima dată. 

Totul era gata pentru sosirea lor. Infanteriştii, aproape toţi cu 
torsul gol, bronzaţi şi lac de năduşeală, formară un lanţ ca să 
descarce lăzile cu muniții pentru mitralierele M-60 şi pentru 
puştile de asalt M-16. In cinci minte, elicopterul era descărcat. 
Locotenentul Harris spuse echipajului, la telefonul interior: 

— Una dintre formaţiile lor a primit o mică vizită a vietcongilor 
pe la patru dimineaţa. Arme de calibru mic şi câteva mortiere. 
Aşa că fiţi în alertă. 

Se uită îndeosebi la Carl peste umăr şi conchise: 

— Atenţie să nu trageţi în ai noştri! 

După zece minute, survolau un luminiş din junglă, mare cât 
jumătate de teren de fotbal. Locotenentul Harris încerca să ia 
contact prin radio cu unitatea de la sol. La a doua încercare, 
primi un răspuns: 

— Papa Unitatea Doi, aici Alfa Trei-Şase Romeo, răspunseră 
cei de la sol. 

— Alfa Trei-Şase Romeo, aici Papa Unitatea Doi. Vreau să văd 
ceva fum. 


După câteva secunde, un fum galben se ridică în nordul 
luminişului. Imediat ce elicopterul se aşeză pe pământ, vreo şase 
oameni se iviră dintre copaci, protejându-se de praful şi de iarba 
ridicată de rotor. Formară un lanţ şi descărcară rapid materialul 
pe care îl aşteptau, apoi se întoarseră la adăpostul junglei. 
Atunci, un ofiţer şi un soldat înalt, un negru, încărcat cu bagaje, 
sosiră la elicopter. Soldatul urcă la bord, îi zâmbi lui Carl şi strigă, 
ca să acopere zgomotul motoarelor: 

— Mă întorc acasă, tipule! leri am primit ordinul! 

Willstrom îi zâmbi şi el. Să te întorci acasă viu şi întreg: ăsta 
era scopul tuturor soldaţilor americani. 

Pilotul fusese anunţat de ofiţerul de infanterie. 

— OK? întrebă Harris. 

— OK, răspunse Carl. 

Nu era nici un copac, nimic lângă rotorul cozii. Şi aparatul 
decolă. La jumătatea drumului până la bază, staţia radio prinse 
glas: 

— Papa Unitatea Doi. Aici Şase X-Ray. Una dintre unităţile 
noastre are o problemă. Evacuare urgentă. Urmează 
coordonatele. 

Pilotul începu să coboare, vitezometrul indicând o sută 
douăzeci de noduri. Pasagerul provizoriu se miră, apoi deveni 
îngrijorat. Îi strigă lui Carl: 

— Ce se întâmplă, Dumnezeule mare? 

— Evacuare medicală! strigă Carl. 

Erau răniţi, deci fuseseră lupte, iar negrul, care se întorcea 
acasă, nu avea chef, fireşte, să-şi rişte viaţa pe-acolo. 

Carl auzi din nou vocea locotenentului Harris: 

— Cei de jos spun că doboară copacii ca să putem ateriza, dar 
locul va fi îngust. Nici un semn al prezenţei vietcongilor, dar zona 
nu e sigură decât pe o rază de treizeci de metri. Fiţi prudenţi. 

Şeful unităţii de la sol luă legătura cu Harris prin radio. Auzeau 
elicopterul. Harris ceru atunci semnalul fumigen. După care se 
lăsă cu botul spre sol, restabilind poziţia abia la vreo 
cincisprezece metri de copaci. La indicaţiile precise ale 
comandantului de bord, Carl ghidă aterizarea elicopterului 
printre buştenii şi crengile rămase. 

Imediat ce atinse pământul, infanteriştii ieşiră dintre copaci, 
din ambele părţi, cu poverile lor însângerate. Doi soldaţi 
împinseră lângă Regis un pachet înfăşurat într-un poncho. Carl 
văzu şi un soldat tânăr, cu un fel de perucă blondă ciudată, 
pătată cu roşu, mărginită de zdrenţe de carne şi de bucăţi de 

craniu. Carl simţi iar că va vomita, şi se întrebă cum putea 
soldatul să fie conştient cu acea rană, care probabil că era 
mortală. Se uita cu toată atenţia la tresărirea braţelor οἱ 
picioarelor în ţinuta de luptă plină de sânge şi de găuri. 

— Uite, prinde asta! strigă o voce. 

Carl prinse instinctiv, din zbor, un obiect. Avu nevoie de 
câteva secunde ca să-l identifice: un bocanc al unui rănit, cu 
piciorul încă în el, smuls de la gleznă. 

Un moment paralizat, se mai calmă cât de cât când pilotul îi 
ceru indicaţiile pentru decolare. Ajuns în aer, Harris se deplasă la 
nivelul vârfurilor copacilor, evitând cu un viraj brusc trunchiul 
unui copac izolat. Rănitul alunecă pe podea, fiind prins de 
pasagerul negru. Nu mai mişca, dar respira repede şi zgomotos. 
Mortul alunecase şi el şi cuvertura se desfăcuse pe jumătate. O 
clipă, Carl privi capul care nu mai avea nimic omenesc, apoi se 
aplecă peste bord şi vomită resturile micului-dejun de-a lungul 
cozii elicopterului. 

Uşurat, Carl se sprijini cu spatele de perete şi se uită la negrul 
demobilizat care îi adresă un zâmbet ironic. 

— O să te obişnuieşti, băiete. Asta se întâmplă tot timpul pe- 
aici. 

Arătă spre cele două victime. N 

— Au ajuns în halul ăsta din cauza capcanelor. Imi pare grozav 
de bine că o şterg de-aici! 

Restul traseului continuă fără incidente. Rănitul nu mişca, 
culcat într-o mică băltoacă de sânge, care îi curgea dintr-o parte 
şi vântul îl răspândea de jur-împrejur. Carl îl auzi pe Harris 
anunțând prin radio că elicopterul va fi în afara serviciului după 
ce vor fi descărcate victimele, până va face plinul. Carl se întrebă 
vag dacă puteau şi ei să mănânce ceva. 

Nelson, copilotul, luă legătura cu unitatea medicală 15 de la 
Tay Ninh, ca să semnaleze pierderile. 

Echipa de infirmieri sosi imediat după aterizare şi puseră 
rapid, dar cu grijă, rănitul pe ο targă. In timp ce se întorceau la 
clădirea lor protejată de saci de nisip, sosi o altă echipă, fără să 
se grăbească prea mult, care ridică alene cadavrul. Carl nu va 
cunoaşte niciodată soarta soldatului amputat. Veteranii nici 
măcar nu-şi puneau problema. Dacă nu era un membru al 
propriei lor unităţi, în momentul următor nu se mai ocupau de el. 
Chestie de echilibru mental. 

Carl nu reuşea însă să uite ce se întâmplase, dar făcu destul 
de bine ce avea de făcut ca să nu i se reproşeze nimic. La apusul 

soarelui, şeful batalionului îi zise pilotului: 
— Bună treabă. 


Şi le spuse că erau liberi. 
* 


* x 


La Tay Ninh, Harris duse elicopterul 312 la locul lui. În timp ce 
piloții şi Regis făceau revizia, Carl curăța exteriorul aparatului cu 
un bidon cu apă şi nişte cârpe vechi. 

Regis se uită la el un moment şi zise: 

— OK, Willstrom. Acum, ocupă-te de arme. 

Carl avu impresia unei mici victorii. Nu i se reproşa că 
vomitase, iar Regis îi spusese pe nume, nu răcane. Cu un pas 
aproape alert, duse cele două mitraliere spre bidoanele cu 
dizolvant. Nu puneau prea multe probleme, deoarece trăseseră 
doar treizeci-patruzeci de rafale. Avea să termine repede, 
inclusiv gresarea lor. 

li plăceau mitralierele M-60 şi îşi oferi luxul de a se imagina 
respingând hoardele comuniste cu un torent de foc. Zâmbi la 
acest gând, mulţumit că nimeni nu putea să-i citească gândurile. 

Puse mitralierele la locul lor şi se alătură celorlalte echipaje la 
popotă, pentru cină. Regis era deja acolo, flecărind cu Jolley şi 
Smith, doi tipi din aceeaşi escadrilă. Tăcură o clipă văzându-l 
venind, apoi îşi reluară discuţia. 

— Răcanul s-a mişcat bine astăzi, zise Regis. Numai că a 
încercat să picteze coada elicopterului cu borâtură! 

Urmă un râs general, dar amical. Carl zâmbi, oftând în sinea 
lui. Se aşeză cu tava alături de ei. 


CAPITOLUL II 


În timpul următoarelor cinci zile, Carl înţelese ce-i spusese 
tatăl său, fost luptător în cele două războaie mondiale: „Războiul 
înseamnă ore lungi de plictiseală întrerupte de scurte momente 
de teroare pură”. 

Carl aştepta aproape cu nerăbdare momentele de teroare, 
întreținea aparatul 372 împreună cu Jolley, care se afla în 
Vietnam de un an şi jumătate. Incepea să fie acceptat. Jolley îl 
asigura că va cunoaşte curând botezul focului, şi părea foarte 
bine informat. 

După ce-şi termină treaba, Carl se întoarse în baraca de tablă 
ondulată şi saci de nisip, pe care o împărțea cu escadrila 2. 

— Vine şi Jolley? îl întrebă Wooden pe Carl care intra. 

— Intr-un minut, domnule sergent. Completează jurnalul de 
bord. 

Carl se aplecă peste vecinul său, David Smith, aşezat pe 
aceeaşi saltea. 

— Ce s-a întâmplat? întrebă el cu glas scăzut. 

Smith, un tânăr roşcovan din Ohio, îi zâmbi, privindu-l cu ochi 
strălucitori. 

— Mâine o să fie o bătălie pe cinste! Grupurile de comando 
apaşe, plecate în recunoaştere, au descoperit o mulţime de 
buncăre lângă linia de foc şi o să le facem de petrecanie. 
Locotenentul o să ne explice totul, acum când a venit şi Jolley. 

Locotenentul Gonzales era mic de statură şi slab, cu un ten 
închis, putând fi luat drept vietnamez. 

— Ascultaţi cu atenţie, băieţi, zise el. Am dat deja toate 
detaliile operaţiunii piloților. O să vă fac şi vouă un rezumat. 
Apaşii au găsit buncăre la patruzeci şi cinci de kilometri nord- 
vest, exact de partea frontierei noastre. Poate chiar până în 
Cambodgia. Avioanele de recunoaştere au fost atacate de o 
antiaeriană modernă şi de tiruri automate venind dinspre partea 
cambodgiană. Vom folosi toate aparatele, plus patru din prima 
escadrilă. Vom avea susţinere puternică din partea artileriei şi o 
acoperire aeriană. Atacul terestru se va face prin trei ieşiri a 
două companii din Batalionul 2 al Regimentului 5 Cavalerie. E 
foarte probabil ca inamicul, la sol, să reacționeze, aşa că 
pregătiţi-vă bine armamentul. E tot ce ştiu. Sergentul Wooden vă 
va aduce la cunoştinţă repartizarea. 

După rezolvarea detaliilor, unii se întoarseră la buncărele lor, 
ceilalţi comentând mai departe misiunea. Carl preferă să doarmă 
puţin, dar nu reuşi. Transpira în noaptea caldă şi umedă. 

„Tracul marilor premiere”, îşi zise el. 

Botezul focului va răspunde la toate întrebările lui. 
Transpiraţia nu se datora numai căldurii tropicale. Cum avea să 
reacționeze dacă inamicul nimerea rotorul? 

În cele din urmă, adormi, dar nu avu parte de un somn 


odihnitor. 
κ 


x κ 


Sergentul Wooden sosi la ora patru şi patruzeci de minute, cu 
un aer foarte mulţumit, pe care Carl îl consideră insuportabil la o 
oră atât de matinală. Cei mai mulţi dintre oameni fură foarte 
repede gata, în combinezon de zbor, dar câţiva fură scuturaţi 
bine, oameni pe care Carl îi văzu la fel de obosiţi ca şi el. Se duse 
să se bărbierească într-un fel de pâclă, dar apa rece îl trezi de-a 
binelea şi plecă imediat la popotă. 

Apoi se alătură celorlalţi militari la armurărie, luă cele două 
mitraliere şi merse pe lângă cele două şiruri de elicoptere până 
la 372. Jolley şi cei doi piloţi începuseră deja interminabilele 
controale de dinaintea zborului: ulei nou, comenzile, firele 
electrice, buloanele... Mii de lucruri puteau să nu meargă bine, şi 
unul singur ar fi putut să fie de ajuns ca să-i omoare la fel de 
bine ca şi glonţul unui inamic. 

Montă mitralierele M-60 şi chemă minicarul care căra muniții 
suplimentare. Luă şase cutii de două sute de cartuşe şi le puse 
sub scaunele echipajului. 

La cinci şi jumătate, toată lumea era gata. Plutonierul 
Simmons porni motorul şi îşi puse ochelarii negri pe nasul 
strâmb. Carl auzise că avusese un accident de elicopter, la 
începutul carierei. 

Simmons îşi ocupă locul în şirul de aparate de la marginea 
pistei. Şi căpitanul Slough, şeful primei escadrile şi comandantul 
întregii operaţiuni, având numele de cod Yellow Unu, decolă, 
urmat de celelalte opt elicoptere, şi urcă la o altitudine de şase 
sute de metri. Apoi ordonă piloților să intre în formaţie în stânga 
sa. Carl avu astfel o vedere perfectă a tuturor elicopterelor, 
aşezate în diagonală în faţa lui. Un spectacol impresionant, 
pentru prima sa misiune. Strângea patul mitralierei, dar băgă de 
seamă că ceilalţi nu făceau nimic: la acea altitudine, nimeni nu 
se temea de un tir venit de la sol. 

După aterizarea la baza Batalionului 2 al Regimentului 5, toate 
elicopterele îşi opriră rotoarele şi căpitanul Slough îi chemă pe 
toţi comandanții de bord pentru ultimele discuţii cu şeful 
infanteriei. Timpul trecea repede şi Carl îşi simţea stomacul 
crispându-se. Incercă să se destindă glumind cu Jolley şi cu 
copilotul. Jolley nu părea nervos. Era prea bine rodat. Dar Carl 
observă că şi copilotul era nervos. 

Peters era unul dintre ultimii sosiți în Vietnam, doar cu câteva 
săptămâni înainte de Carl, şi nici el nu avea experienţa 
războiului. Ca mulţi plutonieri, Peters părea prea tânăr pentru 
gradul lui. Doar câteva luni în plus faţă de Carl şi abia dacă avea 
douăzeci de ani. Zâmbetul lui era contrazis de privirea vagă a 
ochilor săi albaştri. Şi Carl se întrebă dacă şi el îi făcea lui Peters 
aceeaşi impresie. Se uită la cei şase soldaţi care urcau la bord. 
Toţi diferiţi, scunzi sau înalţi, slabi sau solizi, cu ţinute de junglă 
uzate, decolorate, dar care încă mai rezistau, ca şi cei care le 
purtau, cu excepţia unuia, mai tânăr, cu o mustață mică. Nu era 
bronzat şi se vedea bine că îi era frică. Dar Carl nu putea să facă 
nimic pentru el. Se instală astfel încât să poată ieşi imediat după 
aterizare: un elicopter încărcat cu soldaţi era o ţintă foarte 
frumoasă. 

Pilotul dădu instrucţiuni: 

— Foc de voie pentru prima ieşire. Zona de aterizare e lungă şi 
îngustă. Vom fi, deci, aproape de copaci. Puteţi să fiţi siguri că 
vietcongii ne aşteaptă. Sperăm că artileria va lichida câţiva. 

Exact în acel moment, bateriile deschiseră focul, acoperind cu 
vacarmul lor zgomotul făcut de rotoarele elicopterelor. La ordinul 
lui Yellow Unu, toate elicopterele decolară şi se regrupară la 
altitudinea de şase sute de metri, ca bobocii de rață după mama 
lor. De data asta, mitraliorii erau pregătiţi să tragă. Ici şi colo, 
Carl vedea băieţi aşezaţi la marginea compartimentelor 
deschise, cu picioarele atârnând în gol, cu armele îndreptate 
spre exterior. Toată lumea era pregătită pentru saltul de la 
aterizare. 

Unul dintre oameni strigă, arătând, în spatele formaţiei, 
escorta care sosea: patru aparate Cobra ale artileriei aeriene. 
Aveau să preia ştafeta artileriei terestre, atacând în picaj două 
câte două, ca să protejeze elicopterele. Carl nu le mai văzuse 
până atunci acţionând, dar erau legendare în Vietnam, cu 
lansatoarele lor de grenade de 40 mm şi mitralierele electrice cu 
trei mii de focuri pe minut. 

Simmons branşă interfonul ca să indice zona de aterizare. 

Exact la dreapta de bordul elicopterului, Carl privi fâşia lungă 
din junglă şi fulgerele urmate de norii de fum cenuşii şi albi, 
marcând impacturile artileriei. 

O altă voce se auzi în interfon: de data asta, era comandantul 
care indica formațiunea ce trebuia adoptată, destul de strânsă ca 
elicopterele să aterizeze toate în acelaşi timp, dar lăsând 
mitraliorilor o rază de tir destul de largă. 

Când formaţia ajunse la zece secunde de punctul de aterizare, 
Yellow Unu dădu ordinul pe care Carl îl aştepta cu nerăbdare. 

— Toate Yelow-urile, foc! 

Şi douăzeci de mitraliere începură să tragă, însoţite de diferite 
arme de infanterie. Carl, aflat în al şaptelea elicopter, fii cuprins 
de frenezia tirului, trăgând în copaci deja doborâţi. A doua 
escadrilă de aparate Cobra trăgea cu rachete la zece sau 
douăzeci de metri în copaci. Lui Carl nu-i mai era acum frică. Era 
doar puţin mirat: până în acel moment, nu provocaseră nici o 
ripostă. Totuşi, terenul ales era ideal pentru vietcongi. 

Yellow Unu aproape că aterizase, toate elicopterele fiind gata 
să-l urmeze, iar o escadrilă de aparate Cobra avea să deschidă 
focul. Deodată, tirul izbucni împotriva tuturor aparatelor, de la un 
capăt la celălalt al zonei de aterizare. Carl răcni, cu inima 
bătându-i cu putere, dar nu făcea asta nici de teamă şi nici de 
surpriză. Era un strigăt de provocare. Undeva departe, o parte 
din spiritul lui privea evenimentele succedându-se lent, ca la 
microscop. O lumină albă, nemişcată, apăru printre copaci, exact 
în faţa lui, în momentul în care elicopterul intra sub focul inamic. 
Carl ţinti fulgerele inamice şi, după o adevărată eternitate, duelul 
împotriva vietcongilor încetă: elicopterul trecuse de obstacol, dar 
acum avea de înfruntat un tir inamic venind aproape din faţă. 
Carl viză noile ţinte, ca să acopere infanteriştii care săreau din 
aparat. Trei dintre cei şase oameni săriră pe partea lui Willstrom 
şi ripostară imediat focului inamic. Uşurat, elicopterul urcă, 
oferindu-i lui Carl un unghi de tir mai bun şi, pentru prima dată, 
deveni conştient de ce se petrecea în jurul lui. Infanteriştii 
încercau să se apropie de linia de copaci asupra căreia aparatele 
Cobra deschideau focul. Trase şi el în acea direcţie şi inamicul 
încetă focul imediat. Atunci, cu un strigăt de triumf, alese altă 
ţintă. Undeva, foarte aproape, o explozie acoperi zgomotul unei 
mitraliere şi radioul lansă un apel de ajutor, întrerupt de o a doua 
explozie, mai violentă. 

— Dumnezeule! strigă pilotul, făcând un viraj brusc şi zburând 
la nivelul vârfurilor de copaci în timp ce se depărta. 

— Yellow Unu, aici Yellow Şapte. Şase a făcut explozie. 

— Yellow Şapte, aici Yellow Unu. Am recepționat, terminat. 

Ultimul elicopter din grup răspunse, şi Carl îl auzi pe 
comandant dându-i ordin să vadă dacă erau supraviețuitori. 
Urmară secunde de tăcere, auzindu-se doar zgomotul rotoarelor 
şi mortierelor, în timp ce grupul lua altitudine. Apoi elicopterul 
din coadă apelă: 

— Yellow Unu, aici Yellow Şapte. 

Tăcere, apoi vocea repetă, neutră, fără emoție: 

— Nici un supravieţuitor. Toţi morţi. 

Un elicopter, patru morţi, şi asta era tot. Elicopterul făcea 
parte din prima escadrilă, şi Carl nici măcar nu-i cunoştea pe cei 
din escadrila lui. Dar era un contact dur cu realitatea. Oameni din 
grupul lui, la câteva secunde, în faţa propriului său aparat. 

Intorcându-se spre bază, ca să reîncarce, Carl ascultă diferiţii 
emiţători. Două aparate Cobra rămâneau pe loc şi auzea în 
planul doi soldaţii apelându-le ca să le indice principalele puncte 
de rezistenţă. Un mesaj confirma că nu exista nici un 
supravieţuitor din elicopterul doborât. 

Carl era încă viu, asta era destul deocamdată. După spusele 
operatorilor radio, situaţia la sol evolua. După ο rezistenţă 
prelungită, vietcongii nu se retrăseseră în junglă ca de obicei. 
Erau soldaţi ai armatei regulate, acum se ştia asta, şi se adunau 
în nordul zonei de aterizare. Soldaţii americani aveau sub control 
doar sudul şi suferiseră pierderi grele. 

Yellow Unu ordonă grupului să se separe în două: cinci 
elicoptere aveau să facă prima ieşire, celelalte, inclusiv cel al lui 
Carl, aveau să stea în zonă până la decolarea primului avion. Ar 
fi, deci, exact în spatele elicopterului din faţa celui de al doilea 
val... Nimic între el şi poziţiile întărite ale vietcongilor. 

Carl asculta: 

— Yellow Unu, aici Yellow Doi. Ne-au nimerit, cădem. 

Şi alte elicoptere fuseseră lovite, şi Carl auzea puştile 
Kalaşnikov şi mitralierele inamicului în căşti. Strigă oamenilor să 
rămână în cală, ca să nu fie asurziţi de detunături, şi întoarse 
mitraliera M-60 ca să tragă prin uşa copilotului. Acesta, cu 
urechile protejate de casca de zbor, se întoarse spre Carl, 
ridicând un deget, „optimist”. 

Carl continuă să tragă până când elicopterul ajunse la câţiva 
metri de sol. Apoi fu obligat să se oprească, până când soldaţii 
aveau să sară din aparat. Prin parbrizul din faţă, văzu oamenii 
abandonând epava ca să se pună la adăpost în Yellow Cinci. 

După câteva secunde, deschise din nou focul, în timp ce 
elicopterele evacuau zona de aterizare. 

Simmons aplecă foarte tare aparatul pe dreapta, arătându-i lui 
Carl un spectacol cumplit într-un colţ al zonei de aterizare. Văzu 
corpurile câtorva soldaţi americani în iarbă. Unul dintre ei era 
culcat pe spate, cu braţele în cruce, ca şi cum s-ar fi întins să 
tragă un pui de somn. Dar pata stacojie, care îi acoperea 
aproape tot pieptul, atesta că era mort. 

O serie scurtă de mesaje radio îl informă pe responsabil că 
elicopterele din al doilea grup fuseseră şi ele lovite: din zece, nu 
mai rămăseseră decât şapte, iar Yellow Opt făcuse o aterizare 
forţată, nu departe de bază. Nu se înregistraseră victime; doar 
încă un aparat scos din circuit. 

Carl remarcă faptul că prima escadrilă era încă la sol la bază, 
în timp ce soldaţii stăteau toţi la bord, pregătiţi pentru a treia şi 
ultima ieşire. Carl înţelese că vietcongii, în sfârşit, se retrăgeau 
în junglă. Soldaţii americani înaintau lent, demolând buncărele, 
fără să întâmpine o rezistenţă prea mare. O altă escadrilă de 
aparate Cobra opera asupra părţii de nord a zonei de aterizare, 
în faţa infanteriştilor care înaintau. Un alt aparat de sprijin la sol 
fusese trimis ca să-l susţină pe Yellow Opt, până când va putea 
să i se trimită ajutor şi o echipă de evacuare. 

Deoarece inamicul bătea în retragere, şeful grupului hotărî 
aterizarea celor şapte elicoptere. 

Până atunci, Carl se comportase bine la evenimente. Acum, 
reacţia se făcea simțită. Se simţea pălind şi sângele îi cobora în 
picioarele care tremurau. O clipă crezu că va leşina. Se strădui să 
respire adânc în curentul de aer proaspăt al decolării. Nu se mai 
auzeau rafale de puşti Kalaşnikov, nici mesaje radio care 
semnalau: „Suntem sub foc inamic...” Totul se potolea... până 
data viitoare! 

Cei mai mulţi dintre soldaţi săreau din elicopter mai înainte ca 
acesta să atingă pământul şi se ascundeau printre copaci, în 
ciuda securităţii relative a zonei de aterizare. Mortul pe care Carl 
îl văzuse înainte fusese dus la capătul pistei, în partea de sud, 
împreună cu răniții. Carl îl anunţă pe Simmons: „Liber în 
dreapta”. Atunci, elicopterul fii scuturat de o explozie 
formidabilă. O ciupercă de foc ţâşni la nici zece metri în dreapta, 
în faţa aparatului, ca o erupție vulcanică. Carl văzu soldaţii 
rostogolindu-se la pământ. Copilotul răcni, în timp ce se auzeau 
impacturi de mortiere între elicoptere: 

— Yellow-uri, aici Unitatea. Decolare imediată şi retragere spre 

stânga. Terminat. 

Ordinul fu imediat executat, dar, în acelaşi timp, Peters strigă, 
cu mâinile pe faţă, cu capul scuturat cu violenţă din dreapta şi 
din stânga: 

— Nu mai văd! Ochii mei, Dumnezeule! Totul e negru! 

Imediat, Jolley ajunse în spatele copilotului, cu ο trusă 
medicală de prim-ajutor. Carl se apropie şi el. 

— Ţine-l de braţe! strigă Jolley. 

Simmons părăsise deja formaţia şi gonea spre Tay Ninh. 
Acum, Jolley şi Carl vedeau faţa lui Peters... Jolley îi desfăcu 
curelele şi putură să-l întindă pe rănit pe podeaua jegoasă. 

Jolley puse vesta de zbor pe pieptul lui Peters. Carl i-o puse pe 
a lui pe picioare. Nu era mare lucru, doar puţină căldură, totuşi. 
Jolley branşă interfonul şi se adresă lui Simmons: 

— Domnule plutonier, are „vizorul” bucățele. Are cioburi de 
plastic în amândoi ochii şi o schijă înfiptă într-un ochi. Şi pierde 
prea mult sânge. Încă trăieşte, dar mi-e frică să-i scot casca. 

— Am înţeles. Încearcă măcar să-l împiedici să se mişte. Ai 
văzut şi alte răni? 

Jolley se aplecă peste corpul lui Peters, schimbă o privire cu 
Carl şi zise: 

— Nu, domnule plutonier. 

Ceea ce se vedea din faţa lui Peters era de o paloare mortală, 
între şiroaiele de sânge care îi curgeau pe obraji. Ridicând ochii, 
descoperi pentru prima dată găurile din plexiglas, una mare şi 
câteva mai mici. Simţi ο uşurare gândindu-se că ar fi putut să fie 
lovit el, şi îi păru rău că se gândise la asta. După care îşi zise că, 
la urma urmelor, asta era regula jocului... Poate că data viitoare 
va fi rândul lui. 

Peters încă mai trăia când ajunseră pe terenul de la Tay Ninh 
şi îl încredinţară medicilor. Nu putea să stea ca să vadă dacă 
scăpa. Erau aşteptate alte elicoptere cu alte victime. 

Simmons duse aparatul la atelier şi, în timp ce Carl făcea 
plinul cu carburant, Jolley făcea o scurtă inspecţie pentru 
evaluarea stricăciunilor. Trecând prin faţa lui Carl, îi arătă, exact 
sub afetul mitralierei, cele două găuri mici clare, la vreo douăzeci 
de centimetri una de alta: 

— S-ar zice că ar fi Kalaşnikovuri, zise el. Treizeci de 
centimetri mai jos, şi s-ar fi zis cu tine. 

Carl se înfioră. 

Simmons se prezentă la aprovizionare, de unde primi ordin să 
se întoarcă la baza companiei. Misiunea se încheiase şi restul 

grupei se întorcea. Erau aşteptaţi de Ranes, ofiţerul-mecanic. 

— Păcat pentru Peters, zise el. Probabil că va rămâne orb 
pentru tot restul zilelor. Şi elicopterul? 

— Şapte impacturi. Parbrizele din dreapta trebuie înlocuite. Şi 
două impacturi în partea lui Willstrom. 

Ranes se uită la Carl şi zâmbi. 

Willstrom întrebă care erau pierderile suferite de restul grupei. 

— Nu e vorba de alte elicoptere, dar patru morţi şi un rănit 
grav reprezintă mai mult decât destul, zise Jolley. Cele mai mari 
pierderi de patru luni încoace. Din ce în ce mai puţini vietcongi. 
Dar din ce în ce mai mulţi nord-vietnamezi din armata venind din 
Cambodgia. S-ar părea că două dintre elicopterele doborâte sunt 
recuperabile. 

Carl scoase mitralierele şi le duse rapid la bidoanele de 
detergent, ca să le curețe înainte de întoarcerea celorlalţi. Era o 
muncă de rutină, care îi oferea timp de gândire. Se aştepta la o 
reacţie fizică după tensiunea luptei. Dar nimic. Zâmbi. Devenise 
probabil mai dur. Avusese camarazi ucişi, iar el trăia. Ripostase 
prompt. Poate că omorâse câţiva inamici. Se angajase ca să 
lupte împotriva comuniştilor. Părăsind America, era sigur că îi va 
ucide. Dar ceea ce trăia el nu era chiar atât de clar. Lipsea ceva. 
Lupta faţă în faţă cu inamicul. Poate data viitoare. 

După masa de seară, Jolley îl invită la popotă. 

Cei mai mulţi militari se aflau deja acolo, schimbând impresii 
în urma experienţelor lor de război. Mica sală era plină de fum, 
dar asta nu supăra pe nimeni. Era acolo un frigider mare pentru 
băuturi reci. 

Carl se aşeză pe o ladă de muniții, în timp ce Jolley se ducea 
să aducă două beri, schimbând în trecere, cu câţiva veterani, 
câteva vorbe fără perdea. 

Carl asculta conversațiile şi remarca faptul că toţi exagerau în 
privinţa evenimentelor din ziua aceea şi că nimeni nu vorbea 
despre echipajul pierdut - un mitralior şi un comandant de bord 
care, în ajun, probabil că erau şi ei acolo. Nu erau uitaţi, dar nu 
se vorbea despre ei: un fel de igienă mentală. 

— Hei, bătrâne! zise Regis, intrând cu pas legănat, Jolley zice 
că te-ai comportat bine astăzi, că te-ai descurcat excelent. Prin 
urmare, amândoi declarăm că numitul Carl Willstrom nu mai e 
„Virgin”! 

Câteva strigăte de „ura” fură urmate de ritualul clasic: două 
beri, una în mână şi alta răsturnată pe cap. Carl, foarte mândru 
de această oficializare, se scutură şi bău berea. 

Căpitanul Slough, comandantul operaţiunii, intră în popotă, 
mai înainte ca oamenii lui să o ia de tot razna. Era un ofiţer 
perfect, până la încălţările bine lustruite, respectat de oamenii 
lui. 

— Domnilor, zise el, după câte văd, păreţi bine dispuşi. 

Urmară câteva râsete şi acceptă berea pe care i-o întindea un 
mitralior. 

— Vă cer doar câteva minute de atenţie, ca să trecem în 
revistă misiunea de astăzi. Companiile duse de noi la faţa locului 
controlează în întregime zona de aterizare şi, la căderea nopţii, 
dispăruse orice contact cu inamicul. După ultimele veşti, soldaţii 
noştri au descoperit nişte buncăre mari, aprovizionate cu orez, 
medicamente şi muniții. Dar s-au găsit foarte puţine arme. 
Statul-major a confirmat că era un loc de popas al unui regiment 
nord-vietnamez şi crede că era vorba de o evacuare a propriului 
lor material esenţial spre Cambodgia. Au fost găsiţi douăzeci şi 
şapte de nord-vietnamezi morţi, iar acest total e posibil să 
crească mâine dimineaţă. 

Işi privi oamenii în ochi şi continuă: 

— Pierderile noastre au fost grele. Opt morţi şi cincisprezece 
răniţi din rândul infanteriei. Plus cei patru morţi de la noi. După 
cum unii dintre voi ştiu, Sellers nu mai avea de stat aici decât 
treizeci şi nouă de zile, iar soţia lui adusese pe lume un copil; 
asta în urmă cu patru luni. Vom face chetă pentru familie mâine 
seară, după serviciu. Din fericire, ceilalţi nu erau căsătoriţi. 
Peters, copilotul, şi-a pierdut ochiul stâng, dar poate că va putea 
să mai vadă puţin cu ochiul drept. Ziua a fost grea, dar aţi făcut 
o treabă bună. Comandantul vă felicită. Şefii se vor aduna 
imediat pentru instrucţiunile referitoare la misiunea de mâine. 
Dacă aparatele voastre mai pot să zboare, mâine vor decola din 
nou. Aşa că nu exageraţi prea mult cu berea. 

Bău ultima gură de bere şi părăsi cantina, într-o tăcere 
completă. Oamenii se uitau la halbele de bere gândindu-se la 
morţi, la viitorul lor sau la misiunile care îi aşteptau a doua zi. 

Carl se gândea la propriile sale şanse de supravieţuire, 
precum şi la cei care muriseră deja. Inainte de a ajunge în 
Vietnam, i se spusese că echipajele elicopterelor aveau o 
speranţă de viaţă foarte scurtă. Totuşi, de la sosirea sa, nu 
fusese nici un mort, până în ziua aceea. Regis spunea că cei din 
Yellow Şase fuseseră primii din ultimele două luni. Infanteriştii 
erau mult mai expuşi, dar nu credeau asta. Din când în când, 
erau recrutaţi mitraliori din rândul lor, dar nu se înghesuiau. Erau 

şi foşti funcţionari, foşti şoferi de camioane, foşti bucătari, care 
trecuseră vizita medicală a personalului navigant. Astfel, Carl 
începuse ca şofer de camion. Când se gândea la asta, revedea 
centrul de orientare şi, în primul rând, pe sergentul negru care 
recruta pentru rangeri. Al doilea care luase cuvântul purta o 
pălărie de cowboy, un adevărat Stetson. ΕΙ recruta militari pentru 
personalul navigant. Discursul său era aproape acelaşi ca şi cel 
al negrului, dar nici unul nu considera util să explice de ce se 
preconiza că vor fi locuri libere. Recunoştea că rangerii aveau o 
reputaţie frumoasă, dar ofiţerul aviator subliniase avantajele 
elicopterului, de la condiţiile mai bune de muncă şi până la prima 
de zbor. Carl fusese tentat şi, după două zile, se afla în tabăra 
bazei de la Tay Ninh. 

Ajunseseră la baracă exact la timp ca să prindă sfârşitul 
relatării lui Jerry Cooper. 

--... Şi mi-am tras curu’ din capcana aia, tipule. Eram sigur c-o 
să sară în aer. Nu aveam mai mult de o sută cincizeci de zile de 
făcut aici şi nu voiam să ajung acasă într-un sac de mort. În orice 
caz, n-am să mai zbor două zile, până îmi vor găsi alt motor. Asta 
a fost pentru toată săptămâna. 

— Tu eşti încă în viaţă, zise Conning, un tip slab din Louisiana, 
cu o cicatrice profundă, care se întindea de la buză până la 
urechea stângă. Echipajul lui 471, nu! Eu şi Washington am făcut 
parte un timp din acelaşi echipaj, şi era un trăgător grozav. Şi el 
urma să se întoarcă acasă curând. 

— Cu siguranţă că nici unul nu a avut timp să ştie ce i-a 
lichidat, zise Regis. E mai bine decât să cazi de sus sau să arzi. 

Toţi ceilalţi erau de acord cu el. Carl ar fi preferat ca Regis să 
nu fi pomenit despre asta. Nu spusese nimănui despre teama sa 
de altitudine. Şi, şi mai rău, de foc! Să mori în flăcări constituia o 
ameninţare reală când te aflai în elicopter. 

Wooden îndreptă gândurile tuturor spre misiune, enumerând 
rapid rolul lui Regis şi al tuturor celorlalţi: 

— Jolley, imediat după micul-dejun, îi iei pe Dulles, Jones şi 
Willstrom şi începi să te ocupi de buncăr. Sacii de nisip, din 
spate, seamănă cu cei pe care luptătorii de comando dintre voi i- 
au luat ca să se antreneze la aruncatul cuţitului. Unii sunt 
putrezi, dar am trei sute noi, gata să Πε umpluţi. 

incheind cu această notă optimistă, Wooden îi sfătui pe toţi să 


se ducă să se odihnească puţin. 
* 


x * 

După şapte ore petrecute cu umplerea sacilor verzi, Carl îşi 
zise că ar fi fost mult mai bine ca acel afurisit de buncăr să fi fost 
pur şi simplu reconstruit. Şeful de bord îi spuse, râzând, că 
buncărele nu erau inutile: puteai să aduci acolo fete sau să 
fumezi haşiş, foarte uşor de găsit în Vietnam. 

— Ba chiar se mai întâmplă să le foloseşti ca să te ascunzi de 
vietcongii „căzuţi din cer”. Au trecut trei săptămâni de când nu s- 
a mai întâmplat asta. Nu ştiu ce-i reţine. 

— Au în panoplia lor trei jucărioare, zise Jolley, cel mai vechi. 
Mortierele de 82, tanchetele de 122 şi mortierele de 120. In plus, 
din când în când, câteva mortiere de 60 şi o întreagă colecţie de 
puşti fără recul. 

Carl nu vru să arate cât de mult îl impresiona acest arsenal. 
Ceilalţi îi dădeau impresia că grupul lor fusese protejat printr-un 
fel de vrajă şi că dispreţuiau potenţiala ameninţare. Nimeni nu 
fusese rănit, nici măcar uşor, de nouă luni. In mod inexplicabil, 
grupul vecin, de la celălalt capăt al pistei, avusese doisprezece 
morţi şi răniţi de mortiere tot în aceeaşi perioadă. Chestie de 
noroc, probabil, şi spera ca norocul să nu-l trădeze nici pe el. 

La cantină se stătea la coadă pentru meniul clasic de 
conserve, agrementat cu comprimate contra paludismului şi 
pilule de sare. 

Comandantul grupului, maiorul Carvin, luă cuvântul. În ciuda 
feţei sale mari şi a bărbiei duble, avea autoritate, şi toată lumea 
îl ascultă cu respect. 

— Domnilor, zise el, serviciul funebru pentru oamenii din 471 
va avea loc la zece şi treizeci de minute, în faţa buncărului. Aş 
vrea ca toată lumea să fie prezentă, în afara celor de serviciu. Vă 
mulţumesc. 

După plecarea lui, Carl îşi curăţă tava şi se duse să facă un 
duş. In timp ce se spăla de praful şi sudoarea de pe urma 
umplerii sacilor cu nisip, băgă de seamă că pielea îi rămânea 
puţin închisă la culoare. În sfârşit! Incepea să aibă înfăţişarea 
unuia vechi. Imbrăcă o ţinută de zbor curată şi, în timp ce citea 
Pacific Stars and Stripes de ziua trecută, Jolley băgă capul pe uşă 
şi îl strigă. 

* 
x κ 

Pe o masă lungă, acoperită cu catifea, strălucea un crucifix de 
argint. De cele două părţi ale crucii, se aflau aşezate patru căşti 
de zbor, cu vizierele lăsate, ca pentru a proteja feţele 
dispăruţilor. In penumbra crepusculului, capelanul le aducea un 


20 


mic omagiu. Apoi maiorul vorbi despre fiecare într-un mod mai 
personal, îndemnând camarazii să le onoreze memoria. 

A fost un moment de neuitat atunci când ultima rază de soare 
a dispărut şi toţi oamenii, în poziţie de drepţi, au ascultat 
semnalul sonor pentru morţi, ridicându-se spre cerul întunecat. 
Carl avea ochii umezi, iar unii, care îşi pierduseră camarazi 
apropiaţi, chiar plângeau. 

Atunci Carl se întrebă ce vor scrie cărţile despre acest război 
după terminarea lui. 

CAPITOLUL III 


După două luni petrecute în Vietnam, Carl se simţea ca un 
veteran. Cei mai vechi încă îl mai ironizau din când în când, dar 
nu-i mai băga în seamă. 

La popotă, zvonurile făceau ravagii: sfârşitul războiului sau o 
mare ofensivă, nu mai avea importanţă. La masa lui Carl, cineva 
spunea, în seara aceea, că fusese descoperit un depozit mare de 
arme al vietcongilor, ascuns lângă linia roşie a frontierei 
cambodgiene. La masa de alături, auzea vorbindu-se de 
negocieri de pace care aveau loc la Paris şi de sfârşitul războiului 
în mai puţin de o lună. Izbucni în râs şi Regis, care asculta şi el, 
aruncă cu un biscuit în celălalt, ceea ce provocă un duel de 
artilerie cu biscuiţi între cele două mese. 

Smith îşi scutură  firimiturile din părul roşu şi schimbă 
conversaţia. 

Deodată, Wooden intră la popotă şi căută cu privirea masa lui 
Carl. După ce reuşi, Jolley, exclamă: 

— La dracu'! Poate că se cară de-aici dacă ne facem că nu-l 
vedem. 

— Nici vorbă, Jolley, zise Wooden, râzând uşurel. Dar nu-ţi face 
griji. Veştile pe care le aduc nu te vor stingheri. lar unii dintre 
aceşti domni vor fi chiar interesaţi. Am o misiune pentru tine, 
Corning. Compania aflată în contact cu acest depozit de arme 
ascunse cere un aparat de baliză. Am doi oameni care montează 
rachetele luminoase pe elicopterul tău. la-l cu tine ρε Willstrom. 
Incă n-a făcut misiuni de balizare. E un prilej bun ca să înveţe. 
Piloții tăi sunt Jessup şi acel locotenent nou, Richter. Decolarea 
peste treizeci de minute. O seară bună. 

Şi Wooden ieşi, lăsându-i pe Corning şi pe Carl să-şi termine în 
grabă cina. 

Se duseră la baraca lor ca să îmbrace efectele de zbor şi să-şi 
ia echipamentul. În cazul unui zbor de altitudine, chiar şi în 
Vietnam, nu era deloc cald. La armurărie, Corning îl ajută pe Carl 
să ia mitralierele şi plecară spre 641, elicopterul lui Corning. 
Plutonierul Jessup şi locotenentul Richter, care se afla în Vietnam 
doar de zece zile, sosiră şi ei după un minut şi începură 
controalele în întunericul din ce în ce mai intens. Carl se simţea 
puţin stingherit faţă de Jessup. Zburase doar de două ori cu el de 
la incidentul cu rotorul şi ştia, după felul în care îl privea, că 

Jessup nu avea deplină încredere în el. 

Dumnezeule, nu avea nici un motiv! Carl ştia că făcuse treabă 
bună de atunci încolo. La sfârşitul controalelor, Corning îi dădu 
instrucţiuni despre felul în care trebuiau trase rachetele 
luminoase. Carl încercă să memoreze totul şi tocmai voia să 
pună vreo două întrebări, când Jessup îi chemă de urgenţă: era 
momentul să decoleze. 

Era întuneric de-a binelea când ajunseră deasupra poziţiei 
infanteriştilor, lângă depozitul de muniții ascuns. Poziţia era 
marcată cu lumini, invizibile de inamicul de la sol, dar uşor de 
zărit din elicopter. 

La o altitudine de o mie de metri, Carl vedea trasoarele roşii 
ale americanilor şi pe cele verzi ale vietnamezilor şi, fără să 
zărească punctul de plecare al tirurilor, ghicea că soldaţii 
americani erau probabil într-un luminiş şi vietcongii la adăpost în 
junglă. Totul, împreună cu - din când în când - impacturile 
grenadelor de 40 mm a armelor M-79 americane, părea un foc 
de artificii fără zgomot pe un fond de satin negru. 

Da, fără zgomot, de acolo de unde se afla el. Dar pentru cei 
care se aflau la sol... Auzi o voce în căşti. O voce calmă, sigură 
de ea. Cerea ca elicopterul să-şi lanseze rachetele din opt în opt 
minute. Carl îşi aminti că Corning îi spusese că intervalul de opt 
minute oferea unităţilor de la sol o semilumină, lipsindu-i pe 
vietcongi de avantajul întunericului, cel puţin atâta timp cât 
elicopterul avea rachete. 

— Şi după ce nu vom mai avea rachete? întrebă Carl prin 
interfon. 

— Ne vom învârti aici la o mie două sute de metri, răspunse 
Jessup, şi ne vom lansa rachetele până la ultima sau până când 
nu vom mai putea zbura decât douăzeci de minute. Dacă 
înfruntarea de jos se agravează, vom lansa rachetele la un 
interval de patru minute şi totul va fi luminat ca un stadion de 
fotbal. Când vor mai rămâne doar opt rachete, dă-mi de ştire. 
Grupul Bravo va furniza un elicopter care va prelua ştafeta, când 
îl voi apela. Cât vor fi în aer, noi vom face plinul, vom lua alte 
rachete şi vom bea o cafea. E clar? 

— Perfect, răspunse Carl, puţin cam mirat de toate explicaţiile 
lui Jessup. 

— OK. Atunci, la treabă. Şefule, reglează rachetele la o mie de 
metri şi stabileşte contactul radio. Locotenentul Richter va 
cronometra şi îţi va spune când să lansezi. 

— Am înţeles, spuse Corning. 

Carl branşă interfonul. 

— O întrebare. Nu putem avea ceva mai multă lumină aici în 
spate? 

— Nu trebuie să servim drept ţintă, în cazul în care vietcongii 
vor aduce un tun mare. 

Carl dădu din cap şi aduse prima rachetă, căreia Corning îi 
agăţă cablul subţire de unul dintre inelele podelei. Şeful de bord 
se plasă între cei doi piloţi şi îi făcu semn lui Richter că era gata. 

Carl ridică racheta cu amândouă mâinile şi o duse cât mai 
departe posibil, la exteriorul elicopterului. Cablul de declanşare 
se rupse şi îl pocni peste gambă. Racheta dispăru în întuneric. 
Timp de câteva secunde, elicopterul zbură în noapte, doar cu 
lumina verde a tabloului de bord. Deodată, o lumină strălucitoare 
apăru sub ei, ca un mic soare: racheta se declanşase. 

Coborând lent sub paraşută, ea revărsa asupra junglei o 
lumină pâlpâitoare. Chiar şi copacii păreau că dansează. Carl zări 
pete mici de culoare întunecată pe sol: poziţiile de apărare 
americane, în pâlcuri izolate de copaci. Ici şi colo, trasoare verzi 
ţâşneau din posturile de luptă. 

La ordinul lui Richter, aruncă o a doua rachetă, care se aprinse 
cu jumătate de minut înainte de a se stinge prima. 

— lată-i, spuse calm Jessup echipajului. 

Corning arătă un punct departe la sol, iar Carl văzu dârele albe 
care treceau pe deasupra lor înainte de a dispărea. 

— Arme de 51, şopti Corning în microfon. 

— Până unde bat? întrebă Carl pe ton care voia să exprime 
doar o simplă curiozitate. 

— Nu-ţi face griji. Trag doar ca să ne arate că sunt acolo. Nu 
există nici o şansă să ne nimerească, spuse Jessup. Dar ar putea 
să le fie util să ştie în ce trag. Cred că le cam ştiu poziţia. 

Intrerupse interfonul şi luă legătura cu cei de la sol, ca să le 
semnaleze prezența a numeroase mitraliere inamice la 
aproximativ cinci sute de metri de poziţiile lor. Ar fi trebuit, deci, 
să riposteze cu mortierele. 

Noaptea trecea doar cu schimburi sporadice de focuri la sol şi 
nici un alt elicopter. In cele din urmă, Jessup apelă celălalt grup, 
ca să decoleze alt elicopter. Carl mai avea doar patru rachete 
când sosi elicopterul Grupului Bravo. După ce îi comunică ultima 
poziţie a mitralierelor de 51, Jessup îndreptă aparatul spre Tay 
Ninh, în noaptea fără lună. Numai Richter rupse tăcerea, 
anunțând că se aprinsese semnalul luminos. Mai avea carburant 
doar pentru douăzeci de minute. Dar se aflau la numai zece 

minute de zbor de Tay Ninh, drept pentru care Carl nu era deloc 
îngrijorat, în postul său de mitralior, la care revenise imediat 
după ce elicopterul coborâse. 

Era plăcut să-ţi poţi scoate geaca, după frigul unui zbor de 
noapte la altitudine. După ce făcură plinul şi încărcară alte 
rachete luminoase, merseră la popotă să bea o cafea şi să 
flecărească puţin, toate gradele amestecate. Chiar şi Jessup era 
relaxat. 

Când elicopterul decolă pentru a doua oară, era trecut de 
miezul nopţii. După câteva minute, zăriră deasupra orizontului 
luminile celuilalt elicopter. Jessup îi apelă ca să-i anunţe că 
schimbul se afla la numai trei minute de ei. După numai un 
minut, Richter exclama în interfon: 

— Priviţi! Ce fac? 

Carl şi Corning, care pregăteau rachetele, ridicară capul şi 
priviră spre partea din faţă. Willstrom înţelese curând că 
elicopterul şi racheta rămăseseră solitari, ca şi cum ar fi fost 
legaţi. Exact în acel moment, pilotul celuilalt elicopter se auzi în 
receptorul radio: 

— Mayday! Mayday! Aici Unitatea Trei. Avem ο rachetă 
agăţată sub cârjă, care arde. Nu reuşim s-o desprindem. Vreau 
repere. Trebuie să aterizez urgent. 

Comandantul trupelor de la sol confirmă primirea mesajului, în 
timp ce elicopterul cobora rapid, în spirală, purtând în continuare 
legată de el baliza intempestivă. Jessup le spuse prin radio că va 
încerca să-i protejeze şi îi întrebă dacă aveau nevoie de rachete 
pentru tentativa de aterizare. Pilotul răspunse că nu, cu o voce 
încordată. Erau şi aşa o ţintă de toată frumuseţea! 

— Pregătiţi-vă să trageţi, ordonă Jessup. Coborâm la cinci sute 
de metri. Trageţi foarte tare spre tot ce veţi vedea urcând spre 
celălalt elicopter. Dar nu trageţi în repere. Gata, am pornit! 

„Trasoare albe”, îşi zise Carl. La fel ca cele trimise spre el de 
inamic. 

Jessup continua să coboare lent în spirală, în sensul opus 
acelor de ceasornic, ca să-i permită lui Corning să acopere 
celălalt echipaj cu tirul său. Carl se simţea frustrat că nu putea 
să facă nimic din cauza poziţiei pe care o avea. Dar auzea 
rafalele lungi ale lui Corning, vizând arma antiaeriană a 
inamicului. 

O dâră albă şi strălucitoare trecu prin faţa ochilor lui. Tirul lui 
Corning îi tulbura pe trăgătorii vietnamezi. Carl îşi simţea inima 
bătându-i cu putere. 

— Ne-au localizat! Începeţi focul! Mitralior, vom vira strâns 
spre dreapta. Pregăteşte-te să reiei ştafeta! 

Jessup începu o spirală în sensul acelor de ceasornic şi Carl 
descoperi un spectacol cumplit. Elicopterul lansator de rachete 
era luminat de povara lui, iar trasoarele verzi şi albe urcau spre 
el, ca nişte fluturi atraşi de o flacără. Infanteriştii se dezlănţuiau 
ca să acopere nefericitul elicopter, trasoarele lor roşii 
încrucişându-se cu cele ale inamicului. Carl începu să-şi aducă şi 
el contribuţia la acel brad de Crăciun intempestiv. Nimic nu mai 
exista pentru el, în afară de acel spectacol multicolor şi 
mitraliera din mână. Trase o primă rafală de o sută de focuri, 
apoi pe a doua. Atunci, deveni iar conştient de bătăile inimii, şi 
trase rafale mai scurte, străduindu-se să ţintească mai bine. 

Arma antiaeriană îşi schimbă brusc obiectivul οἱ ţinti 
elicopterul lui Carl, în locul celui care încă mai purta racheta. 
Aparatul fu marcat de trasoarele albe. Carl era prea excitat ca 
să-i fie frică şi continuă să tragă până când Jessup viră brusc spre 
stânga. 

— Tirul lor devine mai precis. Să vedem dacă îl puteţi distruge! 

Carl auzi cu mare satisfacţie zgomotul celeilalte mitraliere. 
Pentru prima dată de mai bine de un minut, pilotul celuilalt 
elicopter luă legătura cu ei prin radio: 

-- Aterizăm... Am fost loviți... Avem răniţi... 

O explozie întrerupse transmisia, o explozie atât de puternică, 
încât acoperi zgomotul mitralierei, chiar şi de la acea distanţă. 
Carl privi infernul de sub aparatul lui. 

— Dumnezeule! zise oftând Richter în interfon. 

Urmă o tăcere sinistră. Corning nu mai trăgea şi armele de la 
sol amuţiseră. Doar palele rotorului mai erau vii. Fragmente 
incandescente cădeau pe pământ, peste baza infanteriştilor şi în 
jurul ei: ce mai rămăsese din elicopterul dislocat. 

— Pe toţi dracii! strigă Corning, reîncepând să tragă şi 
provocând imediat reacţia inamicului. 

— Reglează repede o rachetă la cinci sute de metri! ordonă 
Jessup. 

Carl execută ordinul, lansând racheta cât mai departe posibil. 
Lumina mai arăta doar o duzină de bucăți din elicopterul care 
continua să ardă, mai împrăştiat decât s-ar fi aşteptat. Schimbul 
de focuri îşi recăpătase forţa şi trasoarele urcau spre ei. Carl nu 
mai avea mitraliera ca să riposteze: ţinea în mână o a doua 
rachetă. Se uita, cu dinţii strânşi, la Corning, care continua să 
tragă, şi ştia că cicatricea de pe obraz se albise. 

— Doi-Şase Charlie, aici Papa Unitatea Şapte, zise Jessup prin 
radio. Care este situaţia la sol? Ştii ce s-a întâmplat? 

— Papa Unitatea Şapte, te aud. Nici un rănit în unitatea mea. 
Nici un supravieţuitor din elicopter. Am văzut un fulger pornind 
din rachetă, când se afla la doar treizeci de metri de sol. A fost 
lovit în plin şi a făcut explozie. E tot ce ştiu. Terminat. 

Jessup trecu pe interfon. 

— S-ar zice că le-a fost nimerit rezervorul, carburantul a ajuns 
la rachetă şi că focul a urcat apoi până la rezervoare. Richter, 
spune asta Grupului Bravo, dacă n-au auzit cumva. Mai spune-le 
că avem nevoie de alt elicopter lansator de rachete, de rezervă. 
Misiunea continuă. Reglaţi rachetele la o mie de metri. 

Imediat după mesajul lui Richter, Jessup contactă trupele de la 
sol, ca să afle posibilităţile de a ridica imediat cadavrele. 

— Unitatea Şapte, aici Doi-Şase Charlie. Unul se află la noi şi 
poate altele în afara perimetrului nostru. Ne aflăm mai departe în 
acţiune. Prin urmare, nu ne putem ocupa de cadavre. Vom 
trimite patrule imediat ce se va crăpa de ziuă. Continuaţi să 
lansați rachete. 

Contactul cu elicopterul de schimb fusese scurt. Carl ştia că, 
după ce îşi va lansa toate rachetele, ceilalţi nu vor mai avea nici 
ei rachete. 

Până la sfârşitul nopţii, cele două elicoptere făcură naveta 
între Tay Ninh şi obiectiv. Ca de obicei, acţiunea vietnamezilor 
scăzuse în intensitate înainte de ivirea zorilor, inamicul repliindu- 
se în junglă. Jessup luă hotărârea să rămână la faţa locului, ca să 
recupereze morţii, după ce vor fi aduşi de primele patrule. Cobori 
la trei sute de metri, şi Carl constată că infanteriştii nu găseau 
corpuri întregi, ci numai rămăşiţe, pe care le puneau în saci. 

Celălalt elicopter reveni fără să fie anunţat şi luă contact cu 
cel al lui Carl: 

— Mulţumim că ai rămas, Unitatea Şapte, dar noi trebuie să-i 
ducem. Sunt ai noştri. Terminat. 

Jessup nu răspunse. Cuvintele erau inutile. Părăsi câmpul de 
bătaie şi morţii. 

* 
x κ 


Carl nu reuşea οὔ adoarmă, obsedat de imagini ale 
elicopterului în flăcări şi ale oamenilor care cădeau. Prima dată 
când aţipi, se trezi tresărind, ţipând, οἱ o fată, care îşi făcea 
toaleta, apăru la uşa barăcii, îngrijorată. Fata mormăi că peste 
tot erau nebuni. 

— Ai dreptate, răspunse Carl. Sunt nebun. Altfel n-aş fi aici. 

După care ea plecă şi el se culcă la loc, gândindu-se că toţi 
camarazii lui din acel elicopter muriseră probabil brusc, fără să 
sufere din cauza focului. Nu reuşi însă să adoarmă şi se sculă în 
cele din urmă pe la prânz. Se duse la centrul radio, unde un 
operator cunoscut de el îi făcu semn şi zâmbi. Roccoli, zis 
„Rocky”, întrerupse contactul cu un elicopter şi se întoarse spre 
Carl. 

— Salut, Will! Zona în care ai fost astă-noapte a încasat-o rău 
de tot astăzi. O companie din Regimentul 227 dă lupte grele 
lângă ascunzătoarea de arme. 

Arătă, pe harta de pe perete, un punct la aproximativ doi 
kilometri de frontiera Cambodgiei. 

— La aproximativ un kilometru vest de elicopterul lansator de 
rachete doborât. S-ar zice că au atacat şi o bază de stocare. Au 
pierdut deja un elicopter şi nord-vietnamezii bombardează zona 
de aterizare din cealaltă parte a frontierei, unde nu pot fi atinşi. 
O adevărată nebunie. 

— Crezi că idioţii de la Washington vor sfârşi prin a ne lăsa să 
intrăm în Cambodgia, ca să-i lichidăm pe ticăloşii ăştia? întrebă 
Carl. 

Dar cunoştea răspunsul: 

— E o problemă de lovele. Dacă ne-ar lăsa să intrăm în 
Cambodgia, ar trebui ca Unchiul Sam să plătească sume imense 
pentru cel mai mic copac de cauciuc retezat. 

— Atunci, ce căutăm aici, Rocky? Ne batem pentru nucile de 
cocos sau pentru dolari? 

Rocky rânji şi zise: 

— Te afli aici de două luni şi încă n-ai înţeles? Vietnamezii nu 
ne vor aici, iar noi, aproape toţi, am vrea să fim în altă parte. 

Văzând că nu erau de acord, Carl se retrase. Reflecţiile lui 
Rocky îl tulburau. Incepea să bănuiască faptul că adevărata miză 
a războiului nu era apărarea libertăţii şi democraţiei în Vietnamul 
de Sud. Ştia că era naiv şi puţin prea idealist, dar vedea foarte 
bine că ceva nu era în regulă. Modul în care americanii îi tratau 
deseori pe vietnamezi nu era conform cu ceea ce se considera că 
trebuie să facă: adică să-i apere pe vietnamezi. Nu fusese 
martor, dar auzise de prizonieri vietnamezi aruncaţi din 
elicoptere sau folosiţi drept ţinte la antrenamentele de tir... 

CAPITOLUL IV 


Carl se sculase în zori şi făcea un duş, privind la stâncă: Nui Ba 
Den, Muntele Fecioarei, care domina, din înălţimea celor o mie 
de metri, orezăriile şi jungla din jur. Singurul munte pe o rază de 
o sută de kilometri de la Tay Ninh. Muntele arăta splendid în 
ceața răsăritului de soare, ca un decor de basm. 

In realitate, era un post pentru un mic detaşament american 
de releu-radio şi, noaptea, un centru de activitate pentru 
vietcongii care, se spunea, străpunseseră muntele cu tuneluri 
bine ascunse. Vietcongii şi armata nord-vietnameză se foloseau 
de stâncă pentru a-şi regla tirurile de mortiere şi de rachete 
împotriva taberei americane. 

Carl îmbrăcă o Nomex, ţinuta de zbor care ar fi trebuit să 
întârzie efectul focului, şi merse la popotă, unde se aflau 
celelalte echipaje. 

— Dacă chiar vrem să câştigăm nenorocitul ăsta de război, 
zise Regis, nu avem decât să-i bombardăm pe vietcongi cu 
mâncarea noastră. S-ar zice că a fost deja tratată cu napalm. 

— Nu avem dreptul, zise Corning, râzând uşurel. E împotriva 
Convenţiei de la Geneva. Şi, apoi, asta i-ar face să ne 
bombardeze şi ei cu mâncarea lor, nuoc-mam. iți dai seama? 

— Mergem, sergente, zise Jolley. 

Carl plecă împreună cu Martinez, un tip din New Mexico, 
singurul  hispano-american din escadrilă, în afara şefului, 
locotenentul Gonzales. Carl mai zburase o dată cu tânărul 
Martinez şi fusese impresionat de cunoştinţele sale despre 
elicoptere. Astăzi, pilota locotenentul Harris: una dintre ultimele 
sale misiuni. Se întorcea în Statele Unite peste două săptămâni. 
Plutonierul Ashley completa echipajul, şi Carl considera că va fi 
un zbor fără riscuri mari: curând, urma să fie numit comandant 
de bord. Un copilot experimentat şi un pilot care în curând avea 
să se întoarcă acasă... 

Harris, cel mai vechi şef de bord, comanda cele trei avioane 
ale escadrilei, şi alese unul ca să-l ia pe comandantul 
batalionului, celelalte două încărcând morţii, răniții şi materialul 
de la inamic. 

Soldaţii care ieşeau dintre copaci, ducând câţiva morţi în saci, 
păreau epuizați. Incă o dată Carl îşi spuse că făcuse bine alegând 
elicopterele. Soldaţii, nebărbieriţi de zile în şir, erau plini de noroi 

şi de sudoare. Urmau vreo şase răniţi, care încă mai puteau 
merge până la elicopter, şi care se instalară cât mai bine posibil 
printre cei ucişi. Urmau să primească Purple Heart, medalia 
răniților şi câteva zile de permisie în spatele frontului. „Armata 
poate să-şi bage undeva medalia asta, îşi ziceau băieţii. Dar 
permisia e binevenită!” 

Alţi soldaţi ieşiră dintre copaci, ducând vreo patruzeci de puşti 
Kalaşnikov, legate în snopuri - arme ce păreau noi. AK-47 era 
arma de asalt standard a inamicului, o armă excelentă, după 
părerea infanteriştilor care aveau una. Era ideală pentru războiul 
în junglă, uşor de curăţat şi rareori se gripa. In general, era 
interzisă folosirea armelor luate de la inamic, dar nimeni nu 
respecta regulamentul în privinţa asta. Puştile chinezeşti erau 
nişte arme de rezervă bune şi, cel puţin, nimeni nu te lua la 
întrebări dacă o pierdeai. 

— la uite ce aduc „turiştii” ăştia, zise Martinez în interfon. 

Carl zări câţiva soldaţi care aduceau în elicoptere mitraliere cu 
ţeavă lungă, cu vizoare anti-avion. Nu mai văzuse niciodată aşa 
ceva, dar recunoscu mitralierele de 51, principala armă 
antiaeriană inamică din acea parte a Vietnamului. 

— Cel puţin, astea două nu mai trag în noi. Nu ne mai rămâne 
decât să le găsim pe celelalte, după care cerul Vietnamului va fi 
mult mai liniştit. 

— După ce războiul se va termina, vei putea găsi arme 
îngropate în junglă timp de un secol, zise Harris, râzând. 

În orice caz, acea încărcătură nu va fi pierdută pentru toată 
lumea, iar Carl îşi zise că ar fi luat şi el ceva, dacă infanteriştii n- 
ar fi fost prea atenţi; şterpelitul devenise o tradiţie între diferite 
unităţi. 

In sfârşit, după a şasea ieşire din ziua aceea, ajunseră la un 
material mai puţin important, care nu mai era păzit. Atunci Carl 
puse mâna pe o mică trusă medicală şi o cutie de muniții 
chinezeşti, aceasta din urmă conţinând cinci sute cincizeci de 
gloanţe ruseşti de 7,62. Dacă ar fi putut să găsească un 
Kalaşnikov, ar fi fost perfect. Altfel, le-ar fi putut schimba pe 
altceva. 

In următoarea încărcătură, se aflau câţiva saci cu macete. Unii 
saci se rupseră când soldatul îi dădu drumul pe podea şi Carl îl 
ajută să pună macetele în alt sac. Celălalt tip, murdar şi obosit, 
reuşi să-i mulţumească cu un zâmbet şi îi întinse o macetă. 

— la-o. Ca amintire de la Unchiul Ho. 

Carl acceptă cadoul ca un copil care primeşte o jucărie nouă. 

Elicopterul său decolă cu prima încărcătură de soldaţi. În acel 
moment, şeful de batalion, din al treilea elicopter, îi contactă prin 
radio: 

— Din partea comandantului. Unul dintre plutoanele de 
securitate, aflat la est de ansamblul de buncăre, se află în 
contact cu o forţă inamică despre care nu ştie cât este de mare. 
Atenţie! Va trebui să acţionăm repede. 

Harris anunţă şi restul echipajului şi ceru prin radio trei 
aparate ca întăriri. 

Carl se branşă pe frecvenţa infanteriei şi înţelese că situaţia 
din zona de aterizare este gravă. Harris, prin interfon, trecea în 
revistă situaţia împreună cu copilotul: 

— Dispunem de cel mult patruzeci de minute de lumină, iar 
celelalte aparate nu vor sosi mai devreme de un sfert de oră. La 
sol a mai rămas aproape o companie, nouăzeci de oameni. 
Elicopterele vor veni pe rând. 

Făcu o pauză, apoi se întoarse spre Carl şi Martinez. 

— La sfârşit, s-ar putea să fie mai periculos. Domnilor, vreau 
neapărat să readuc la bază pe toată lumea, cum a fost prevăzut. 

Carl dădu din cap. Ultimele două evacuări aveau să fie 
probabil dificile. Va fi noapte şi, după câte înţelegea, presiunea 
inamicului asupra plutoanelor de securitate devenea din ce în ce 
mai intensă. Atunci, sosi o veste bună: soseau elicopterele 
cerute, cu două aparate Cobra de escortă. 

Lanţul de elicoptere începu să sosească şi infanteria rase 
câţiva copaci, pentru ca să poată ateriza două elicoptere odată, 
dar escortei i-ar fi fost cu siguranţă greu să intervină, din cauza 
nopţii şi a inamicului care era atât de aproape. 

La al doilea traseu, Carl văzu că perimetrul de apărare se 
îngusta. Vietnamezii profitau în mod evident de primele plecări 
ale infanteriştilor. 

La a treia trecere, Harris reveni la planul iniţial: un singur 
aparat odată, pentru a reduce riscul de coliziune. 

Dădu ordine precise fiecăruia: 

— Stingeţi luminile. Mitraliorii să tragă numai dacă văd armele 
lor îndreptate spre noi. Infanteriştii nu mai controlează decât un 
perimetru mic în jurul zonei de aterizare. 

Carl avea gura uscată, inima îi bătea cu putere şi se străduia 
să rămână calm. Imediat ce elicopterul ateriză, trei siluete 
ţâşniră spre el, de fiecare parte, ca nişte fantome. Şase oameni 
mai puţin la apărarea zonei de aterizare, şi Carl vedea că cel 
puţin doi dintre ei erau răniţi. 

Alţi soldaţi, cu faţa spre exterior, deschideau un foc susţinut 
ca să acopere sosirea şi plecarea elicopterelor. Carl abia dacă 
vedea fulgerele armelor lor în junglă, şi nici un tir de ripostă în 
timp ce elicopterele decolau şi plecau. 

Deodată, însă se dezlănţui iadul, din mai multe părţi în acelaşi 
timp. Fulgerele albe ale puştilor Kalaşnikov ţâşneau de la vreo 
douăzeci de metri de elicopter. Carl auzi vag strigăte, apoi 
zgomotul  gloanţelor care străpungeau carcasa subţire a 
aparatului, în sfârşit, răpăitul propriei sale mitraliere. Un pumn 
invizibil îl aruncă brusc de perete şi se lovi violent la cap. 
Cramponat de mitralieră, ripostă cu furie. 

Işi zicea: „Sunt rănit, dar nu mă doare. Probabil din cauza 
şocului”. 

Dar continua să tragă şi tirul inamic încetă brusc. Murmură: 

— Te-am ras, nenorocitule! 

Şi luă la ochi altă ţintă. 

Atunci, elicopterul luă altitudine, părăsind luminişul. 

-- Incetaţi focul! zise pilotul în interfon. 

Carl simţea o durere vagă şi începu să tremure. Martinez 
anunţă că nu era rănit. 

— Dar cred că avem un mort printre infanterişti. A fost lovit 
când părăseam zona de aterizare. 

Carl îşi dădu seama că încă putea să mai vorbească şi zise, 
după câteva secunde: 

— Mă doare rău în piept şi sunt încă puţin ameţit. Cred că 
vesta mea a oprit două-trei gloanţe. Dar cred că am încasat unul. 

Carl se uită la soldaţii din elicopter, la lumina slabă a becului 
roşu. In privirile lor se citeau epuizarea, teama, precum şi 
altceva: resemnarea celor care îşi cunosc destinul. leşiseră dintr- 
un mic colţ al iadului, dar mai rămăseseră cu sutele. lar acele 
priviri şi soldatul mort de pe podea îl împiedicau pe Carl să se 
bucure de victoria sa asupra inamicului, pe care era sigur că îl 
omorâse. 

Intr-o tăcere totală, reveniră la bază şi debarcară infanteriştii. 
Rămaseră câteva minute la sol, iar Martinez îi spuse lui Harris, 
după ce examină aparatul: 

— Nimic grav. Vreo douăsprezece impacturi. Atâta tot. 

— Nu s-a declanşat nici unul dintre semnalele de alarmă, 
răspunse Harris. 

— Totul pare intact. Dar tu s-ar părea că ai scăpat ca prin 
urechile acului, mitraliorule, îi zise Harris lui Carl, arătând spre 
vesta lui de protecţie. 

Carl lăsă ochii în jos şi descoperi găuri adânci aproape în 
mijlocul pieptului: gloanţe de Kalaşnikov. Asta îl aruncase în 
spate şi făcuse să-l doară atât de tare o clipă. 

Puțin mai sus, şi ar fi fost împuşcat în gât! Puțin mai jos, şi... 

— La dracu'! í 

|6ἱ aminti de şocul pe care îl simţise şi la cap. Iṣi scoase casca 
de zbor. 

ο — Dumnezeule, Will! zise Martinez. Erau gata să te lichideze! 
Ingerul tău păzitor şi-a făcut bine treaba. 

Erau amândoi stupefiaţi că nu era nici măcar zgâriat. 

— E momentul să mergem! îi strigă Ashley lui Harris. 

Ashley avea faţa de o paloare verzuie. Carl îşi zise că ceva nu 
era în regulă, urcă la bord şi branşă interfonul exact la timp ca 
să-l audă pe Ashley spunându-i lui Harris: 

— Toate elicopterele noastre au fost atinse şi avem câţiva 
răniţi. Ne ducem să-i luăm pe ultimii: şase echipaje şi un şef de 
pluton. 

Ashley avea vocea încordată: 

— Harris, vietcongii vor sări pe noi când vom decola. Şeful de 
pluton ne-a spus că va trage o rachetă de alarmă exact înainte 
de aterizarea noastră. Va fi un semnal pentru noi, va oferi 
aparatelor Cobra un punct de reper şi ar putea chiar să-i 
orbească pe ticăloşi câteva secunde. 

— O să fie foarte greu, răspunse Harris. Ai auzit ce-a spus 
Ashley? După ce îi vom încărca pe băieţi, nu vreau să aud tirul 
nostru slăbind decât după un kilometru... 

Ascultându-l pe pilot, Carl îşi zise că, după ce ultimii soldaţi 
vor urca la bord, vietcongii nu vor mai fi ţinuţi în loc decât de 
cele două aparate Cobra şi de mitraliori. lar ultima dată, fusese 
destul de greu. Verifică plasturii de pe vestă şi se aplecă să vadă 
în ce măsură se putea adăposti în spatele chesonului cu muniții. 
Nu era suficient, dar era mai bine decât nimic. Era una dintre 
slăbiciunile elicopterelor: după ce inamicul te-a reperat, nu mai 
există adăpost, nu mai există ascunzătoare posibilă. 

In momentul aterizării, Carl avea gura uscată şi sângele îi 
bătea puternic la tâmple. Un fulger ţâşni din noapte, în faţă şi 
sub elicopter. Tirul devenea mai susţinut de ambele părţi şi 
aparatele Cobra se apropiau, trăgând o sută de cartuşe pe 
secundă. 

Carl se calmă şi îndreptă mitraliera spre poziţiile inamicului. 

— Haide! strigă Harris în interfon lui Carl şi Martinez. 

Carl apăsă trăgaciurile unul după altul. In lumina de la capătul 

ţevilor, zări siluetele câtorva infanterişti supraviețuitori, cu 
spatele la elicopter, trăgând nebuneşte în junglă. Când aparatul 
atinse pământul, Carl îi acoperi până când alergară la elicopter. | 
se părea că totul e prea lent, chiar şi mitraliera lui, pe care o 
mişca acum în arc de cerc, fără să încerce să mai ţintească. 

La liziera junglei apăru o siluetă, apoi încă una, la vreo zece 
metri, alergând direct spre elicopter, trăgând cu arma la şold. 

In clipa cât o eternitate de care avu nevoie ca să-i ţintească, 
Carl auzi o voce în propriul său cap: „Sunt mort”. Apoi strigătul 
izbucni din plămâni... 

Trase într-o siluetă şi ο dobori imediat. Al doilea vietnamez 
încă mai trăgea, iar Carl primi încă un şoc, ca prima dată, în 
vesta de protecţie. Dar continua să tragă şi văzu capul celuilalt 
făcând explozie. 

Elicopterul decolă, urmărit de trasoare, dar mitraliera lui era 
singura care trăgea şi Harris încerca să-l schimbe pe 
comandantul de bord. 

Carl lăsă trăgaciurile şi aşteptă răspunsul lui Martinez, dar din 
stânga elicopterului nu se auzi nimic. 

— Willstrom, eşti bine acolo în spate? 

— Sunt puţin cam zdruncinat, răspunse Carl, care simţea 
pentru prima dată o arsură în gât. 

Ceva cald curgea lent pe pieptul său sub vesta antiglonţ. Nu-l 
durea prea tare şi, punând mâna în partea stângă a gâtului, îşi 
zise că rana nu era gravă. Probabil o schijă dintr-un glonţ care îi 
lovise vesta. 

— O să fie bine, zise el. Mă duc să văd ce face şeful. 

— Grăbeşte-te, apoi vino aici sus să te uiţi la copilot, îi ordonă 
Harris. Cred că a fost rănit. 

Carl aprinse lumina din interiorul elicopterului, lăsând-o să se 
reverse asupra soldaţilor epuizați şi a compartimentului 
comandantului de bord. Martinez era căzut pe o parte, iar când 
Carl încercă să se apropie de el, unul dintre infanterişti îl apucă 
de picior şi strigă, arătându-i alt soldat. Acela avea o gaură mare 
în abdomen. Un soldat îi dădu primul ajutor, aşa cum fuseseră 
toţi învăţaţi, şi acoperi rana cu un pansament mare. Carl smulse 
firul căştii lui Martinez şi branşă microfonul. 

— Avem un infanterist mort! Martinez încă mai trăieşte. 
Respiră. Nu văd sânge. Poate că e doar leşinat. Vin. 

II trase pe comandantul de bord spre cală, se asigură că nu va 
cădea şi, păşind peste soldaţii înghesuiți unii în alţii, ajunse la 
cabina de pilotaj. 

Ashley era lipit de scaun, dar cu capul aplecat în faţă, aproape 
atingând pieptul. Carl se aplecă, îi ridică uşor capul şi viziera 
căştii. Ofiţerul avea ochii închişi, ca şi cum ar fi dormit liniştit, dar 
din gură i se prelingea un firicel de sânge. 

Capul îi căzu spre stânga şi, exact deasupra urechii drepte, îi 
văzu părul blond plin de sânge, în jurul impactului unui glonţ. 
Sângele continua să curgă şi acoperi mâna lui Carl când îi căută 
pulsul la gât, ştiind deja că nu mai bătea. 

Totuşi, nu simţea nici o emoție, în pofida durerii şi a morţii 
care domneau în elicopter. Se uită la casca lui Ashley, străpunsă 
şi ea în partea dreaptă. Era pentru a doua oară în scurta sa 
carieră de navigator când pierdea un copilot. Branşă microfonul 
lui Ashley şi se uită la pilot. Expresia lui Harris arăta că acesta 
cunoştea deja răspunsul la întrebarea pe care nu o pusese. 

— E mort, şefule. Probabil că a murit pe loc. 

Harris se uită o secundă la cadavrul lui Ashley, la gâtul lui Carl, 
apoi la luminile din depărtare care anunțau Tay Ninh. 

— li vom duce pe toţi la spital. Anunţă-l pe şeful lor. Nu pari 
prea rău atins, aşa că brancardierii se vor putea ocupa de tine 
după ce vom sosi. Până atunci, tu eşti echipajul. Mai uită-te la 
Martinez şi fă ce poţi pentru soldaţi. 

Carl se duse la şeful de pluton şi îi transmise mesajul lui 
Harris. Tânărul locotenent îngrijea un soldat rănit uşor. Ştia de 
moartea  copilotului. Schimbară ο privire frăţească, apoi 
locotenentul se întoarse la rănit. 

Martinez era tot inconştient. Carl trecu în locul lui şi luă de sub 
scaun plosca cu apă, prevăzută pentru orice eventualitate. 
Scoase casca comandantului de bord şi îi turnă puţină apă pe 
faţă. Ochii negri ai lui Martinez clipiră puţin. Apoi îi deschise de 
tot, cu o expresie de profundă uimire. 

Fericit că nu mai avea de contabilizat încă un cadavru, Carl îi 
zâmbi, îl ajută să se ridice în capul oaselor şi strigă ca să acopere 
zgomotul motorului: 

— Te doare undeva? 

— Ce s-a întâmplat? întrebă Martinez, stupefiat şi fără să fi 
auzit întrebarea. 

— Era să crăpăm! Se pare că vesta ta a primit vreo două 
gloanţe. Asta ţi-a salvat probabil viaţa, dar te-a scos din joc un 
timp. Vestele au fost foarte folositoare în noaptea asta. Acum ne 
întoarcem la Tay Ninh. Unul dintre infanterişti e rănit grav. 
Ashley a murit. 

Martinez se uită la cockpit, apoi la podea. 

— Păcat. Era un băiat bun. Îşi cunoştea treaba şi nu călca pe 
nimeni pe bătături. 
Un epitaf ca oricare altul. Unii nu-l meritau. Nu erau plânşi. 

CAPITOLUL V 


— Hei, Carl! 

Jolley ieşea din sala de raport, alergând spre el şi agitând un 
teanc de hârtii: 

— Am ordinul de misiune! Peste şase zile plec în America! 

Şi Jollley zâmbi cu toată gura. 

— Plec la Tan Su Nhut în aceeaşi zi cu locotenentul Harris. 
Singura diferenţă este că el va fi forţat să rămână acolo, în timp 
ce eu plec doar pentru treizeci de zile, şi mă întorc să mă 
odihnesc aici. 

Carl începu şi el să râdă. 

— Jolley, eşti un adevărat nebun. Cum să continuăm noi 
războiul o lună de zile fără tine? 

— Ai mare tupeu să mă faci pe mine nebun! Cu tipi ca tine, 
sunt convins că cei de pe-aici nu se vor plictisi cât lipsesc. Am 
vorbit cu Harris despre „nenorocirea” în care ai fost săptămâna 
trecută. Mi-a spus că aţi fost împreună la momentul potrivit. Şi că 
n-ai părut prea afectat nici când a murit Ashley. iți place războiul 
ăsta, nu? 

Carl se uită la Jolley câteva secunde, mergând, apoi zise: 

— Eşti aici de mult timp, Jolley. Cred că n-ai fi stat dacă nu ti- 
ar fi plăcut războiul. Da, îmi place. Chestia de săptămâna trecută 
m-a băgat în sperieţi rău de tot, dar a fost foarte excitant. Am 
crezut că vietcongii au să-mi facă de petrecanie, tipule. Dar totul 
se derula foarte repede... Eram nebun, trăgeam şi îi înjuram în 
acelaşi timp. Imi era frică, un moment am crezut că voi muri, οἱ 
acum aştept cu nerăbdare următoarea ocazie. Insă ăsta e jocul, 
Jolley. li plâng pe cei care sunt ucişi, şi le plâng şi mai mult 
familiile, dar ăsta e războiul. Trebuie să înfrunţi inamicul şi să ieşi 
învingător... Mă simt... viu. Cineva a spus: „Pentru cei care au 
văzut moartea în faţă, viaţa are un parfum pe care cei care stau 
la căldurică nu-l vor cunoaşte niciodată”. Asta e pentru mine şi 
pentru tine, Jolley. Parfumul e riscul. Suntem amândoi nebuni. 

Jolley zâmbi. 

— Ai dreptate. Doi nebuni. Ar trebui să scrii într-o zi o carte 
despre toate astea. In mai puţin de patru luni, ai văzut mai mult 
decât unii care au stat aici tot stagiul. Poate că nu ştii, dar eşti 
pe cale să-ţi faci o reputaţie. Cei de pe elicoptere sunt 
superstiţioşi şi, cu tine, au murit deja doi copiloţi. L-am auzit pe 

un pilot spunând unui răcan, care era tare speriat, că cel mai bun 
mijloc de a fi omorât este să te aibă pe tine mitralior. Trebuie să 
ţi se dea o poreclă. Willstrom sună prea serios. O să-ţi zicem 


Weird Willy, Uimitorul Willy. 
* 


* x 


Cea de a patra lună a lui Carl în Vietnam a fost marcată prin 
începutul ploilor torențiale ale musonului. Prin acoperişul 
barăcilor se infiltra apa. 

— Jolley a plecat la timp, îi zise Carl lui Cooper. Mă întreb dacă 
se simte vinovat că se bucură de femei albe, de un pat adevărat 
şi de băi calde, în timp ce noi stăm cu boaşele în nori ca să 
apărăm libertatea. 

— Aiurea! Mai mult ca sigur că a şi uitat de noi, răspunse 
Cooper. E într-un bar, beat criţă, povestind unei târfuliţe cum 
câştigă războiul singur-singurel. Dar, când se va întoarce, va mai 
avea încă şase luni de făcut aici. 

Uşa barăcii se deschise brusc şi apăru sergentul Wooden. 

— Domnilor, zise el, am o veste care n-o să placă la toată 
lumea. Serviciul de întreţinere de la Phuoc Vinh a primit piese de 
schimb pentru elicopterul tău, Coop, iar bătrânul le vrea aici în 
seara asta, ca să fie gata să zboare imediat. Willstrom pare că se 
plictiseşte. Ar trebui să-l iei ca mitralior. Jessup va fi pilotul vostru 
şi veţi lua elicopterul lui Jolley. Cu vântul în spate, ar trebui să fiţi 
înapoi până la cină. 

— Mersi, sergente. Ţi-ar plăcea să fii distrus de acum în 
treizeci de zile? 

— Nu e nimic de râs în asta! replică Wooden. Aş fi gata să mă 
ascund în buncăr pentru toată luna. 

— Hai s-o lăsăm moartă. Nu eşti chiar atât de rău pentru un 
soldat de carieră, zise Cooper. 

— Haide, Willy Uimitoru', o să facem o baie. 

Işi puse poncho şi casca de zbor, ca să se protejeze de ploaia 
care părea să-şi fi dublat intensitatea. Şi îl urmă pe Cooper în 
mijlocul potopului. 

Dacă misiunea lor ar fi fost o misiune de război, s-ar fi 
resemnat. Dar să pregăteşti mitralierele pe o astfel de vreme ca 
să aduci piese de schimb, părea ceva derizoriu. 

Carl simţea vântul care asmuţea ploaia împotriva mitralierei 
sale. Nu-i plăcea să zboare pe timp prost. Palele rotorului păreau 
foarte slabe pentru menţinerea aparatului şi a celor patru 
pasageri suspendaţi în vârtejul musonului. 

Carl oftă uşor când Jessup ateriză lângă serviciul de 
întreţinere. Cooper şi Jessup o luară la fugă prin ploaie ca să 
aducă piesele de schimb şi hârţoagele indispensabile, lăsându-i 
pe Willstrom şi Olsen, copilotul negru, să aibă grijă de elicopter. 
Jumătatea de oră prevăzută de Carl trecuse şi ceilalţi nu se mai 
întorceau. 

Exact înainte de a se face noapte de-a binelea, Jessup se 
întoarse în fugă, ud până la piele şi într-o dispoziţie „criminală”. 

— Bestiile! Au avut nevoie de o jumătate de oră ca să-l 
găsească pe şeful lor. Era plecat la popotă. Totuşi, ştia că venim 
în seara asta. Coop aduce piesele cu jeep-ul peste câteva 
minute. Aproape că a fost nevoie să-l ameninţ pe tip ca să-mi 
împrumute jeep-ul. Haide, repede! 

Cooper şi Carl făcură câteva drumuri ca să ducă lăzile grele, în 
timp ce şoferul jeep-ului stătea la adăpost. 

— Mersi pentru ajutor, chiulangiule! îi strigă Cooper. 

În momentul decolării, turnul de control îl anunţă pe Jessup că 
spre Tay Ninh, până la două mii de metri, erau furtuni puternice. 

Jessup mulţumi controlorului şi începu să urce în întuneric, ca 
să se stabilizeze la două mii două sute de metri. Nu vedeau nimic 
sub ei, nici solul, nici vreo lumină, doar nori negri în vârtejuri. 

— Suntem la două mii două sute, şefule. Cred că nici cel mai 
bun ţintaş din Vietnam nu ne-ar putea nimeri pe o vreme ca asta. 
Tu şi mitraliorul ar trebui să vă puneţi la adăpost. 

Carl nu se lăsă rugat. Era inutil să se lase udat la acea 
altitudine. Singurul pericol era o coliziune cu un alt aparat. 

Mult mai jos şi de jur-împrejurul aparatului, cerul era acum 
luminat de fulgere. Carl atinse braţul lui Cooper şi strigă, fără să 
folosească interfonul: 

— S-ar zice că treaba se împute rău de tot. Să ştii, Coop, 
chestia asta mă cam înspăimântă. 

Cooper schiţă un zâmbet şi se pregăti să răspundă. Dar în acel 
moment elicopterul plonjă brusc, dându-i lui Carl senzaţia că 
stomacul i-a ajuns în gât. Un moment interminabil, aparatul căzu 
în gaura de aer 8 vârtejului. Abia după ce ieşiră, Cooper zise: 

— Eşti speriat? Păi, ai şi de ce. Chestia asta ar putea foarte 
bine să smulgă rotoarele. 

Şi îi zâmbi lui Carl. 

Numai că el se simţea destul de rău şi fără acest gen de 
reflecţie. Nu se simţea rău atăt din cauza ideii de a muri, cât la 
gândul căderii interminabile de la mii de metri. In orice caz, 
ceilalţi arătau la fel de rău ca şi el. O oră interminabilă trecuse de 

la plecarea lor din Phuoc Vinh când aparatul ateriză. Nici ploaia, 
care continua să cadă la fel de puternic, nu reuşi să alunge 
bucuria lui Carl. Imediat ce aterizară, demontă mitralierele şi, 
lăsându-i pe ceilalţi să se ocupe de controalele de după zbor, se 
grăbi spre armurărie, impulsionat de gândul unei cine bune şi al 


unei cafele tari. 
* 


x κ 


Te-ai fi putut crede într-o bază din America. Inamicul nu 
mişcase de aproape trei săptămâni şi Carl se plictisea. Musonul 
frâna cele mai multe operaţiuni. 

Regis îşi terminase anul fără incidente şi plecarea lui fusese 
sărbătorită, conform tradiţiei, printr-o beţie cruntă. Carl îl târâse 
pe comandantul de bord la elicopter a doua zi dimineaţă, pentru 
zborul spre Bien Hoa. 

Plecarea sa fusese urmată de sosirea înlocuitorilor: răcanii. 
Echipajul lui Carl primise un nou mitralior şi un nou comandant 
de bord, proaspeţi ieşiţi din şcoală. In cadrul escadrilei sosise un 
nou copilot, care avea doar nouăsprezece ani şi nici nu arăta mai 
mult. Carl, la cei nouăsprezece ani şi jumătate, se simţea un 
adevărat veteran. 

Armata îl decorase cu Air Medal pentru lupta în care fusese 
ucis Ashley, şi cu Purple Heart pentru rana de la gât. Le primise 
cu o indiferenţă prefăcută, ca şi pe celelalte medalii. 

Comandantul grupei, sublocotenentul Gonzales, era un om mic 
de statură, care urma să plece în mai puţin de o săptămână, şi 
un locotenent din prima escadrilă, Rawls, luase comanda grupei 
lui Carl. Simţea lipsa lui Jessup şi Cooper, şi aştepta cu nerăbdare 
întoarcerea lui Jolley, anunţată peste câteva zile. 

Chiar şi fără inamic, tot existau pierderi, şi se spunea că un alt 
copilot se alesese cu piciorul smuls de o grenadă, în care dăduse 
cu şutul din curiozitate. Carl râsese ca şi ceilalţi auzindu-l pe 
Marty istorisind întâmplarea, ştiind că răcanul călcase pe 
grenadă fără să ştie. Totuşi, povestea se încadra în tradiţia 


legată de răcani. 
* 


* x 


— Ei, pe asta ai „degustat-o”? îl întrebă Smith, râzând. 

Carl făcu semn că nu. 

Fata era nouă. O chema Kim, şi Vietnamul era plin de fete ca 
ea. Putea foarte bine să aibă şaisprezece ani, dar totdeauna era 
greu să le ghiceşti vârsta. Unul dintre marile regrete ale 

soldaţilor americani era că fetele nu aveau sâni. Dar Carl nu se 
plângea. | se păreau de o frumuseţe delicată. 

impreună cu Smith, o privi măturând baraca, şi avu impresia 
că îi zâmbea puţin. Zise: 

— Kim, azi vom merge amândoi în buncăr. 

Ea îl ameninţă cu mătura. 

— Kim nu merge la buncăr! 

Atunci, Smith sări la ea, ciupind-o de fund şi aproape că reuşi 
să o împingă afară din baracă, mai înainte ca ea să-l lovească cu 
mătura. 

Carl se distra tare mult, văzându-l pe Smith bătut cu mătura, 
repezindu-se spre uşa barăcii şi lovindu-se de o bătrână care 
aducea un teanc de lenjerie curată. 

— Ai face mai bine s-o ştergi, Smitty! îi zise Carl. 

Bătrâna îl copleşi cu injurii pe Smith, iar Willstrom, pentru a 
suta oară, regretă că nu vorbea vietnameza. 

Ideea de a o învăţa cu Kim nu i-ar fi displăcut deloc. 

CAPITOLUL VI 


Printr-un concurs de împrejurări mai mult decât ciudat, 
întoarcerea lui Jolley a coincis cu o reluare a activităţilor de-a 
lungul sectorului diviziei la frontiera cu Cambodgia. 

— S-ar zice că mă aşteptau, spuse el. M-am întors doar de trei 
zile şi trag în mine zilnic. Noroc că trag prost. 

— Poate că era mai bine să nu te mai întorci, zise Carl. 

— Am mai vorbit despre asta, Willy, răspunse Jolley, râzând şi 
răsucindu-şi mustaţa. Şi, la urma urmelor, sunt prea frumos ca să 
mor. 

— Vom vedea. Uite-l pe locotenentul Rawls. Poate că vine să 
te trimită să-l faci prizonier pe Ho Si Min. 

Carl se bucura de întoarcerea lui Jolley şi de faptul că 
reîncepuse să zboare cu el. Işi zicea că amândoi formau o echipă 
grozavă, poate puţin cam ţăcănită! 

După intrarea lui Rawls în baracă, Wooden adună escadrila în 
câteva minute, şi Carl înţelese imediat că misiunea lor avea să 
fie foarte serioasă. 

— Domnilor, celelalte escadrile ascultă aceeaşi informare 
despre misiunea de mâine. După informaţiile noastre, batalioane 
nord-vietnameze se pregătesc să ia cu asalt una dintre bazele 
noastre de la frontieră şi noi vom ataca primii. 

Făcu o pauză, apoi continuă, schiţând un zâmbet. 

— O lumină de arc voltaic îi va lumina pe vietcongi la şapte şi 
treizeci de minute. Noi vom fi deja în zbor, împreună cu primele 
formaţiuni din Regimentele 2 şi 12 Cavalerie. Imediat ce va fi 
posibil, după împrăştierea norilor de praf, vom interveni. Tir 
susţinut la prima ieşire. Odată ajunşi în zona de aterizare, aveţi 
grijă să nu trageţi în ai noştri. Şi nu vă lăsaţi piloţii să aterizeze în 
craterele de bombă. Pe urmă, limitaţi-vă tirul la ţintele 
identificabile. Escadrila noastră s-a stabilit să rămână în rezervă 
după operaţiune, ca să evacueze materialul şi eventualii 
prizonieri. Întrebări? Perfect. Sergentul Wooden va preciza 
misiunea fiecărui echipaj. 

Când Wooden ajunse la mitraliorul lui Jolley, acesta dădu din 
cap. 

— Mă uimeşti, sergente. Aş fi crezut că vei vrea să fii mitralior 
într-o astfel de misiune. 

— Băiete, nu vreau să zbor în acest moment. Dar te voi urmări 

cu sufletul la gură cu ajutorul staţiei radio din buncăr. Poate chiar 
mă voi instala acolo permanent. 

Nu putea să-l blameze. Mai avea doar cincisprezece zile de 
stat în Vietnam şi ţinea neapărat să se întoarcă acasă viu. 

Carl era repartizat fostului elicopter al lui Regis, 312, dar cu un 
alt şef, Wiley, care avea atâtea zile în Vietnam cât mai avea de 
făcut Wooden. Zburase doar o săptămână şi fusese sub focul 
armelor de asalt Kalaşnikov doar o singură dată. Carl avea 
impresia că îi era frică. 

Era aproape la fel de înalt ca şi el, dar puţin mai slab şi cu 
nişte urechi care păreau prea mari. Poate din cauza părului tuns 
scurt. Esenţialul era că răcanul nu-i plăcea. Ar fi preferat să facă 
echipă cu Jolley sau Corning, sau oricare alt comandant de bord 
mai experimentat. 

Faptul că nou-venitul era şeful său nu-l deranja: ştia că, în 
realitate, el va fi adevăratul şef. 

— Ei, Willy Uimitoru', zise acesta, lămpile astea cu arc sunt 
chiar atât de rele cum s-a spus? 

| se adresase lui Carl cu porecla lui, ca şi cum ăsta i-ar fi fost 
numele. 

— Da. Mai ales împotriva poziţiilor care nu sunt bine făcute. 

II văzu pe Wiley destinzându-se puţin şi nu se putu abţine să 
adauge: 

— Fireşte, poziţia unui regiment este totdeauna bine protejată. 
Tipii ăştia acţionează în junglă de ani de zile şi sunt obişnuiţi cu 
bombardamentele. Cu mult noroc, avioanele B-52 pot să 
lichideze o bună parte dintre ei. Dar vietcongii pot să fie şi 
împrăştiaţi. 

Carl regretă ce spusese. 

— Crezi că ar putea să mai rămână mulţi după 
bombardament? întrebă Wiley. 

— Nu-ţi face griji. Un regiment vietcong e doar echivalentul 
unui batalion de-al nostru, poate şase sute de oameni. Vietcongii 
au o bună reţea de informaţii şi poate că vor fi deja plecaţi în 
momentul atacului aerian. Deschide bine ochii şi urechile, 
urmează întocmai instrucţiunile locotenentului, nu trage în 
camarazi, alege-ţi ţintele şi totul va fi bine. 

Carl vorbise cu mai multă convingere decât ar fi fost cazul. 
Nou-venitul va avea nevoie să fie ajutat, iar el nu va putea să ο 
facă dacă lucrurile luau o întorsătură urâtă. Nu era superstiţios, 
dar misiunea asta îi provoca deja o strângere de inimă. 

Aerul proaspăt al dimineţii şi zgomotul frunzelor erau 

reconfortante. Carl spera că va reuşi să refacă moralul lui Wiley. 

Nelson simţise imediat că ceva nu era în regulă. Willstrom îi 
vorbise despre discuţia din ajun şi îşi spusese părerea despre 
Wiley. După începerea misiunii, răcanul va rezista sau va ceda. 
Carl însuşi se simţea puţin încordat: nu era deloc o misiune ca 
celelalte. Puteau să fie întâmpinați de un inamic dezlănţuit sau, 
la fel de bine, ar fi putut să găsească doar cadavre ciopârţite. 

Primii infanterişti pe care îi îmbarcară chiar aveau un aer 
hotărât. Un tip tânăr, cu faţa camuflată, îi zâmbi lui Carl şi strigă, 
ridicând pumnul: 

— O să le facem de petrecanie, nu-i aşa? 

— Dacă mai rămâne ceva din ei, răspunse Carl. 

Spera să poată lupta la fel de tare pe cât de frică îi era şefului 
său de bord. 

La altitudinea de opt sute de metri şi la trei minute de 
înfruntare, comandantul formaţiunii execută un arc de cerc larg 
în jurul obiectivului. Jungla era liniştită, ca peste tot de altfel, şi 
nimic nu indica faptul că, peste trei minute, va urma un adevărat 
iad. g 

Carl se uită la ceas. Incă patruzeci de secunde, treizeci... 
Acum trebuiau aruncate bombele. Zăriră mici fulgere izbucnind 
în tăcere în depărtare. Apoi auzi ceea ce semăna cu un tunet 
depărtat. Şi, brusc, de-a lungul kilometrului zonei vizate, un nor 
negru enorm urcă spre cerul albastru până la altitudinea 
elicopterelor. 

Lui Carl îi venea greu să creadă că la sol ar mai fi putut 
rămâne supraviețuitori. Se uită la infanterişti: toţi păreau 
mulţumiţi de spectacol. 

La un kilometru de zona de aterizare, elicopterele coborâră la 
nivelul copacilor. Yellow dădu ordin de pregătire pentru acţiune. 
Carl începu să tragă, fără o ţintă anume: dacă încă mai erau 
vietcongi vii, cincisprezece perechi de mitraliere aveau să le facă 
viaţa grea de tot. 

Când aparatul său, al şaptelea din şirul lung, părăsi partea de 
junglă încă aproape intactă, descoperi, stupefiat, enormitatea 
distrugerilor: copaci în flăcări şi cratere care aproape că se 
atingeau sub elicoptere, elicoptere ce păreau nişte insecte 
zburând spre un festin asigurat. Carl auzi, prin exploziile 
bombelor lansate de aparatele Cobra, mitraliera lui Wiley: 
trăgea, era semn bun. Infanteriştii se pregăteau să intre în 
acţiune. Dar nimeni nu semnalase încă o ripostă a inamicului. 

Deodată, la mai puţin de zece metri, descoperi un corp întins, 

probabil un mort. Nu era un american. Trase o rafală şi corpul 
tresări sub impactul gloanţelor. 

— Mergem, zise Nelson. 

Carl trecu pe patine şi, după ce aruncă o privire în jos, făcu 
semn pilotului că putea să aterizeze. Infanteriştii săriră chiar mai 
înainte ca elicopterul să fi atins pământul. Carl ţinu mitraliera 
deasupra capetelor lor în timp ce alergau câţiva metri. Apoi se 
aruncară la pământ, gata pentru orice. 

Dar nu se întâmpla nimic, deşi Carl simţea prezenţa 
vietcongilor. Yellow dădu ordin de decolare, elicopterele 
acoperindu-i pe infanterişti de praf. Când Yellow trecu peste 
extremitatea zonei de aterizare, la un kilometru de acolo, Carl 
auzi ceea ce aştepta: 

— Yellow atacat. Toată lumea degajează spre dreapta. 

In timp ce Nelson efectua virajul, Carl îl auzi pe Wiley bâiguind 
în interfon: 

— Suntem... în bătaia armelor! 

Şi răcanul începu în sfârşit să tragă, ca şi cum şi-ar fi amintit 
că dispunea de o armă. Fără obiectiv vizibil, Carl deschise şi el 
focul asupra lizierei junglei, ştiind că şeful său încetase brusc să 
mai tragă. Când să branşeze interfonul, câteva fulgere albe ieşiră 
dintre copacii care înconjurau craterul. 

Folosindu-se de acele trasoare, ţinti punctul de plecare al 
proiectilelor, ca şi mitraliorii celorlalte elicoptere. După cinci 
secunde, văzu un corp sărind în aer şi căzând apoi pe pământ. 
Focul încetă. 

— Willstorm! Apucă-l pe răcan! strigă locotenentul Richter în 
microfon. 

Carl lăsă mitraliera. Braţul lui Wiley se mişca convulsiv şi 
sângele ţâşnea dintr-o arteră secţionată exact sub cot. Wiley 
striga şi se zbătu când îl apucă de braţ ca să-l împingă pe 
podeaua elicopterului. Carl blocă artera cu amândouă mâinile. 
Avea uniforma deja plină de sânge, ca cea a lui Wiley. Şi, în 
pofida eforturilor lui, sângele curgea şi pe podea. 

Wiley îşi opri un moment zbaterile şi Carl se ridică să se 
destindă puţin. Dar Wiley reîncepu să răcnească şi să 
gesticuleze, cu o forţă de animal turbat, incredibilă după ce 
pierduse atâta sânge. Carl îl lipi de podea, încercând să-i 
imobilizeze capul, şi strigă: 

— Wiley! Wiley! Uită-te la mine, fir-ar să fie! O să scapi! 

— Nu, o să mor! 

Apoi vocea tânărului deveni de neînțeles şi privirea indica 

vădit că nu mai era conştient. 

— Willy, zise Richter, am părăsit formațiunea şi ne întoarcem 
la Tay Ninh! Fă-l să stea liniştit. 

Sfatul era inutil. Dar Carl ar fi avut nevoie de ajutorul 
copilotului sau de un soldat, dacă ar mai fi rămas la bord. 
Deodată, corpul lui Wiley se încordă ca un arc şi îl împinse pe 
Carl spre centrul podelei. Şi rănitul, plin de sânge, se târî spre 
uşa deschisă a aparatului. 

In genunchi, cu inima bătându-i cu putere, Carl încercă să-l 
prindă pe Wiley. Prea târziu! Avea impresia că asista la un film 
proiectat cu încetinitorul, iar ultima imagine a lui Wiley fix o 
grimasă oribilă de nebun. Apoi rănitul căzu în gol. 

— Dumnezeule, viraj spre stânga! strigă Richter, care fusese 
martor la tragedie, fără să o poată împiedica. 

Nelson, care nu văzuse mare lucru, aplecă imediat aparatul 
spre stânga. Carl văzu atunci jungla, aproape sub el, şi avu 
impresia că zăreşte, o fracțiune de secundă, o formă neagră 
dispărând printre vârfurile copacilor. 

— Ce s-a întâmplat? întrebă Nelson, uitându-se peste umăr la 
mitralior, care tremura tot. 

Carl respiră adânc şi reuşi să-şi recapete calmul. Dar vocea 
încă îi mai tremura când răspunse: 

— Micuţul a înnebunit brusc. S-a târât până afară. Am încercat 
să-l ţin, dar se pare că voia să moară. 

— Încercăm să-i găsim cadavrul? întrebă Richter. 

— Nu-l vom găsi, spuse Nelson cu o voce dură. Willstrom, ai 
văzut unde a căzut? 

— Da, domnule plutonier, răspunse Carl, ştergându-şi sângele 
de pe mâini. Trebuie să fie la vreo sută de metri de acel mic 
luminiş. Avea o arteră secţionată. N-ar fi trebuit să aibă forţa să 
se opună, dar avea furia nebuniei. Ar fi trebuit să-l fac KO. 

Carl vorbea repede, foarte tulburat. 

— Ba nu, Willy, zise Nelson, calm. Nu puteai să faci nimic. 

— Aşa e, Willy. Eu am văzut totul, zise Richter. Nici doi n-ar fi 
putut să facă nimic. 

Carl dădu din cap. Poate că aveau dreptate. Voia să-i creadă. 
Se va gândi la asta mai târziu. Era singurul mod de a rezista. Işi 
amintea impresia de spaimă şi de îndoială pe care i-o făcuse 
Wiley. În orice caz, tânărul nu ar fi rezistat până la sfârşitul 
operaţiunii. 

In acest timp, Nelson se rotea deasupra zonei unde dispăruse 
Wiley, dând raportul prin radio şefului formaţiunii. După o lungă 

tăcere, Yellow răspunse. Carl asculta conversaţia din postul de 
comandant de bord, unde se instalase provizoriu. Află de la 
Yellow că un pluton din Batalionul 1 al Regimentului 9 plecase în 
căutarea cadavrului. 

Nimeni la bord nu avea chef de conversații, iar Carl, simțind 
bătaia regulată a rotorului, înţelese că îşi recăpătase sângele 
rece. Cu atât mai rău pentru răcanii care nu rezistau! Nu-şi 
pierduse unul dintre prieteni. Nu ştia cum ar fi reacţionat într-un 
astfel de caz. Dar era inutil să se gândească la asta. 

— S-ar zice că ne-a sosit escorta, spuse Richter. 

Carl întoarse capul în direcţia indicată, spre stânga, şi zări unul 
dintre micile elicoptere de observaţie şi escorta sa redutabilă, un 
aparat Cobra. 

— Papa Unitatea Patru, aici Tango Doi-Doi. 

— Tango Doi-Doi, aici Papa Unitatea Patru, răspunse Nelson. 
Mulţumesc că aţi venit. 

— Am recepționat, Unitatea Patru. Vom începe căutările. Când 
pasărea noastră va fi în zona pe care i-o veţi indica, vom cobori. 
Sigla lui e Tango Unitate-Unitate. Terminat. 

Nelson întrerupse contactul cu Cobra şi luă legătura cu 
elicopterul de observaţie. 

— Tango Unitate-Unitate, păstrează aceeaşi direcţie. Eşti la 
aproximativ un kilometru de zonă. 

Carl urmări conversaţia şi văzu micul aparat rotindu-se lent, în 
cercuri concentrice, deasupra zonei indicate. Deoarece sărmanul 
Wiley nu se putea ascunde, Carl credea că nu va fi greu de găsit, 
doar dacă nu cumva cineva de la sol ar fi vrut să se opună 
căutărilor. 

Carl se uită la ceas. Trecuse deja un sfert de oră şi nici urmă 
de Wiley. Aparatul îşi continua tururile, din ce în ce mai largi, 
protejat de Cobra. Nelson se menținea la două sute de metri mai 
sus, ca să nu-i stingherească. Deodată, atenţia lui Carl reveni 
spre micul elicopter. De data asta, făcuse un viraj strâns spre 
dreapta şi se imobiliză într-un punct precis, deasupra copacilor. 

— Papa Unitate Patru, aici Tango Unitate-Unitate. Dispărutul a 
fost găsit. 

CAPITOLUL VII 


Carl curăţase deja şi rânduise armele şi voia să dea o mână de 
ajutor piloților. Zburase cu destui şefi de bord ca să cunoască 
totul. 

Nelson şi Richter aproape că terminaseră. Mai rămânea de 
curăţat sângele şi murdăria de pe podea şi pereţi, dar Carl era 
obişnuit să întreţină toate aparatele escadrilei. Şi mai erau şi 
impacturile gloanţelor. 

— E mai bine să chemăm specialiştii, zise Nelson, trecându-şi 
mâna bronzată prin părul blond. Axa de transmisie a fost gata să 
fie retezată. 

— Capota motorului este străpunsă, dar glonţul a ieşit pe 
partea cealaltă. Ar trebui văzut dacă cel care l-a lovit pe Wiley a 
ieşit şi el pe partea cealaltă. Ar fi putut rămâne într-un perete şi 
să strice antifonarea. 

Carl luase o perie ca să curețe urmele de sânge. Nu-i răspunse 
lui Nelson decât cu o vagă mişcare a capului. Se gândea la 
cadavrul care fusese recuperat din junglă... şi în ce stare! 
Undeva în Statele Unite, peste câteva ore, exact cu 
douăsprezece zile înainte de Crăciun, părinţii lui Wiley vor primi 
telegrama de care se temeau toţi părinţii. 

Carl se pregătea să plece, când îl văzu pe Wooden venind spre 
el, împreună cu un alt sergent. 

— Totul e în regulă, Will? 

— Perfect. Şi voi fi tare mulţumit plecând de-aici. M-am săturat 
să văd puştani murind! 

— Şi eu. lţi prezint pe sergentul Wells, care îmi va lua locul; 
vine de la Grupa Bravo. El e Willstrom, căruia i se mai zice şi 
Willy Uimitoru'. Era la fel de idiot ca toţi răcanii când a venit, dar 
acum este un mitralior excelent. 

Wells strânse cu fermitate mâna lui Carl şi zise: 

— Abia peste trei zile preiau comanda. Trebuie să mă 
obişnuiesc cu băieţii. Sergentul Wooden mi-a spus că te crede în 
stare să fii comandant de bord. Ce zici? 

Carl zâmbi pentru prima dată de câteva ore. 

— Sigur că da, sergente. 

— Bun. S-a făcut. Tocmai căutam pe cineva pentru 312. 

Carl era al treilea şef de bord al lui 312 în mai puţin de treizeci 
de zile, dar nu ezită, Regis avusese postul timp de şase luni, fără 

nici un incident. lar în privinţa lui Wiley: toată lumea trebuie să 
moară într-o zi, asta e clar! 

— Perfect! zise Wooden, bătându-l pe umăr. Ai avut o zi grea. 
După ce vei termina cu jurnalul de bord, vino să bei o bere la 
popotă. Eşti invitatul meu. Vom bea în amintirea lui Wiley şi 
pentru noul tău post. lar eu, pentru că o şterg de-aici. 

— Asta îmi va face foarte bine, sergente. Poate că o să mă şi 
îmbăt. 

— Nu prea rău, Uimitorule, pentru că mâine zbori. Aş vrea să-i 
las pe toţi în viaţă la plecarea mea. 

κ 


* x 


În general, băieții nu prea vorbeau despre morți. Cel puțin, nu 
înainte de a trece un oarecare timp. Dar şi răcanii auziseră de 
împrejurările ciudate ale morții lui Wiley. Câţiva îl prinseră pe 
Carl într-un colţ al popotei şi îl întrebară ce se întâmplase cu 
adevărat. ΕΙ le povesti adevărul, fără să exagereze nimic, aşa 
cum se întâmplă deseori în poveştile de război. Dar nu le spuse 
nimic despre teama inexplicabilă pe care o simţea când revedea 
ultimele clipe ale lui Wiley. Voia să uite acel zâmbet de om 
nebun şi acel gest care îl invita să dispară după el în gol. 

Simţea nevoia să se îmbete ca să-şi şteargă din memorie acea 
clipă, dar ştia că Wooden avea dreptate şi că asta nu rezolva 
lucrurile. Şi îndreptă discuţia spre ceea ce se întâmplase după 
întoarcerea aparatului său. 

— Nu mare lucru, îi răspunse Jolley. A doua oară nici măcar nu 
s-a tras în noi. Infanteriştii s-au descurcat bine, ba chiar au adus 
şi câţiva prizonieri, complet năuciţi. 

În acel moment, sosi locotenentul Rawls. 

— Toată lumea în baracă! 

In baracă, Rawls citea o hârtie, aşteptând ca toţi să ia loc. Apoi 
îşi netezi mustaţa, îşi drese glasul şi zise: 

— Mai întâi, iată-l pe noul vostru comandant de escadrilă 
(arăta spre Wells), care preia postul peste trei zile. II cunoaşteţi 
aproape toţi. A avut o activitate foarte bună în Grupul Bravo şi 
sunt foarte mulţumit că a fost mutat la noi. Acum, vestea 
proastă. Astăzi am pierdut un om. Incă nu-l cunoşteam foarte 
bine, dar era unul de-al nostru. Serviciul funebru va avea loc 
mâine la nouăsprezece şi treizeci de minute, în sala mare de la 
popotă. Toată lumea trebuie să fie prezentă, în afara celor de 
serviciu. 

Făcu o scurtă pauză, apoi continuă: 

— Să revenim la misiunea de astăzi. Reuşită totală. 
Comandantul trupelor de uscat felicită echipajele noastre. Bilanţ: 
patruzeci şi nouă de morţi, plus o anumită cantitate de 
fragmente de corpuri, şapte prizonieri, câteva arme recuperate - 
puşti Kalaşnikov, mortiere şi mitraliere uşoare. Infanteriştii 
urmăresc multe urme de sânge şi numărul pierderilor inamicului 
va creşte cu siguranţă. Unul dintre comandanții de companii ne 
cere să felicităm mitraliorii şi comandanții de bord pentru cel 
puţin cinci dintre inamicii ucişi cu certitudine în jurul unei baterii 
de mitraliere. Şi apoi, Willy Uimitoru' a fost numit comandant de 
bord. Preia 312. 

Faptul era cunoscut, dar escadrila se manifestă printr-un „ura” 
discret, din principiu. 

— Ultimul lucru, conchise Rawls, nu se prevede armistițiu 
pentru Crăciun. Dimpotrivă, totul indică o activitate sporită a 
inamicului spre provincia Tay Ninh. Mâine însă nu-i nimic serios. 
Vă las, deci, cu sergentul Wooden, pentru una dintre ultimele 
sale intervenţii. 

Rezolvă câteva treburi curente şi îl păstră la sfârşit pe ultimul 
şef de escadrilă. 

— Nimic important pentru prima ta misiune. Noroc noului tău 
mitralior. Kurtz va fi în dreapta ta. 

Se uită la unul dintre ceilalţi răcani. 

— Ai înţeles, Kurtz? Ascultă ce-ţi spune Will, şi totul va fi bine. 

Se întoarse spre Carl. 

— Green este atacat în acest moment. Unul dintre aparatele 
din escadrila a treia le asigură o susţinere cu rachete. Prin 
urmare, mâine, când vei fi acolo, ai mare grijă. 

— OK, sergente, zise Carl. Noroc că te întorci acasă, în poala 
mamei. 

— OK. Prosteşte-te dacă vrei, conchise Wooden, încruntat. Dar 
fii prudent. 

Carl îl însoţi pe Kurtz până la uşă. Era mai mic decât el cu vreo 
zece centimetri, dar puţin mai solid. Avea părul brun, încă scurt, 
ca cel al răcanilor. Părea curajos şi cinstit. 

Carl îl puse să stea jos: 

— Eu sunt Willy Uimitoru', noul şef al lui 312. Ai fost cu Jolley 
în misiunea de azi? A fost prima dată când ai folosit mitraliera? 

— Am tras câteva rafale în timpul primului meu zbor, în urmă 
cu două zile. Dar astăzi a fost ceva mult mai serios. 

— Ai tras la întâmplare, în copaci, sau în ceva? 

— Probabil că doar în copaci, răspunse răcanul. Am auzit de 

vietcongi la radio, dar n-am văzut nici unul, cu excepţia câtorva 
prizonieri, pe care infanteriştii i-au urcat la bord. Nu arătau deloc 
bine. Ba cred că unii chiar au murit pe drumul de întoarcere. 

— Asta e jocul, Kurtz. Să lupti şi să mori. Poate că îţi vine greu 
să auzi asta, chiar în ziua în care un om de pe elicopterul meu a 
murit, dar asta e. Şi de aceea te întreb ce-ai făcut cu mitraliera. 
Wiley era molâu, iar eu am nevoie de un mitralior bun în dreapta 
mea. Poate că sunt un ticălos, dar aş vrea să rămân în viaţă! Bic? 

Kurtz sosise de curând, dar învățase cuvântul autohton care 
însemna: „Ai înţeles?” 

— Nu vă faceţi griji. Vă voi acoperi dreapta. 

Carl îi zâmbi şi îi zise să se ducă la culcare. 

Era clar că răcanul nu semăna cu Wiley. Mai curând cu el, Carl, 
când sosise în Vietnam. Ce mult timp i se părea că trecuse de 
atunci! 

Se culcă şi închise ochii. Nimic. Nici viziuni, nici ţipete. Se 
ridică, îşi scoase bocancii şi se întrebă dacă va reuşi să doarmă. 


Adormi fără probleme. 
κ 


* κ 


Carl îşi bău cafeaua οἱ îi făcu semn lui Kurtz să-l urmeze la 
armurărie. Cu oţelul greu al propriei mitraliere pe umăr, se duse 
la aparatul său - animalul de război tăcut care îşi aştepta, sub 
cuirasă, cavalerii în zorii zilei. 

Kurtz încărcă muniţia în timp ce Carl urca la bord, împreună cu 
un alt plutonier răcan, un anume Chrissen, care venise aproape 
în acelaşi timp cu Wiley şi Kurtz. Tânărul plutonier, model 
standard, era puţin cam nervos la gândul că ar fi putut să facă o 
gafa sub ochii pilotului experimentat. 

În timpul verificărilor, Olsen îi zise lui Carl, schiţând un zâmbet 
şi făcând cu ochiul: 

— Nu-i înţeleg pe locotenentul Rawls şi pe sergentul Wooden. 
De ce au trimis un pilot şi un mitralior novici în misiune cu tine? 

Lui Carl nu-i displăcea să mai facă încă pe „Uimitorul”. 

— Poate că beneficiază de un procentaj din asigurarea lor de 
viaţă... 

Vedea că răcanii ascultau în timp ce-şi făceau treaba. 
Apropiindu-se de obiectiv, Olsen ceru prin radio informaţiile 
obişnuite. O voce obosită răspunse că nu mai exista nici un 
contact cu inamicul de două ore. Apoi adăugă: 

— Papa Unitate Nouă, prima misiune. Avem băieţi de evacuat 
pe Tango Noiembrie. Sunt gata de plecare imediat ce sosiți. 

Terminat. 

— Cred că a fost nasol de tot aici noaptea trecută, remarcă 
Olsen în interfon. Când am trecut pe la turnul de control, 
căpitanul Rogers mi-a relatat atacul. Vietcongii l-au bombardat 
bine cu mortierele noaptea trecută, înainte de atacul terestru al 
unui batalion. Batalionul nu a ajuns departe, dar barajul de 
mortiere le-a provocat câteva pierderi. 

— Dacă înţeleg bine, avem de luat şapte cadavre? zise 
Chrissen. 

— Exact. Te-ai prins repede. Apropo, Uimitorule, noul nostru 
mitralior ştie că are sarcina să curețe elicopterul? 

Carl zâmbi şi branşă microfonul. 

— Incă nu i-am spus. La urma urmelor, nu sunt şef de bord 
decât de douăsprezece ore. 

Apoi se întoarse spre Kurtz. 

— Când încărcăm răniții, e posibil să verse. E sarcina ta să 
cureţi noroiul, sângele şi toate mizeriile. 

— Poate că sunt răcan, dar stau bine cu greaţa. O să-mi fac 
treaba. 

Carl se uită la şanţul de pământ maroniu care înconjura baza 
şi împrejurimile despădurite de genişti. Eventualii asediatori ar fi 
trebuit să traverseze un spaţiu gol destul de mare ca să ajungă 
la bază. 

Elicopterul, zburând la mică altitudine, trecu pe deasupra 
câtorva infanterişti, care târau după ei nişte cadavre mici spre o 
colină, unde un buldozer vechi săpa deja locul de veci al unor 
inamici anonimi morţi. 

In timp ce elicopterul aluneca spre locul unde aştepta prima 
încărcătură de cadavre, Carl trecu pe patine şi făcu un semn cu 
braţul unui infanterist, care se oprise din treabă ca să se uite la 
trecerea elicopterului. Soldatul îi răspunse la salut, agitând braţul 
teapăn şi plin de sânge luat de jos. Apoi ridică capul smuls al 
unui asediator nefericit şi îi trase un şut în aer. Carl se întrebă 
dacă noul copilot văzuse acest spectacol oribil. Probabil că nu. 
De unde se afla, îşi zise că erau probabil cel puţin o sută de 
vietcongi ucişi, împrăştiaţi în jur şi pe colină. 

După aterizarea elicopterului, nişte infanterişti tineri, cu feţe 
triste, aşezară cu respect cei şapte saci verzi pe podeaua 
aparatului. 

După încărcarea ultimului sac, un sergent tânăr aduse un sac 
poştal roşu şi altul alb, mai mic, pentru lenjerie, urcă pe patină 
lângă uşa pilotului şi întinse sacul alb. 

— Efecte personale, zise el. Merg în spatele frontului cu voi, 
dar va trebui să mă întorc aici. In cinci minute, sunt gata. 

Olsen dădu din cap. Elicopterul decolă şi se poziţionă în linie 
de zbor, destul de sus ca să nu fie atins de arme de calibru mic. 
Carl îşi încărcă arma, apoi întoarse capul spre încărcătură. Pe 
unul dintre saci se forma o pată roşiatică şi începea să curgă un 
lichid vâscos. Kurtz i se păru cam palid la faţă, şi se uită la 
copilot. Chrissen părea ocupat cu treaba lui şi nici măcar nu 
întorsese capul să vadă sacii. 

Infanteriştii care descărcau cadavrele erau altfel decât cei pe 
care îi încărcase la bord. Erau curaţi, bine bărbieriţi, odihniţi. 
Tânărul sergent care venise să facă deplasarea era plin de noroi 
roşu uscat, cu coatele şi genunchii ţinutei de junglă pătate, în 
urma operaţiunilor din timpul nopţii. Se bărbierise rapid, dar era 
tras la faţă. După ce părăsise elicopterul, se întorsese aşa cum 
promisese, în mai puţin de cinci minute, cu un sac de scrisori 
pentru bază şi patru răcani. 

— la uită-te ce soldaţi frumoşi! îi spuse Carl lui Olsen. ; 

— Sunt frumoşi, nou-nouţi! răspunse Olsen, izbucnind în râs. În 
comparaţie cu ei, Chrissen şi cu mitraliorul tău par nişte 
veterani! 

Cei nou-veniţi aveau un aer prea strălucitor în ţinuta lor de 
junglă nouă. Chiar şi sergentul schiţă un zâmbet. 

— Cât timp crezi că vor rezista? întrebă Carl cu glas tare. 

— Sper că destul ca s-o şterg de-aici, răspunse cu seriozitate 
sergentul. 

Apoi se uită la firişorul de sânge care îi scăpase lui Kurtz. 

— Poate că nu vor rezista toţi destul de mult, dacă mai avem 
nopţi precum cea de ieri. Ticăloşii ne-au lovit rău de tot. 

— Am văzut. Dar am avut impresia că aţi omorât la ei într-o 
veselie! 

— Sigur că da, răspunse sergentul. E uşor când atacă pe două 
sute de metri de teren descoperit. Dar idioţilor ăstora nu le pasă 
de pierderi dacă pot să lichideze câţiva dintre ai noştri. 

Se uită la răcanii care îl ascultau cu gura căscată. 

— Presupun că vor fi puşi să culeagă resturile imediat ce vor 
sosi. Incă mai sunt „bucăţi” de vietnamezi cam peste tot οἱ 
trebuie să fie adunate înainte de a atrage muştele. 

Răcanii se uitau unul la altul fără să spună nimic, întrebându- 
se dacă să creadă sau nu. 

— Nu vă spun gogoşi, băieţi. Veţi vedea cu ochii voştri peste 
un sfert de oră. 

Pe drumul de întoarcere, Carl spera ca Olsen să le dea câteva 
emoţii, dar pilotul se grăbea să se întoarcă la bază. 

Atunci Carl părăsi habitaclul în plin zbor, se instală liniştit pe 
patină, ţinându-se cu o mână de patul mitralierei şi privind solul 
de sub picioare, spre marea uimire a răcanilor, care erau foarte 
tulburaţi. 

Imediat ce aterizară, sergentul duse tinerii la bază. Carl le ură 
noroc din adâncul inimii. 

— Avem douăzeci de minute până la următoarea ieşire, zise 
Olsen. Verificaţi să fie totul în regulă şi destindeţi-vă puţin. 

După terminarea controalelor, Carl îi făcu semn lui Kurtz să-l 
urmeze spre cei care făceau corvezi în jurul bazei. Kurtz păru 
îngrijorat când Carl merse mai departe până la liziera junglei, 
unde câţiva infanterişti se adunaseră în jurul cadavrelor 
vietcongilor. Carl se simţea deplasat cu ţinuta lui aproape nouă, 
printre infanteriştii plini de jeg şi de sudoare. Dar soldaţii nu 
păreau să-l bage în seamă. Se interesau mai ales de conţinutul 
cartuşierelor morţilor. 

— După spusele unuia dintre sergenţii voştri, zise Carl ca să 
înceapă discuţia, tipii ăştia erau răi de tot. 

— Asta e sigur, răspunse un caporal vizibil epuizat, scuipând 
pe faţa unui mort. Nimic nu-i oprea pe ticăloşii ăştia. Nici 
şanţurile, nici mitralierele. Aştia doi au fost probabil primii 
lichidaţi: încă mai au cartuşele şi grenadele. 

Kurtz se uită o secundă la ce mai rămăsese din capul spart al 
unui mort. Apoi făcu un pas înapoi şi se întoarse ca să vomite. 

— E unul nou, le explică Willstrom infanteriştilor, care începură 
să râdă de Kurtz şi de vietcongul ucis. 

Caporalul infanteriştilor se lăsă în genunchi, trase baioneta şi 
tăie urechea dreaptă a vietnamezului. Apoi întoarse corpul în 
cealaltă parte şi îi zise lui Carl, arătând spre Kurtz cu vârful 
baionetei: 

— O vrei pe cealaltă, pentru tine şi camaradul tău? Noi avem 
mai multe decât ne trebuie. 

Carl nu era şocat. Mutilarea unui cadavru era contrară 
Convenţiei de la Geneva, dar aproape monedă curentă în ambele 
tabere. Unii luau degetele de la mâini sau de la picioare, dar 
aveau întâietate urechile, uneori purtate ca un colier. Carl fu 
aproape tentat să accepte cadoul, ca să fie şi mai „Uimitor”. 

— Dar dacă aş cădea viu în mâinile vietcongilor cu asta la 
mine... Aş prefera cartuşiera. 

— Nici o problemă, e a ta. Noi am găsit înainte ceea ce 

căutam. 

Şi îi întinse lui Carl unul dintre manifestele pe care le luase din 
ea. 

— la să vezi ce voiau să ne dea să citim. 

Carl citi foaia - un apel la predare, adresat soldaţilor americani 
- şi o înapoie infanteristului, care zise: 

— la asta ca hârtie de şters la fund, amice. Păstrăm câteva 
pentru Serviciul de Informaţii. Apropo, o să faci legătura toată 
ziua? Probabil că veţi merge la Tay Ninh de două-trei ori. Ai 
putea să ne aduci, de exemplu, nişte ţigări, dacă mai ai din raţia 
ta. 

Carl cunoştea valoarea ţigărilor în Vietnam. Serveau drept 
monedă de schimb prin ţinut. ΕΙ însuşi nu fumase nici una, 
schimbându-le în mod profitabil. 

— Hei, Mike, zise caporalul, arată-i ce-ai în sac. 

Se adresase unui infanterist mustăcios, care goli sacul: reviste 
vechi, cartuşe şi alte chestii. 

— la uite, îi zise Mike lui Carl, arătându-i un Kalaşnikov vechi. 
Patul e terminat, dar restul e bun. Am unul mai bun la bază, dar îl 
păstrez pentru mine. Voi încerca să-l duc în America. 

Carl examină pistolul-mitralieră cu atenţie. Cu o bucată de pat 
în minus, ar fi fost mai uşor de luat în elicopter. Era tentat. 

— Ce vrei în schimb? zise el. 

Mike se uită la caporal. 

— Pentru că nu e într-o stare prea bună, aş zice trei cartuşe de 
Marlboro, dacă poţi să le găseşti. 

— Împreună cu revistele vechi şi cu sacul, e o afacere cinstită, 
zise în cele din urmă Carl. Plus unul dintre centiroanele de colo. 

— S-a făcut, zise Mike, întinzându-i unul dintre centiroanele 
vietcongilor. 

Semănau cu cele ale infanteriştilor, cu excepţia cataramei de 
aluminiu, care avea pe ea o stea. 

— la tot şi adu-ne ţigările cât mai repede cu putinţă. Adică 
astăzi, adăugă el cu un zâmbet brusc ameninţător. Nu încerca să 
ne tragi în piept. |ţi ştim numele şi unitatea. 

— N-avea grijă, zise Carl. Poate că vom putea să mai facem şi 
alte afaceri... 

După care, Carl puse sacul cu muniții la spinare, împreună cu 
vechiul Kalaşnikov, şi făcu semn mitraliorului, încă foarte palid la 
faţă, să-l urmeze la elicopter. Scoase o şurubelniţă din trusa de 
scule şi se ocupă de pat, în timp ce Kurtz se uita la centiron şi la 
cartuşiera Kalaşnikovului. 

— Hei, Uimitorule, ia uite! Scriu porcării pe echipament, ca şi 
noi. 

Se vedeau o dată - 1969 - şi un nume - Nguyen Van Tung - 
scris cu majuscule groase, şi alte litere, poate alt nume, dar erau 
prea şterse ca să fie lizibile. Şi două inimi înlănţuite. 

— O să-ţi spun ceva, micuţule. Gălbejiţii ăştia, inamicii noştri, 
sunt la fel ca noi. Acest Nguyen avea probabil o prietenă în nord, 
şi îi va lipsi ca oricare bărbat femeii sale. A jucat ca şi noi şi a 
pierdut. Asculta de ordinele Unchiului Ho, ca şi noi de ordinele 
Unchiului Sam... Povestea cu urechea tăiată face parte şi ea din 
joc. Nu spun că e bine sau că e rău. E aşa şi gata! 

Olsen se apropie de Carl şi îl întrebă: 

— Se poate şti ce ai de gând să faci cu asta? 

Cu o mână, Carl îndreptă puşca spre copacii din depărtare şi 
răspunse: 

— O să fie arma mea în caz de urgenţă. Nu se ştie niciodată. 
Ar fi mult mai uşor de purtat decât mitraliera, în cazul în care 
elicopterul ar fi doborât. 

— Mi-ar plăcea şi mie s-o încerc, dacă mai ai destule gloanţe. 

Şi înapoie Kalaşnikovul lui Carl, care i-l trecu lui Chrissen. 

— Ciudat mai arată şi chestia asta! zise acesta din urmă, 
răsucind arma în mâini. 

— Da, spuse Olsen. Şi vei ajunge faţă în faţă cu fraţii şi surorile 
ei înainte să pleci acasă definitiv. Sunt convins că o armă de felul 
ăsteia l-a ucis pe Wiley. 

Olsen se uită la Carl, care dădu din cap şi zise: 

— S-ar zice că pauza s-a terminat. 

Vreo şase soldaţi soseau în grabă, însoţiţi de un sergent, 
fiecare purtând diferite lăzi cu muniții, raţii de mâncare şi 
containere cu apă. 

Sergentul se prezentă lui Olsen şi desfăcu o hartă, în timp ce 
soldaţii începeau să schimbe furniturile. 

— Una dintre grupele noastre s-a ţinut după urmele de sânge 
toată dimineaţa şi a prins din urmă vietcongii pe-aici, zise el, 
arătând cu calm locul. Au pierdut contactul acum vreo zece 
minute cu un mic grup inamic şi aşteaptă să-i aprovizionăm. 
Astea sunt coordonatele. Şeful grupei spune că jungla e deasă, 
fără vreun loc bun de aterizare. Aşa că voi merge acolo cu unul 
dintre oamenii mei ca să rezolv problema asta. Am avea nevoie 
de armele elicopterului vostru, în caz că vietcongii scot capul. 

Carl îşi puse vesta antiglonţ, fixă blindajul din partea pilotului 
şi verifică dacă Kurtz făcuse la fel în partea copilotului. 

Olsen decolă şi, în timp ce rotorul îşi accelera viteza, se duse 
să vadă ce încărcaseră soldaţii. Nimic care să dezechilibreze 
elicopterul: două lăzi cu muniții pentru mitraliere M-60, altele 
două cu gloanţe de 5,56 mm pentru puşti M-16, raţii de mâncare, 
două containere cu apă potabilă şi încă o ladă, care îi atrase 
atenţia în mod deosebit. 

— Auzi, Olsen, toate astea vor fi aruncate afară? 

— Da, Uimitorule. De ce? 

— Au la bord o ladă cu grenade. Sper să nu fie vreuna cu 
siguranţa prost pusă. Ar putea să omoare pe cineva la sol. 

Grenadele erau bine ambalate, dar ideea de a arunca o ladă 
plină de la nivelul copacilor nu părea deloc genială. 

— Nu-ţi face griji, răspunse Olsen, amuzat. Toate astea sunt 
fabricate de stat. Trebuie să meargă. 

Carl îşi zise şi el că nu avea cum să fie periculos. Desimea 
pădurii şi tufişurilor avea să amortizeze căderea. 

Olsen decolă rapid şi zbură drept spre poziţia grupei, la trei 
kilometri de bază. La jumătatea drumului, ceru prin radio 
lansarea unei grenade fumigene, ca să se poată ghida cu 
precizie. 

Trecură treizeci de secunde până când fumul primei grenade 
traversă grosimea junglei. Dar era atât de împrăştiat, încât nu se 
putea spune de unde provenea. După treizeci de secunde, Carl 
văzu ieşind în continuare fum dintre copaci. Mai mult decât ar fi 
putut să producă o singură grenadă. 

— Ce face idiotul ăla acolo? zise Olsen. 

Mai aşteptă câteva minute, apoi apelă secţia la sol: 

— Trei-Şase Charlie, aici Unitatea Nouă. Nu văd decât fum 
violet. Poate din două locuri diferite. 

— Unitatea Nouă, aici Trei-Şase Charlie. E singura culoare de 
fum pe care o avem. Te auzim, dar nu cred că putem lua contact 
vizual, din cauza copacilor şi a fumului. Terminat. 

Olsen îi zise lui Chrissen: 

— Spune-i că ne vom roti până când estimează că ne aflăm 
deasupra poziţiei lor. Atunci să ne spună, şi sergentul va arunca 
lăzile. 

Apoi vorbi echipajului prin interfon: 

— Vreau să mă debarasez cât mai repede de încărcătură şi să 
scap de idiotul ăsta. O singură culoare de fum! Tipii ca ăştia mă 
îmbolnăvesc; am putea s-o mierlim toţi, dacă ar fi destui 
vietcongi în preajmă. 

Işi trecu o mână peste cap. 

— Uimitorule, tu şi mitraliorul, încercaţi să vedeţi ceva printre 
copaci. 

Carl se aplecă în afară, în timp ce elicopterul se rotea, 
apropiindu-se de centrul fumului violet. Dar nu putea să vadă 
nimic prin desimea junglei plină de fum. 

Intre timp, şeful trupelor de la sol intră în contact radio: 

— Unitatea Nouă, aici Trei-Şase Charlie. Nu vă vedem, dar vă 
auzim foarte tare şi cred că sunteţi probabil deasupra poziţiei 
mele sau foarte aproape. Terminat. 

Carl ridică ochii spre pilot şi zâmbi. Ştia ce gândea şi Olsen: 
dacă americanii nu-i vedeau, se putea spera că nu-i vedea nici 
inamicul. 

— Uimitorule, spune-i sergentului să arunce două sau trei lăzi 
de raţii alimentare, ca să vedem. 

Sergentul aruncă lăzile. Când şeful infanterist vorbi din nou, 
tonul era mai curând nervos. 

— Papa Unitate Nouă, aici Trei-Şase Charlie. Oamenii mei au 
reperat mişcări exact în locul unde cred că aţi aruncat 
încărcătura. Aveţi vietcongi exact sub voi. Terminat. 

Fără să mai aştepte instrucţiuni, Carl arătă în jos sergentului şi 
strigă: 

— Vietcongii! 

II făcu să intre înapoi în cabină. Sergentul se ascunse în 
spatele scaunului pilotului şi îl trase după el pe celălalt soldat. 

Olsen vru să vorbească în microfon, dar vocea pilotului fu 
întreruptă de zgomotul puştilor Kalaşnikov, care trăgeau la 
verticală asupra elicopterului. 

Fără să aştepte ordinul lui Olsen, Carl întrerupse o rafală 
scurtă, chiar mai înainte ca pilotul să părăsească poziţia. Ştia că 
infanteriştii americani erau încă în zonă şi puteau să fie nimeriţi 
dacă el continua să tragă. 

Inamicul invizibil nu avea o astfel de problemă. După ce-şi 
dezvăluiseră poziţia, continuau să tragă printre copaci, în timp ce 
elicopterul se depărta şi, după riposta armelor americane, îi 
atacau şi pe infanterişti. Carl simţi că aceasta era lupta clasică în 
junglă, unde tragi în inamic fără să-l vezi. 

Olsen continua să se rotească în cerc deasupra bătăliei, pentru 
orice eventualitate. 

— Unitatea Nouă, aici Trei-Şase Charlie. Am pierdut contactul 
cu inamicul, am găsit rațiile aruncate şi avem nevoie de restul ca 
să ne continuăm misiunea. Terminat. . 

Olsen mai ceru fum şi îl zări urcând printre copaci. In timp ce 

sergentul şi soldatul aruncau restul încărcăturii, Carl era în 
continuare pregătit să tragă: cu siguranţă că inamicul era încă 
destul de aproape, mai ales dacă avea răniţi de transportat. 

Olsen luă apoi direcţia bazei, după ce se debarasară şi de 
ultimul container cu apă. Imediat ce ateriză, trecu comanda lui 
Chrissen şi intră direct în buncăr. Carl îşi zise că avea să 
vorbească despre procedura-radio a unui tânăr locotenent în 
junglă. După oprirea rotorului, Carl şi copilotul examinară rapid 
elicopterul, căutând mai ales impact de gloanţe. Se opri şi îi zise 
tăios lui Kurtz, mitraliorul său novice: 

— Nu te-am auzit trăgând, şmecherule. 

— N-am avut timp, răspunse Kurtz, jenat. N-am vrut să risc să- 
i nimeresc pe ai noştri. 

— N-ai avut timp? Ceilalţi au avut timp să tragă în noi! Am stat 
două secunde deasupra lor. Ai auzit şi tu prin radio când băieţii 
de jos ne-au spus că vietcongii se află exact sub noi? 

Carl nu voia, totuşi, să fie prea dur. 

— Nu-ţi face probleme, Kurtz. Poate că vei ajunge un foarte 
bun mitralior. Dar trebuie să te grăbeşti. In meseria asta, trebuie 
să reacţionezi înainte să gândeşti. Altfel, rişti să mori înainte de a 
reacţiona. 

CAPITOLUL VIII 


Îi plăcea lui cerul Vietnamului, dar pământul avea şi el 
plăcerile lui. Kim, fata din baracă, îl învățase câteva cuvinte în 
vietnameză şi, de câteva luni, între ei fusese mai mult decât un 
schimb de cuvinte. Ceilalţi o considerau mai mult sau mai puţin 
proprietatea lui, şi fata se obişnuise. In fond, asta înseamnă 
pentru ea un fel de securitate provizorie, singura la care putea să 
spere o tânără care lucra pentru militari. Vietnamezii luptau de 
zeci de ani cu străinii şi învăţaseră de mult timp că femeile şi 
copiii, ca să supravieţuiască, erau obligaţi să fure sau să se 
prostitueze. In jurul taberei, nu mai existau virgine mai mari de 
doisprezece ani. 

Cunoscând-o mai bine, Carl aflase că venea dintr-un sătuc din 
nord, distrus de război. Părinţii ei dispăruseră, poate că erau 
morţi, iar ea urmase valul refugiaților, care coborâseră spre 
regiunile mai populate, în speranţa că va găsi de lucru, dar 
oraşele erau deja suprapopulate de şomeri. Atunci, se folosise de 
farmecul ei ca să găsească de lucru în tabăra de la Tay Ninh. 
Când îi spusese asta lui Carl, el fusese la început furios, apoi se 
obişnuise. 

Işi şterse unsoarea de pe mâini şi îi zâmbi. O prinse de mână, 
o trase spre el şi îi descheie bluza, care nu-i ascundea prea bine 
sânii mici, dar tari. Ea se desprinse de el cu uşurinţă, dar nu-şi 
dădu osteneala să-şi încheie bluza. 

— Mergem buncăr, Carl? 

Nu era jenată de relaţiile dintre ei. Părea chiar că îi făcea 
plăcere şi, pentru Carl, asta constituia o experienţă nouă în 
Vietnam. Prostituatele din oraş luau bani şi stăteau fără să se 
mişte cinci sau zece minute: treaba şi atât! Următorul... Kim 
reacţiona şi făcea tot ce-i cerea în penumbra răcoroasă a 
buncărului. 

ΕΙ acceptă invitaţia. Intrând în buncăr, strigă, nu prea tare, ca 
să fie sigur că nu deranja altă pereche. Apoi îşi scoase cămaşa şi 
pantalonii. Kim era goală şi o culcă pe vechiul pat de campanie. 
Şi nu pierdu nici o secundă: în Vietnam trebuia totdeauna să te 
grăbeşti. Abia dacă vedea ochii lui Kim în penumbră, destul ca să 
zărească scurtul moment de durere atunci când o pătrunse. Apoi 
urmă plăcerea. Pentru amândoi. Simţi corpul εἰ lipindu-se de 
corpul lui. Urmă descărcarea finală şi calmul reveni lent în 

trupurile lor leoarcă de năduşeală. 

După câteva minute de nemişcare, Carl se retrase şi se aşeză 
în capul oaselor, cu mâna pe unul dintre sânii ei mici, jucându-se 
uşor cu sfârcul lui. 

— Kim, eşti fata numărul unu! Ştii să le faci plăcere bărbaţilor. 

— Pare bine la mine că făcut plăcere, Carl. Tu eşti american 
numărul unu. Tu rămâi aici, Kim face la tine mereu plăcere. 

Ea începu să-l mângâie cu blândeţe, tandru, redându-i lent 
vigoarea. 

— Poate iei cu tine Kim când pleci? 

Întrebarea nu-l mira pe Carl. Multe vietnameze sperau să 
plece cu un soţ american. El se simţea cam prea tânăr ca să se 
căsătorească, chiar dacă era tentat. Dar nu era momentul să 
refuze categoric. 

— Nu se ştie niciodată, Kim. Poate că da, poate că nu. Poate 
că te vei plictisi de mine, sau poate că vietcongii îmi vor face de 
petrecanie. 

Nu-i vedea reacţia în penumbră, dar, când fata vorbi din nou, 
vocea ei avea un ton de mulţumire. Era doar un început. Ştia că 
orientalii sunt oameni foarte răbdători şi bănuia că îi va pune des 
aceeaşi întrebare. 

Carl se duse să-şi ia bocancii din baracă, înainte de a se 
alătura celorlalţi în cortul cel mare. După informarea generală, se 
trânti pe patul său de campanie şi se cufundă într-un somn 
agitat, bântuit de vise confuze şi contradictorii, de la amintirile 
idilice ale scenei din buncăr şi până la imaginile oribile în care 
Kim se transforma brusc în Wiley în clipa morţii, cu rictusul acela 
de om nebun şi braţul care se agita ca să-l tragă după el în gol. 

Se trezi brusc, lac de o sudoare rece. Gâfâia, inima îi bătea cu 
putere şi nu mai îndrăznea să adoarmă. Nu avea nevoie de acest 
gen de coşmaruri. Nu mai scăpa de amintirea nebunului şi a fost 
nevoie să treacă o oră încheiată până când somnul să-l cuprindă 


de-a binelea. 
* 


x * 


A doua zi semănă cu ziua care tocmai trecuse. Activitatea 
inamicului era aproape nulă. Misiunile erau rare şi Carl zbură 
doar de patru ori în zece zile, aproape trândăvind, inactiv, mai 
puţin în relaţiile cu Kim. 

— Auzi, sergente, trebuie să existe neapărat un loc în ţara 
asta unde cineva să aibă nevoie de un elicopter. O iau razna 
nefăcând nimic. 

— Nu citeşti ziarele? Se consideră că războiul este purtat de 
sud-vietnamezi. 

— Dar şi ei au nevoie de elicoptere. 

Atunci sosi Rawls, cu un blocnotes în mână, şi întrebă: 

— Există echipaje disponibile? 

— Cred că Uimitoru' se oferă voluntar, domnule locotenent, 
zise Wells. Se plictiseşte atât de tare, încât e în stare să zboare 
pentru sud-vietnamezi. 

— Ba nu, sergente, răspunse Rawls. Se oferă voluntar pentru 
că e un militar serios. 

Lui Rawls îi era greu să-şi păstreze aerul serios. Sud- 
vietnamezii erau deseori mobilizați, dar nu se putea conta pe ei 
din motive politice. 

— Un militar serios, domnule locotenent? zise Carl, zâmbind. 
Zău că aţi nimerit-o! 

— Perfect. Decolezi la ora unsprezece, cu Olsen. la contact cu 
el şi cu turnul de control. N-ar trebui să fie probleme. Trebuie să 
zburaţi în cerc, în timp ce paraşutiştii vietnamezi sar din aparat. 

Tăcu o clipă, văzând faţa mirată a lui Carl. 

— Da. Chiar şi vietnamezii au câţiva ţăcăniţi, care sar din 
elicoptere în perfectă stare. Sergente Wells, găseşte un mitralior 
şi să-i dăm drumul la treabă. 

Carl îl salută pe locotenent şi îl trimise pe Wells după Kurtz, 
care ar fi fost foarte mulţumit să scape de corvoada pe care 
tocmai o făcea. In timp ce Kurtz se ducea să aducă mitralierele, 
Carl se duse să ia din baracă sacul în care ţinea arma Kalaşnikov 
şi ţeava lungă şi grea a unei mitraliere M-60, care îi servea la 
descurajarea celor puşi pe şuteală. Şterpelitul între echipaje, o 
veche tradiţie în armata americană, era intolerabil pentru 
vietnamezi. 

Mitralierele erau deja fixate când piloţii sosiră la elicopter. Carl 
se strâmbă dezgustat când îl văzu pe copilot. 

— Doamne! Avem şi noi un zbor şi l-au trimis tocmai pe idiotul 
ăsta! 

Kurtz ridică ochii spre Carl. 

— De cine vorbeşti, Uimitorule? 

— De tipul care e cu Olsen. Unul Sorden. A venit de numai 
cincisprezece zile şi am zburat cu el doar o dată. 

După tonul vocii, Kurtz îşi dădu seama că zborul nu va fi foarte 
plăcut. Pentru Carl, Sorden era întruchiparea sublocotenentului 
proaspăt ieşit din şcoală. ΙΙ observase cu atenţie în timpul 
misiunii, cum făcea totdeauna cu toţi răcanii, ofiţeri sau nu. 

Sorden era la primul lui zbor în Vietnam. Cei mai mulţi răcani 
erau în general mai nervoşi, dar destul de înţelegători ca să 
asculte sfaturilor celor mai vechi. Nu şi Sorden! Nu avea nevoie 
de informaţiile pilotului şi nu ascundea deloc asta. Tonul vocii şi 
totul în atitudinea sa îl făcuseră imediat antipatic lui Carl. 

Cei mai mulţi piloţi noi descopereau mai mult sau mai puţin 
repede realitatea Vietnamului, diferenţele faţă de ce studiaseră 
la şcoală. Unii nu învățau asta niciodată şi mureau repede, 
victime ale propriei lor ignoranţe sau chiar a subalternilor, care 
refuzau să moară degeaba. 

Carl se uită la el cum trecea, mic de statură, prea gras, cu o 
faţă mare şi cu o expresie de aroganță permanentă. Era de 
părere că toţi comandanții de bord ar fi trebuit să aibă un cuvânt 
de spus în alegerea piloților. 

Cei mai mulţi piloţi erau tipi de toată isprava, deseori tineri. 
Erau şi câţiva ofiţeri de carieră. Carl îi stima, în general. Işi 
păstrau calmul în faţa pericolului şi nu abuzau de gradul lor. |5ἱ 
dăduse seama foarte repede că Sorden nu avea nici una dintre 
aceste calităţi. Simţise din prima zi că era un găozar galonat. 

Olsen, aplecat peste jurnalul de bord, studia misiunea 
împreună cu Sorden. După cum se aştepta Carl, Sorden vorbea 
tare, cu aroganță: 

— Nu înţeleg de ce lucrăm cu afurisiţii ăştia de gălbejiţi. Nu 
vor să lupte. N-am deloc încredere în ei. 

Se întoarse spre Carl. 

— Sper că-mi supraveghezi echipamentul, Willstrom, zise el, 
arătând spre camera video agăţată de scaun. 

— Sunt şef de bord, răspunse Carl. Supraveghez tot 
echipamentul, al meu. Trebuie să vă ocupați de al 
dumneavoastră, domnule locotenent. 

Sorden îl privi cu severitate, dar nu zise nimic. Olsen se uita 
atent la nivelul uleiului, dar rânji. Carl ştia că, dacă ar fi dat 
dovadă de indisciplină flagrantă, Olsen l-ar fi susţinut. Auzise 
câţiva subofiţeri făcând remarci despre Sorden, când credeau că 
nu-i aud subalternii. 

Se întoarseră curând la baza americană de la Tay Ninh. 
Trecând foarte aproape de cea a vietnamezilor, Carl fu frapat de 
ţinuta echipajelor lor: impecabilă şi chiar nouă. 

— Probabil că e o defilare în oraş, zise Olsen, ca şi cum ar fi 
ghicit gândurile lui Carl. Poate că nu luptă ca leii, dar au ţinută. 

Sorden nu greşea întru totul. Toată lumea ştia că mulţi sud- 
vietnamezi nu erau prea entuziasmați să moară pentru 


63 


republică, dar mulţi erau gata să lupte împotriva comuniştilor. Un 
om alergă ca să-i întâmpine la aterizare şi se prezentă zâmbind, 
arătându-şi cu aceeaşi ocazie dinţii de aur. 

— Maior Tran. Oamenii mei se află deja în zonă, zise el în 
americană, arătând un punct lângă un sat mic din sudul oraşului. 
Au nevoie de antrenament. li pun să sară de la cinci sute de 
metri. E nevoie de zece drumuri dus-întors pentru toată 
compania mea. Să mergem. 

— Mergem, îi zise Olsen lui Sorden. 

— Micuţul e foarte „agitat”! zise Kurtz, imitând gesturile 
ofițerului vietnamez. 

Maiorul striga ceva cu entuziasm. Carl îşi zise că poate Kurtz 
nu înţelegea tot ce le spunea oamenilor săi şi începu să traducă: 

— Le spune: „O să săriţi toţi dintr-un elicopter şi vor fi morţi. 
lar idioţii care vor supravieţui vor sări din nou!” 

Maiorul tăcu şi oamenii lui trâmbiţară un strigăt violent de 
război. 

— Acum ce zic, Uimitorule? 

Carl izbucni în râs. 

— Cu aproximaţie: „Du-te-n mă-ta!” 

Carl ieşi din nişa lui şi se apropie de uşa lui Olsen, ca să audă 
discuţia pilotului cu maiorul. 

— Noi suntem gata de plecare. Cred că nu e vânt. 

— Da, maiorule. Propun să sară din cinci în cinci secunde la 
est de orbita noastră. După ce va sări şi ultimul, voi cobori lent în 
spirală, ca să-i poţi vedea de aproape de sus. 

Olsen se întoarse spre Carl şi zâmbi: 

— Vom vedea dacă a înţeles. 

Cei şase soldaţi alergară spre elicopter şi urcară în ordine, dar 
unii erau clar nervoşi. Carl ar fi sărit el în locul lor, el care 
renunţase să se angajeze la infanterişti. 

Olsen trecu comenzile lui Sorden şi aparatul decolă. Jos, 
soldaţii rămaşi făceau gesturi frăţeşti celor din elicopter şi ο 
mulţime de puştani din sat striga dansând în jurul zonei unde 
avea să aibă loc saltul. Pentru ei, care trăiau printre diferitele 
facţiuni inamice, paraşutele albe care se deschideau constituiau 
probabil un fel de carnaval. 

Paraşutiştii vietnamezi, în combinezoane cu dungi, îşi verificau 
încă o dată echipamentul, pregătiţi pentru minutul lor de eroism. 
Nu mai râdeau. Câteva zâmbete tăcute, ca în toate filmele de 
război. 

Olsen lăsă comenzile lui Sorden ca să poată privi spectacolul şi 

îi făcu semn maiorului. Tran strigă ceva şi şeful grupului atinse 
cu mâna casca primului paraşutist. 

Paraşutistul luă poziţie cu grijă în mijlocul calei, cu genunchii 
îndoiţi, ţinându-se de genunchii vecinilor. Carl îşi zise că nu era 
destul de emoţionat în momentul săriturii din elicopterul său 
minunat. O altă atingere în partea din spate a căştii îl făcu pe 
vietnamez să se apropie de margine. Maiorul dădu un ordin şi 
soldatul sări, cu o secundă de ezitare. 

In ciuda elanului, paraşutistul fu gata să se lovească de 
mitraliera lui Carl. Următorii patru, preveniţi de şeful lor, evitară 
obstacolul. Dar probabil că ultimul nu a fost atent şi Willstrom îl 
văzu lovindu-se cu umărul şi pornind în cădere liberă. 

Până la urmă reuşi, după ce trecu de doi dintre cei care 
săriseră înaintea lui, să deschidă paraşuta la o sută cincizeci de 
metri de sol. 

Olsen preluă comenzile şi cobori lent împreună cu paraşutiştii. 

— Atenţie, domnule locotenent! zise Carl. Am impresia că e 
acolo toată puştimea satului. 

Sorden, care tăcuse până atunci, spuse: 

— Nu trebuie să-i lăsăm să se apropie. Poate unul dintre ei are 
o grenadă. 

— Da, răspunse Olsen. Dacă vin prea aproape, îl voi trimite pe 
Uimitoru' să le zboare creierii. 

Sorden înţelese puţin cam târziu că Olsen îşi bătea joc de el şi 
căzu într-o tăcere ofensată. 

A doua echipă de paraşutişti a sărit fără nici un incident. Abia 
în cea de a cincea echipă văzu Carl cu ochii lui unul dintre acei 
vietnamezi fricoşi, despre care auzise de atâtea ori. În pofida 
amenințărilor maiorului şi şefului de grupă, îi era foarte frică. lar 
Carl băgă de seamă că sergentul se pregătea să-l împingă afară. 
Soldatul, cuprins de panică, se crampona cum putea. Atunci, 
sergentul scoase revolverul şi îl îndreptă spre tânărul paraşutist. 
Toţi ochii erau îndreptaţi spre ei. Lui Carl nu-i venea să creadă că 
sergentul va trage. Şi totuşi, mormăi ceva ce Carl traduse prin: 
„Sări, că dacă nu...” Dar paraşutistul avea acum ochii închişi şi 
scutura din cap cu încăpățânare. 

Sergentul întinse braţul şi apăsă pe trăgaci. Glonţul trecu la 
treizeci de centimetri de capul soldatului. Dar acesta ţipă şi 
tresări, dădu drumul la mâini şi căzu în gol. Maiorul şi vietnamezi 
care mai rămăseseră se înghesuiră ca să-l vadă coborând, şi 
oftară uşuraţi când îi văzură paraşuta deschizându-se în cele din 
urmă. Maiorul şi sergentul începură să râdă, dar ultimii 

paraşutişti săriră şi ei fără nici o ezitare. 

Poate că sergentul l-ar fi împuşcat pe tânărul cuprins de 
panică dacă n-ar fi fost de faţă americanii. In orice caz, ceilalţi 
vietnamezi păreau să creadă aşa ceva, şi asta era cel mai 
important. 

Elicopterul cobori ca să ia alţi paraşutişti. Olsen, la comenzi, 
trecu la vreo treizeci de metri deasupra unui grup de puştani 
agitaţi. Carl ieşi pe patine şi le făcu prieteneşte cu mâna. În 
momentul în care umbra aparatului trecea pe deasupra lor, un 
fulger alb ţâşni din hăţiş. Micile corpuri din jurul exploziei 
începură să cadă, unele rămânând imediat nemişcate, celelalte 
mai târziu. Cei care se aflau mai departe alergau în ajutorul lor 
sau fugeau cât îi ţineau picioarele. 

Sorden văzu că Olsen se pregătea să aterizeze. 

— Poate că e o mină sau o rachetă care ne viza pe noi. Doar n- 
ai să aterizezi? 

Olsen nu-l ascultă, iar Carl ieşi iar pe patine, ca să pună 
piciorul pe pământ. in faţa lor, vedeau cel puţin şapte corpuri 
mici lângă locul exploziei. Alţi copii le veneau deja în ajutor şi, la 
vreo sută de metri, paraşutiştii vietnamezi alergau pentru a-i 
ajuta. 

Olsen ateriză în apropierea copiilor şi dădu ordine lui Carl 
mitraliorului: 

— Urcaţi-i pe cei mai grav răniţi la bord. Anunţaţi că îi ducem 
la Tay Ninh şi daţi-le primul ajutor. 

Maiorul şi sergentul vietnamez, aflaţi în spatele lui Carl, 
strigau ordine soldaţilor, care alergau în ajutorul celor mai 
apropiaţi răniţi. Copiii ţipau peste tot, dar Carl nu se ocupa decât 
de cei care căzuseră. Se lăsă în genunchi, lângă un băieţel de 
cinci-şase ani, întins pe spate, cu picioarele îndoite la piept. Se 
legăna de la dreapta la stânga, fără să plângă. 

— O să-ţi fie bine, micuţule, o să vezi... 

Erau doar cuvinte, dar Carl spera ca tonul calm al vocii sale să 
nu fie inutil. Puştiul nu deschise ochii, ci se destinse destul 
pentru ca să-şi poată întinde picioarele. Rana părea uşoară, 
destul de largă, dar puţin adâncă. Acesta putea să aştepte 
ambulanţa vietnameză. 

Carl făcu semn unui paraşutist şi alergă spre o altă victimă, 
aflată la numai câţiva metri. Era o fată, întinsă pe o parte, cu 
părul murdar şi răvăşit. Willstrom o lungi pe pământ, îngrozit de 
bluza ei albă plină de pete de sânge. Nu avea mai mult de 
unsprezece-doisprezece ani. Avea ochii negri deschişi, dar privea 

în gol, şi gemea uşurel. Avea sânge peste tot: pe braţe şi pe 
picioare, precum şi pe piept. Işi trecu braţele pe sub corpul ei 
plăpând şi o duse cât putu de repede la elicopter. La fiecare pas, 
corpul ei pierdea sânge dintr-o rană de la braţul stâng, dar Carl 
nu putea să facă nimic. Fata nici nu mai gemea. 

In elicopter se aflau deja cinci micuţi răniţi, înspăimântați, şi 
mai erau aduşi alţi doi, unul dintre ei purtat chiar de Kurtz. 
Ajunse în acelaşi timp cu Carl şi era la fel de palid ca micuțul din 
braţele lui. 

Willstrom puse fata pe scaunul compartimentului său şi se uită 
în jur. Cei mai grav răniţi erau deja acolo. Maiorul acorda primele 
îngrijiri unui băieţel rănit la gât. 

Olsen avea prioritate de aterizare la spitalul numărul 15 şi 
mergea în acea direcţie la mică altitudine, în timp ce Sorden 
preciza numărul răniților. 

Ca să încerce să oprească sângele care curgea din braţul fetei, 
Carl smulse o bucată din bluza lui şi făcu un garou direct pe 
rană. [esătura deveni imediat un fel de burete roşu. Rănita 
respira din ce în ce mai repede şi pălise şi mai mult la faţă. 

— Dumnezeule! Nu va rezista! murmură el. 

Pe lângă braţ şi o rană gravă la abdomen, Carl descoperi că 
mai pierdea sânge şi din alte părţi: gât, piept, coapsa dreaptă şi 
partea stângă a capului, dar părul năclăit nu permitea să se 
estimeze gravitatea rănii. 

Carl aduse trusa de prim-ajutor din spatele scaunului pe care 
stătea pilotul. O bandajă la coapsă: nu era atinsă nici o arteră. La 
abdomen, rana era largă de cel puţin zece centimetri, dar nu era 
vizibil nici un organ. 

Exact deasupra sânului drept, se vedea înfiptă o schijă de 
metal. Sângele picura de jur-împrejur, dar Carl nu putea să 
spună căt de adânc era intrată. Luă hotărârea să nu se atingă de 
ea, cu să nu provoace o hemoragie mai gravă. Apoi găsi altă 
rană sub claviculă, dar o pansă mai întâi pe cea de la gât. 

Faţa de păpuşă a micuţei rănite era albă şi respiraţia slăbea 
din ce în ce mai mult. 

Pierdea mult prea mult sânge, în altă parte decât prin rănile 
vizibile. Carl îşi trecu un braţ pe sub corp, ca să caute rana în 
spate. 

Şi, în dreapta, la şale, îşi simţi degetele umezindu-se. Cu un 
nod în gât, înţelese că era punctul prin care ieşise proiectilul 
intrat prin abdomen; o gaură mare cât o monedă de un dolar de 
argint, prin care se scurgea viaţa fetiţei. O întoarse într-o parte 

ca să ajungă la rană, şi puse un pansament din trusa de prim- 
ajutor. Apoi îşi zise că nu putea să o mai ajute cu nimic. 

Restul universului îşi recăpăta încet-încet locul. Soseau în zona 
de control de la Tay Ninh. Trebuia să fie atenţi la celelalte, să se 
pregătească de aterizare. li zărea deja pe medici şi brancardieri, 
pregătiţi pentru sosirea următoarelor victime. 

Carl ridică fetiţa în braţe. Elicopterul făcu o aterizare prea 
bruscă, ea avu o mică tresărire, se încordă şi desfăcu buzele. 

Un medic plin de sudoare veni să o ia în grabă din braţele lui 
Carl. După doi paşi, înţelese că murise. Willstrom îl văzu lăsându- 
se în genunchi ca să-i ia totuşi pulsul, apoi lăsă micul corp să se 
răcească pentru totdeauna în bătaia soarelui. 

Carl, în mica sa cabină, reacţiona acum ca un automat la 
ordinele pilotului. O vedea numai pe mica vietnameză, a cărei 
viaţă se sfârşise în braţele lui. Rotorul elicopterului, decolând, 
agită ultimele zdrenţe de haine de pe corpul inert. Un alt medic 
veni să o ia şi să o ducă la ambulanţă. 

Jocul războiului depăşise limitele imaginate de Carl. Dar îi era 
necaz că fusese atât de naiv. Ştia că civilii erau victime ale 
războiului de mii de ani, dar era prima dată când vedea cu ochii 
lui copii murind. Probabil că atinseseră un explozibil uitat. Dar ce 
diferenţă mai putea să fie între o capcană şi un accident? 

Olsen ateriză ca să facă plinul. Kurtz se ocupa de această 
operaţiune. Carl văzu că era tot palid la faţă şi că mâinile îi 
tremurau. Kurtz ridică ochii spre el. Răcanul nu zicea nimic, dar 
punea evident o întrebare: „De ce?” Carl nu avea ce să-i 
răspundă. 

— Am terminat pentru astăzi, zise Olsen, după ce Carl îşi puse 
căştile. Tran a anulat celelalte sărituri, pentru recuperarea 
eventualelor victime. 

Urmă apoi rutina întoarcerii din misiune. Sau aproape. 

Kurtz demontă mitralierele fără să sufle o vorbă. Aduse o 
găleată cu apă, stropi podeaua elicopterului şi începu să curețe 
sângele care începuse să se usuce. 

Carl se uită la el, cum stătea în patru labe, şi ghicea ce-i 
trecea prin minte. Avea şi el acelaşi sentiment, dar probabil că 
răcanul suferea mai mult, din cauza iluziilor tinereţii. li zise: 

— Uite, Kurtz, dacă simţi nevoia, te aştept să vii să stăm de 
vorbă. 

Dar despre ce? Nu mai putea să facă nimic, doar să se 
resemneze. Nimeni nu va uita nimic, dar fiecare trebuia să facă 
faţă propriilor amintiri. 

Kurtz ducea mitralierele la arsenal. Olsen completa jurnalul de 
bord şi îi vorbea tăios lui Sorden, când Carl ajunse în partea din 
faţă a aparatului. Cei doi ofiţeri tăcură văzându-l, iar Sorden se 
eschivă. 

— Avem probleme, domnule locotenent? întrebă Carl fără să 
se aştepte la vreun răspuns. 

Olsen se uită la el o secundă. Ofițerii nu discutau despre 
defectele unuia sau altuia în faţa subalternilor, dar el era furios 
şi, în plus, nu era militar de carieră. 

— Ticălosul ăsta e o scârbă, zise el. Mi-a spus că vederea 
copiilor nu l-a jenat deloc. Dar, bătrâne, i-am văzut mutra! Era 
verde! Şi a avut tupeul să-mi zică mie că am riscat integritatea 
elicopterului şi viaţa lui - viaţa lui! - ca să salvez o grămadă de 
ţânci idioţi care, oricum, vor trece de partea Vietminh-ului. Dacă 
voi fi obligat să mai zbor cu nenorocitul ăsta, o să-mi cer 
mutarea. Cu ăsta o să avem necazuri, sunt sigur de asta. 

Olsen se mai calmase puţin. Ba chiar schiţă un zâmbet. 

— Pun prinsoare că nu-i suferă nici pe negri... 

Lui Carl îi părea bine că Sorden era considerat de ceilalţi ofiţeri 
un tip nesuferit. Bănuia însă, şi să audă asta spusă direct era 
formidabil. Era clar că nu trebuia să-i vorbeşti de rău pe 
vietnamezi în faţa lui Olsen. ΕΙ ştia ce însemna rasismul. 

Apoi râseră amândoi cu poftă, după care Olsen zise cu 
seriozitate: 

— Ce-am spus adineauri, n-ai auzit, da? 

— Jur, domnule locotenent. 

Când se întoarse la baracă, Carl reveni la furia şi plictisul 
dinainte. Se dezbrăcă şi îşi aruncă hainele pe jos. Era cam 
devreme ca să înceapă să bea, dar două-trei beri nu erau prea 
mult. Rămase în picioare câteva minute, în mirosul de haine 
murdare, de lemn putred şi de saci de nisip. Luă un prosop ca să 
se ducă la duş. Apa era răcoroasă, dar nici un ocean din urne n- 
ar fi putut să şteargă viziunile care continuau să-l obsedeze. 

CAPITOLUL IX 


După aproape opt luni petrecute în Vietnam, Carl tot mai era 
urmărit de amintirea micuţei, moartă în braţele lui, dar ο 
accepta. Ştia că nu-l va părăsi niciodată. Făcea parte din joc şi 
avea să mai vadă şi altele. Hotărâse deja să se reangajeze la 
momentul potrivit: nu voia să părăsească terenul ca să se aşeze 
în băncile spectatorilor din cealaltă parte a oceanului. 

Misiunile de luptă şi de recunoaştere se succedau, după un 
timp mort destul de scurt. 

— lar el! bombăni Carl, când sergentul Wells veni să-i anunţe 
numele piloților cu care vor zbura în ziua aceea. M-am săturat de 
acest... 

Privirea lui Wells îl ţintui ca un avertisment. Regulile trebuiau 
respectate din când în când. Cel puţin, îl va avea cu el pe Olsen. 

— Pot cel puţin să-mi aleg mitraliorii? întrebă el. 

Wells acceptă. 

Olsen le dădu mai multe detalii când se apropiară de 
destinaţie. 

— Au o trupă de puşcaşi acolo, care caută un grup mic de 
nord-vietnamezi. Dar încă nu l-au găsit. Pentru susţinere, au 
două elicoptere din escadrila unu. Uite-i. 

Carl ieşi pe patine ca să vadă mai bine. Un aparat Cobra se 
afla la altitudine, deasupra junglei, cu un arsenal redutabil. 
Celălalt aparat al echipei era mai greu de zărit: un elicopter de 
recunoaştere, OH-6A. 

Timp de câteva ore, 312 făcu drumuri între bază şi puşcaşi, ca 
să le ducă apă şi muniții. 

Deodată, Carl tresări. In urechi auzi: 

— Mayday! Mayday! Am luat foc! Cad! 

Tocmai dăduseră drumul la sol unei alte încărcături şi se 
întorceau la bază. Al doilea mesaj veni imediat după primul. O 
altă voce, provenind de la alt aparat: 

— Mayday! Mayday! Un avion la joasă altitudine, la Whiseky 
Tango 365461. 

Vocea era insistentă, dar foarte calmă. 

Olsen cunoştea regiunea: o survola încă de dimineaţă. Aplecă 
aparatul pe stânga şi răspunse: 

— Aici Papa Unitate Opt. Venim. 

Carl încerca să repereze Cobra. Vietcongii probabil că 

doborâseră deja micul elicopter. Zări fumul, la doi-trei kilometri, 
odată cu Olsen. Cobra era acolo, îndreptându-se în picaj spre sol. 
Un mitralior trăgea şi pilotul îi dădu lui Olsen frecvenţa radio, 
trecând în revistă situaţia. 

— Papa Unitate Opt, aici Red Doi-Patru. Pasărea mea a căzut 
şi arde. Tir inamic în zonă. Pasărea era deasupra unui luminiş 
înainte de a cădea. Tirul inamic vine de la aproximativ trei sute 
de metri de marginea luminişului. 

— Am recepționat, Red. Văd fumul. Acoperă-ne şi mergem 
acolo, răspunse Olsen. 

Apoi, în interfon: 

— Atenţie, vom cobori la mică altitudine, dar ar putea să mai 
fie încă inamici. Luaţi imediat trusa de prim-ajutor. 

Carl şi Kurtz scoaseră trusele şi reveniră la locurile lor în 
câteva secunde. 

Carl dorise totdeauna să-i cunoască pe tipii de la 
Recunoaştere, dar nu într-un elicopter în flăcări. Ajunseseră, 
totuşi, într-un luminiş: mai puteau fi încă oameni în viaţă. 

Această speranţă dispăru când ajunseră în luminiş, ghidaţi de 
norul de fum care se risipea. Nu mai rămăsese mare lucru din 
micul aparat: o grămadă de cenuşă, două bucăţi din cocă, 
rotoarele cozii şi ceea ce semăna cu nişte bucăţi de lemn. 

— La naiba! murmură Carl printre dinţi. 

„Bucăţile de lemn” arse erau rămăşiţele echipajului. Numai doi 
oameni din trei. Cel care lipsea era probabil mitraliorul. 

Săriră în cenuşă chiar mai înainte ca elicopterul să atingă 
pământul. Carl ajunse primul şi se lăsă în genunchi lângă 
cadavre, încercând să nu ia în seamă mirosul înţepător de carne 
arsă. Kurtz ajunse şi el, gâfâind uşor, mai mult de emoție decât 
de oboseală. 

— Uită-te la celălalt, ordonă Carl. 

Atinse uşor cadavrul, scoase resturile de haine arse şi ale 
vestei antiglonţ lipită de piept. Puse o mână peste ceea ce 
fuseseră gura şi nasul acelei feţe jupuite. Văzuse multe cadavre, 
dar niciodată ceva atât de oribil ca acele orbite fără ochi. Spera 
ca tipul să fi murit înainte de a fi luat foc. 

— Uimitorule, ăsta încă mai trăieşte! strigă Kurtz, cuprins de 
panică. 

Carl se repezi la el, aproape la fel de tulburat. Se aplecă peste 
cealaltă victimă. Nu era momentul să-şi piardă capul. Era 
stupefiat de reacţia lui. 

Verifică dacă mitraliorul avea dreptate: un suflu uşor de viaţă 


71 


trecea printre buzele înnegrite. Ştia că nu era mare lucru de 
făcut, poate doar să-l evacueze pe nefericit cât mai repede 
posibil şi să spere. li făcu semn lui Kurtz să-l apuce de picioare şi 
îl duseră la elicopter. Era a doua oară, în câteva săptămâni, când 
o victimă a războiului era aşezată pe scaunul lui Carl. Diferenţa 
nu-i scăpa. Sperase ca micuța vietnameză să supravieţuiască. In 
cazul de faţă însă, spera ca americanul, compatriotul lui, să 
moară repede, dacă tot trebuia să moară. Cunoştea forţa 
instinctului de conservare, dar în locul acelui corp calcinat, el ar 
fi ales să nu mai trăiască. 

Işi scoase vesta antiglont şi o strecură sub picioarele 
infanteristului - gest probabil inutil - în speranţa de a atenua 
efectele şocului. Probabil că soldatul nici nu mai simţea vreo 
durere. 

— Du-te după al doilea! îi zise el lui Kurtz. 

Apoi, în microfon: 

— Ştiţi ceva despre al treilea, domnule locotenent? 

— Du-te să vezi la liziera copacilor, dar nu întârzia prea mult. 
Cu siguranţă că vietcongii îşi vor face apariţia curând. 

Carl scoase Kalaşnikovul şi porni în fugă. Intră în iarba înaltă 
care mărginea jungla. Deodată, fu gata să calce pe piciorul celui 
de al treilea soldat înainte de a-l vedea. Dădu la o parte tufişurile 
cu patul armei şi puse un genunchi în pământ, ca să-l întoarcă 
încetişor pe spate. Işi fracturase braţul. Avea arsuri pe partea 
stângă, dar nu la fel de grave ca ceilalţi doi răniţi. Incă mai trăia, 
şi Carl îşi zise că avea o şansă să redevină o fiinţă omenească 
aproape normală. 

leşi din tufişuri şi îi făcu semn lui Olsen, care se aştepta la asta 
şi decolă imediat. Carl protejă cât mai bine rănitul de praf, până 
când Olsen lăsă pe pământ elicopterul la zece metri de el. Apoi 
Kurtz sări jos ca să-l ajute. Willstrom puse braţul rupt pe pieptul 
rănitului şi amândoi îl urcară în aparat, în timp ce Olsen pândea 
liziera amenințătoare a junglei. 

Urcând în elicopter, Carl se uită la piloţi şi nu-i veni să-şi 
creadă ochilor: Sorden făcea o fotografie zâmbind. Turbat de 
furie, se repezi la el. 

— Lasă porcăria asta! 

Sorden îndreptă din nou aparatul, de data asta spre unul 
dintre cadavrele calcinate. Gradele nu mai însemnau nimic, şi 
Carl strigă: 

— Nemernicule! 

Sorden fu la început stupefiat. Apoi se sperie, când Carl îi 

smulse aparatul din mână şi îl aruncă jos. 

— Ai văzut ce făcea ticălosul ăsta? îi zise lui Olsen. 

— Intoarce-te la mitraliera ta! îi strigă Olsen, furios. Repede! 
Rezolvăm asta la bază! 

Apoi îi ordonă lui Carl să se ocupe de omul ars care încă mai 
trăia. Carl era furios nu numai împotriva lui Sorden, ci şi 
împotriva lui. Erau încă în misiune, la sol şi foarte aproape de 
inamic, cu oameni grav răniţi la bord, iar el pierdea un timp 
preţios ca să se ia de ticălosul de Sorden! 

In sfârşit, asta era. Carl abia se abţinuse să nu-i arunce lui 
Sorden aparatul în cap. Să fotografieze morţi sau răniţi pentru 
albumul de amintiri şi, pe deasupra, să mai aibă şi tupeul să-i 
zâmbească! Probabil că avea să-l reclame pentru insubordonare. 
Carl se uită la rănit. Din cauza curentului de aer, era greu să-şi 
dea seama dacă mai respira sau nu. Dar părea încă viu. 

Olsen ducea elicopterul cu mare viteză la Tay Ninh. Pilotul de 
pe Cobra ceruse identificarea victimelor în ordinea gradelor, 
conform regulamentului. Carl îl examină cu atenţie pe tipul ars, 
căutând lănţişorul cu plăcuţa de identitate. Dar nu mai era nimic 
lizibil. Lănţişorul intrase în carnea arsă. Kurtz făcu un gest şi zise: 

— Pe al meu îl cheamă Anderson. 

Olsen transmise această singură informaţie şi ateriză, 
întâmpinat de medicii şi infirmierele care aveau să ia în primire 
răniții. 

Carl era mulţumit că trebuia doar să-i transporte, nu să-i şi 
îngrijească. În cele din urmă, avură timp să se oprească la bază. 

Cu rotorul oprit, Olsen coborî primul şi îi ordonă lui Kurtz să se 
ducă să mănânce ceva. 

— Şi nu te grăbi să te întorci. 

Kurtz făcu semn că înţelesese şi plecă. 

„La dracu”! îşi zise Carl. Acum să vezi!” 

Nu era îngrijorat de ameninţarea regulamentului. Ce puteau 
să-i facă? Să-l mobilizeze? Să-l trimită în Vietnam? 

Nu făcuse nimic grav, doar se răstise la Sorden şi îi smulsese 
aparatul. 

Lui Carl nu-i era teamă că va fi pedepsit. Dar îl cunoştea pe 
Olsen. lar el îşi cunoştea îndatoririle de ofiţer. Ceea ce-l supăra 
cel mai tare pe Carl era faptul că probabil va fi obligat să-i ceară 
scuze lui Sorden. 

— Explică-te, Willstrom, îi zise în sfârşit Olsen, cu un aer deloc 
amical. 

— Eu şi Kurtz ne chinuiam să-i urcăm pe tipi la bord când 

acest... 

Se abţinu în ultima clipă. 

--... când acest locotenent a început să facă fotografii, ca şi 
cum ar fi fost în vacanţă. Şi cred că regulamentul interzice 
fotografierea morţilor şi răniților aliaţi. Şi, făcând abstracţie de 
regulament, consider asta o porcărie. 

Sorden, stacojiu la faţă, vru să spună ceva, dar Olsen nu-l lăsă. 

— Vei vorbi când îţi va veni rândul, locotenente. 

Tonul era şi mai tăios decât cel folosit pentru Carl, ca să-i 
amintească lui Sorden că el, Olsen, era comandant de bord. Apoi 
se întoarse spre Carl. 

— Totuşi, ai fost la un pas de insubordonare. 

— La un pas! exclamă Sorden indignat. E pur şi simplu 
insubordonare şi voi avea ac de cojocul lui! 

— Calmează-te, locotenente, bombăni Olsen. Acest incident 
trebuie considerat încheiat. E valabil pentru amândoi. Aţi înţeles? 

Carl dădu afirmativ din cap şi îşi reţinu zâmbetul. Sorden era 
furios, dar se resemnă şi el. 

— Nu mai vreau scandaluri de felul ăsta, Willstrom, zise Olsen. 
N-am să-ţi cer scuze, strângeri de mâini, nici un fel de circ inutil. 
Fă-ţi treaba ta şi atât! Du-te după Kurtz la masă, mănâncă ceva 
şi întoarceţi-vă aici, ca să păziţi elicopterul până mâncăm şi noi. 

Carl dădu din cap, evitând să se uite la Sorden, şi plecă. Exact 
înainte de a intra în bază, întoarse capul ca să se uite la aparat. 
Sorden şi Olsen urcau în elicopter. 

κ 


x * 


Revenind la elicopter împreună cu Kurtz, Carl zări un bărbat 
care se îndrepta în aceeaşi direcţie. Chipiul negru indica faptul că 
făcea parte din Batalionul 1 al Regimentului 9 Recunoaştere. 
Probabil că era unul dintre piloţii de pe Cobra sau un membru al 
echipajului noului elicopter de recunoaştere. 

Carl şi mitraliorul sosiră în acelaşi timp cu celălalt, care se 
prezentă: 

— Căpitanul Jacobs. 

Olsen şi Sorden îl salutară pe căpitan - un tip înalt şi foarte 
bronzat - şi dădură mâna cu el. 

— Sunt şeful Escadrilei de Recunoaştere. Aş vrea să vă 
mulţumesc, domnilor, că mi-aţi luat astăzi oamenii de-acolo. 

Olsen ridică mâna ca să protesteze împotriva mulţumirilor, dar 
căpitanul continuă, cu un accent de sudist, care îi amintea lui 
Carl un film vechi cu John Wayne. 

— Mitraliorul va scăpa datorită vouă, zise el, cu un zâmbet 
încă obosit. Celălalt, pilotul, nu a supravieţuit. Tocmai am aflat că 
a murit în ambulanta care îl ducea la Bien Hoa. 

Şi privi cerul de un albastru perfect. 

— Imi pare rău, domnule căpitan, spuse Olsen. Nu puteam să 
facem mare lucru pentru el în elicopter. 

— Vă mulţumesc, totuşi, pentru că aţi încercat. 

După o ultimă strângere de mâini, cowboy-ul plecă. 

Carl se uitase la Sorden în timpul conversaţiei şi locotenentul 
păruse foarte stingherit când auzise complimentele căpitanului. 
Se întreba care ar fi fost reacţia căpitanului, dacă i-ar fi spus că 
Sorden îi fotografiase pe camarazii lui în acea situaţie. Dar îi 
promisese lui Olsen că incidentul era închis. 

— Sunt ciudaţi tipii ăştia de la Recunoaştere, spuse Olsen. 
Individul ăsta ar fi trebuit să fie obişnuit să piardă oameni, nu? 
Vietcongii sunt pe post de peşte, tipii de la Recunoaştere 
constituie momeala, iar Cobra e pescarul. Se întâmplă ca peştele 
să fie prins sau să mănânce momeala. Ciudat mod de a-ţi câştiga 
viaţa! 

_ Carl era de aceeaşi părere. Şi încă ce viaţă! Acum era hotărât. 
In pofida tipilor arşi, va cere să fie mutat la Batalionul 1 din 
Regimentul 9 Recunoaştere. 

CAPITOLUL X 


Luna martie trecu fără probleme: elicopterele de recunoaştere 
decolau aproape zilnic şi Carl, efectuând misiuni banale de 
intendenţă, se gândea numai la cererea lui de reangajare în 
armată şi la permisia de treizeci de zile pe care i-ar fi adus-o 
asta. 

Kim dispăruse într-o zi fără urmă. Nu înţelegea. Avea un post 
bun şi el îi dădea un supliment, nu aşa cum plăteşti o prostituată, 
ci cum faci cadouri unei iubite. Şi aşa, zi după zi, se văzuse 
obligat să revină la prostituatele de cinci dolari. 

Nu-l mai vedea nici pe Sorden, dar, când îl întâlnea, îl saluta 
regulamentar, totdeauna cu acelaşi dispreţ, iar Sorden zâmbea, 
ca şi cum ar fi zis: „|ţi voi veni de hac, ticălosule!” 

x 


κ x 


Totul se schimbă la începutul lui aprilie. Vietcongii începură să 
tragă în mod regulat în Tay Ninh cu rachete şi cu mortiere. Timp 
de şase zile, Carl ar fi putut să-şi potrivească ceasul după 
începutul şi sfârşitul bombardamentelor. Reîncepură misiunile 
ofensive şi Carl trăgea mii de cartuşe pe zi. Elicopterele grupei 
erau din ce în ce mai atinse, ba chiar şi avioanele cu reacţie erau 
atacate cu mitraliere grele. 

Carl asistă la o întoarcere sinistră a aparatelor întregii 
escadrile, trimise să susţină infanteria, după o noapte de 
confruntări cumplită, împotriva a cel puţin trei batalioane de 
vietcongi. Elicopterele primiseră misiunea să taie retragerea 
inamicului în Cambodgia. 

În lumina zorilor, peste tot se vedeau cadavre de vietcongi. 

— Trebuie să fi fost o încăierare tare de tot, zise Chrissen. 

Nimeni nu zicea nimic. 

Elicopterele veniră să-i scoată pe infanterişti din bază, unii 
gata să continue lupta, cei mai mulţi epuizați, cu privirea aţintită 
în gol, mergând printre cadavre - vreo sută. 

Chrissen, unul dintre cei mai tineri piloţi, abia dacă avea 
douăzeci de ani, asculta instrucţiunile provenind de la aparatul 
comandantului, care rămăsese în zbor. Carl zâmbi gândindu-se la 
Jolley, aflat sus, departe de acţiune, avându-l copilot pe Sorden. 
Probabil că se plictisea, şi Carl era foarte mulţumit că nu se afla 
în locul lui. 

Infanteriştii - nişte puştani cu feţe de bătrâni - se îmbarcau în 
tăcere. 

Undeva în junglă, mai rămăsese aproape o companie, care se 
ţinea după urmele de sânge ale vietcongilor în retragere, 
încercând să păstreze contactul, fără să cadă într-o ambuscadă. 

După cât înţelesese Carl, infanteriştii transportaţi cu 
elicopterul vor fi nicovala pe care avea să fie strivit inamicul. 

Elicopterele făcură un viraj mare, depărtându-se de bază, ca 
să revină la o zonă de aterizare, cu mult înaintea punctului 
extrem atins de inamic. Cel puţin, aşa se spera. Era interzis să se 
tragă, dacă nu erau atacați. Infanteriştii ieşiră din aparate, ca 
nişte insecte verzi care îşi părăsesc mama ca să dispară în iarba 
înaltă. 

După câteva minute, cu motoarele pornite, Chrissen transmise 
ultima informaţie: 

— Vom încerca să prindem nişte vietcongi reperaţi de Serviciul 
de Informaţii. Mergem mai întâi la Baza Grayson. 

Carl nu se putu împiedica să compare Grayson, una dintre 
rarele baze încă intacte după bătălia din timpul nopţii, cu ruinele 
celei pe care tocmai o părăsiseră. Infanteriştii întăreau sistemul 
de apărare cu seriozitate. 

Aparatul în care se afla şeful grupei, cel mai bun prieten al lui 
Carl, Jolley, şi cel mai mare duşman al său, Sorden, ateriză 
alături de cel al şefului misiunii. Un bărbat mic de statură, cu o 
ţinută de junglă impecabilă şi cizme bine lustruite, coborî din 
elicopterul şefului de misiune şi alergă spre cel al şefului de 
grupă, ducând o hartă. După un minut, se întoarse la aparat, 
care decolă imediat. Trimise un mesaj tuturor elicopterelor aflate 
în aşteptare, care decolară şi ele, ducând soldaţii îmbarcaţi în 
acel timp foarte scurt. 

Carl se uită la tinerii care plecau cu el şi se înfioră. Nu de frică, 
nu. Era ceva mai vag. Un presentiment, impresia că ceva nu era 
în regulă. 

Şeful de grup întinse operatorului radio o hârtie cu ultimele 
instrucţiuni, modificând încă o dată formaţia. Escadrila lui Carl 
avea să coboare, în timp ce a doua va rămâne pe orbită. De data 
asta, mitraliorii vor avea deplină libertate să tragă în zona de 
aterizare, iar el zărea fumul cenuşiu pregătit pentru artilerie, 
care bombarda deja zona. Prin urmare, nord-vietnamezii se aflau 
în preajmă. Aveau de ales între a se retrage sau a se reangaja în 
luptă cu americanii. Mai exista şi a treia soluţie, pe care Carl o 
văzuse folosită de mai multe ori: vietcongii lăsau unităţi de 

întârziere de-a lungul liniei de retragere, ca să încetinească 
eventuala urmărire. Oricum, se aflau acolo. Carl era sigur de 
asta. 

Tirul artileriei încetă brusc şi primul grup de elicoptere cobori, 
sprijinit de escortă, aparatele Cobra, care, de la aproximativ o 
mie de metri, începură să tragă asupra zonei cu rachete şi arme 
de mic calibru. După câteva secunde, mitraliorii primiră ordin 
prin radio să deschidă focul. 

Infanteriştii îmbarcaţi trăgeau şi ei. Carl ţintea în iarbă, între 
copaci, la întâmplare. Nu avea importanţă. 

Aproape că aterizaseră, infanteriştii erau gata să sară, 
moment în care inamicul, bine camuflat, deschise focul. 
Infanteriştii se aruncară la pământ şi se târâră până la câţiva 
metri de elicopter. Carl ţintea o armă căreia îi vedea flama, ca 
să-i protejeze pe infanterişti, până când vor deschide şi ei focul. 

În vacarmul tirului încrucişat, al zgomotului motoarelor, al 
mesajelor radio care răsunau în urechi, Carl avea impresia că 
trăgătorul invizibil îl ţintea pe el. In timp ce elicopterul decola, 
capul i se lovi cu brutalitate de perete. Probabil un glonţ ricoşat 


din cască. Haide, încă nu era mort. 
* 


* x 


— E casca ideală pentru poveşti de război, zise Chrissen, 
văzându-l cum cobora din elicopter. Ai noroc că încă mai ai capul 
întreg, adăugă el. 

Carl îşi scoase casca din fibre de sticlă şi fluieră printre dinţi, 
descoperind punctul de intrare, lângă partea de deasupra a 
căştii, şi dâra care urma curba până în partea din spate a 
capului. Auzise de acest gen de lovituri. Ba chiar cunoştea un 
mitralior din escadrila a treia care primise şi el o lovitură ca asta 
în cască. Carl se uită cu atenţie la gaură. Chiar dacă ar fi fost 
atins, probabil că nu s-ar fi ales cu ceva mai grav decât o 
zgârietură a pielii de pe cap. 

Zgomotul ritmat al unui elicopter, care sosea singur, le atrase 
atenţia. Carl îl recunoscu pe 372, aparatul lui Jolley. 

— İl aduce probabil pe şeful grupului, ca să-l vadă pe prizonier 
şi să încerce să obţină repede ceva de la el, spuse Chrissen, 
făcând un semn locotenentului Richter, pilotul elicopterului 372. 

Aparatul ateriză la o oarecare distanţă de restul escadrilei şi, 
în timp ce Jolley şi Kurtz se ridicau ca să deschidă uşa piloților, 
şeful de grup stătea încă cu căştile radio la urechi, conversând 
cu cineva. După un moment, sări din aparat şi se îndreptă cu un 

pas iute spre bază. Chiar de unde se afla, Carl vedea că marele 
şef era foarte agasat. 

După ce şeful dispăru, îşi luă casca şi se duse să-i arate lui 
Jolley, în elicopterul lui, cum scăpase ca prin urechile acului. Cu 
un aer nepăsător, zvârlea casca dintr-o mână în alta, fluierând 
uşurel, până când auzi nişte voci furioase. 

Jolley şi Kurtz le auziră şi ei, şi Jolley, zâmbind cu toată gura, îi 
făcu semn să nu se apropie. Apoi îl atinse pe umăr pe Kurtz, ca 
să-i facă semn să-l urmeze, şi se îndreptă spre Carl. In spatele 
lor, de cealaltă parte a elicopterului, Willstrom îl vedea pe 
Richter certându-se cu Sorden. Nu auzeau ce-şi spuneau, dar 
Sorden era ocărât rău de tot, asta era evident. Carl se întoarse 
spre Jolley, care continua să zâmbească. Probabil că, de data 
asta, Sorden depăşise limitele. 

Carl era la mai puţin de zece metri de şefii de bord, când auzi 
începutul unui foc de baraj de mortiere, ascuns în jungla din jur. 
Jolley îl auzise şi el şi, în fracțiunea de secundă dinaintea 
impactului obuzelor, cei doi se aruncară la pământ. 

Cu urechile ţiuind din cauza primei explozii, Carl ridică uşor 
capul, destul cât să-şi pună casca. Pământul se cutremura sub el, 
dar poate că el tremura pe pământ... Nu avea ce să facă, decât 
să reziste impulsului de a se ridica şi de a alerga în căutarea unui 
adăpost. 

Un impact foarte apropiat îl făcu să se lipească şi mai mult de 
sol, sub pietrele şi pământul care cădeau peste el. Abia atunci 
auzi strigăte. 

Carl întoarse capul în direcţia lui Jolley şi Kurtz. Acesta din 
urmă gemea ca un animal doborât, având braţul tot secţionat de 
la cot. 

Preţ de o secundă, Carl nu înţelese de ce Jolley nu venea în 
ajutorul mitraliorului său. | strigă, alergând cei câţiva metri până 
la el. 

— Hei, Jolley! 

Se aşeză în genunchi lângă el, fără să ia în seamă obuzele de 
mortier care continuau să cadă. Jolley zăcea cu braţele în cruce, 
alături de Kurtz, care gemea întruna. Pământul absorbea deja 
sângele care curgea din umerii şefului de bord. Capul lui Jolley 
era aproape complet detaşat de gât. Un moment, Carl îşi simţi 
sângele bătând cu violenţă în propriul său cap şi se clătină. 
Tângulirile lui Kurtz îl readuseră la realitate: supravieţuitorul. Işi 
luă privirea de la capul smuls al prietenului său şi se concentră 
asupra braţului soldatului. 

Într-un colţ al minţii sale, îşi dădu seama că tirul de mortier 
încetase. ΙΙ forţă pe Kurtz să stea întins şi tăie o bucată din 
cealaltă mânecă a mitraliorului cu un cuţit de buzunar. Kurtz se 
uita la el fără să-l recunoască. Willstrom îi legă braţul şi îl 
strânse, folosindu-se de mânerul cuţitului. 

Richter şi Sorden se apropiau. Richter aruncă o privire spre 
Jolley, apoi se aplecă să-l ajute pe Carl să-l ridice pe Kurtz. 
Richter îl ajută să stea în picioare şi porni cu el spre elicopter. 

Sorden stătea nemişcat, uitându-se prosteşte la Jolley, în timp 
ce Carl lua de jos antebraţul lui Kurtz şi i-l întindea. Sorden se 
uită la Kurtz cu un aer întrebător, fără să facă vreun gest ca să-l 
ia. Carl îi aruncă atunci membrul smuls. Locotenentul, cuprins de 
panică, avu totuşi reflexul de a prinde braţul, se întoarse în loc 
cu stângăcie şi fu gata să calce pe corpul lui Jolley. Privirea lui o 
întâlni pe cea a lui Carl, care îi zise pe un ton ameninţător: 

— Unde ţi-e aparatul, ticălosule? la-l şi vino să faci o 
fotografie! Pe urmă, o să te mierlesc! 

Erau singuri faţă în faţă, şi Sorden văzu atunci ura din ochii lui 
Carl. Ura, şi adevărul amenințării cu moartea. După ce Sorden 
plecă, Carl se aplecă peste cadavrul lui Jolley. Ar fi vrut să 
plângă, dar nu avea lacrimi. 

Mustaţa fostului şef de bord era plină de sânge deja aproape 
uscat. Ochelarii rămăseseră alături de capul tăiat. Carl îi puse un 
braţ sub picioare şi celălalt braţ pe sub subsuori, ridicând şi capul 
pe care îl ţinea de păr. Ajunse, transportându-l pe prietenul său, 
când Richter şi Sorden terminau ultimele pregătiri înainte de 
decolare. 

Richter îl instală pe Kurtz cât putu de bine. Sorden se afla în 
postul de pilotaj. Richter îl prinse pe Jolley de picioare şi îl trase 
încetişor pe podeaua cenuşie. Ridică uşor capul spre Carl şi zise: 

— Nasol, nu-i aşa, Uimitorule? 

Ce ar fi putut să zică? Jolley era în echipă de mult timp. Carl 
făcu un semn cu capul în timp ce rotoarele porneau. ΙΙ zări pe 
Sorden, care se uita la el. Nici o urmă de aroganță, doar ο 
frântură de spaimă în ochi. Ceva nu se potrivea. Richter se luase 
de Sorden exact înaintea atacului. De ce? 

Carl se simţi brusc epuizat. Era reacţia, şi se întoarse la 
propriul său aparat, încercând să se gândească la altceva decât 
la Jolley. Mai fusese atins un elicopter. Nu mai rămăseseră din el 
decât un morman de cenuşă şi o bucată din coadă. 

Când ajunse la aparatul lui, nimeni nu-i zise nimic. La ce bun? 
Examinau elicopterul, căutând eventualele avarii. Carl vru să 

facă şi el acelaşi lucru, dar, brusc, picioarele refuzară să-l mai 
susţină şi plămânii să mai respire. Reuşi să se aşeze jos înainte 
de a cădea, izbucnind, în sfârşit, în lacrimi. 

* 


x κ 


Se zvonea că atacul neobişnuit cu mortiere de la prânz ar fi 
putut să fie provocat de un sublocotenent care, violând regulile 
de securitate, anunţase la radio că îl transportau pe şeful 
grupului, dând numele şi gradul în loc de siglă. Probabil că 
mortierele se aflau acolo de mai mult timp şi se folosiseră de 
ocazie. 

Totul se potrivea. Colonelul păruse agasat. Richter îl certase 
pe Sorden. De ce? Şi Jolley răsese. De ce? Şi spaima lui Sorden 
trebuia să fi avut şi ea o motivaţie. 

Carl găsise deja răspunsul. Dar voia să se convingă. Cum? 
Evident, nu se putea duce la Sorden să-l întrebe. Şi, fireşte, nici 
la Richter. Jolley era mort, iar Kurtz probabil deja în curs de 
evacuare. Dar cu siguranţă că mai era cineva la bază care ştia. 
Voia să facă parte din următoarea legătură cu Grayson. 

Dacă zvonul era fondat, Sorden era de vină pentru trei morţi şi 
câţiva răniţi, printre care şi Kurtz. Atunci, Carl luă hotărârea să 
mai fie un mort. 

Sorden va muri în Vietnam sub focul inamicului, într-un fel sau 
altul. Willstrom se uită la sacul în care ţinea Kalaşnikovul. Şi nu 
se grăbea. Furia lui nu era o explozie, ci un foc îngheţat care 
avea să dureze toată viaţa. 

CAPITOLUL XI 


Casa Albă autorizase, de două luni, intervenţiile în Cambodgia. 
Era ceea ce aproape toţi soldaţii americani din provinciile de 
frontieră - blindatele, aviația, infanteria - aşteptau de mult timp: 
să atace sanctuarul vietcongilor. Noii soldaţi luau locul celor 
vechi şi, în câteva săptămâni, erau consideraţi aproape veterani. 
Şi veneau cu poveşti incredibile. 

— Îţi dai seama, Uimitorule? îi zise unul dintre ei. Există tineri 
care manifestă împotriva „turismului” nostru în Cambodgia! 

Ba Carl auzise chiar că Garda Naţională trăsese în studenţi. 

— Eu, spunea altul, i-aş lichida pe toţi protestatarii! 

— Eu aş manifesta împotriva acestei porcării de război, dacă 
n-aş fi mobilizat. 

Carl nu prea ştia ce să mai creadă. Singurul lucru de care era 
sigur era faptul că cei care protestau împotriva invadării 
Cambodgiei nu înțelegeau nimic din ceea ce se petrecea de-a 
lungul frontierei acestei ţări „neutre”, de unde veneau cei care îi 
ucideau pe americani. Se întreba chiar dacă va lua cele treizeci 
de zile de permisie, pe care le primea în urma reangajării... 

* 


* x 


Carl însemnă cu o cruce cea de a unsprezecea zi dinaintea 
plecării în permisie. Armata, în infinita sa înțelepciune, luase 
hotărârea să-i acorde o permisie, deoarece avea să se reîntoarcă 
în paradisul tropical. Un galon mititel, în cursul unei ceremonii 
scurte. Nu se băuse nimic. Un cuvânt de felicitare din partea 
şefului escadrilei, şi atâta tot. A doua zi, la cinci dimineaţa, 
plecau în misiune. 

In orice caz, Carl primea acum o soldă mai mare, fără a mai 
pune la socoteală prima de luptă, prima de serviciu în afara ţării 
şi primele de zbor. Carl îl ajută pe Slaker, mitraliorul, să încarce 
muniţiile. Exact înainte de decolare, îl întrebă pe Jurgens: 

— Chiar e atât de rău, domnule locotenent? 

Şeful de grupă, Jurgens, zâmbi şi răspunse: 

— N-ar trebui să expunem oamenii atât de preţioşi ca tine în 
acest fel de plimbări, Uimitorule. E un batalion vietcong, poate 
două, care i-a prins la strâmtoare pe infanterişti. Asta face 
susţinerea aeriană destul de grea, chiar şi pentru aparatele 
Cobra. 

Mai cunoscuse acest fel de situaţii. În zbor, grupa fusese 
prinsă din urmă de escortă, două escadroane de aparate Cobra, 
cu gura de rechin care părea că are un rictus de animal 
înfometat. 

Sub avioane, nenumărate cratere de bombe semănau cu mii 
de piscine rotunde, a căror apă albastră reflecta soarele spre cer. 
Craterele cele mai vechi erau deja mărginite de verdeață: natura 
se străduia să-şi vindece rănile de război, şi Carl ştia că, dacă 
bombardamentele ar fi încetat, ar fi fost de ajuns vreo zece ani 
pentru ca jungla să-şi reintre în drepturi. Dacă luptele s-ar fi oprit 
vreodată... Căci era deja cel mai lung război din istoria Statelor 
Unite. 

Jurgens dădea acum instrucţiuni prin radio. Grupa va merge 
direct asupra zonei de aterizare controlată de inamic, cât mai 
repede şi trăgând cât mai intens posibil. Apoi vor cobori rapid 
asupra părţii unde se aflau infanteriştii americani, cu faţa spre 
nord-vietnamezi, ca să fie recuperaţi. Aparatul lui Carl va fi, deci, 
cel mai aproape de cea mai mare concentrare inamică. Dar 
poate că aparatele Cobra îi vor ţine le respect. Planul lui Jurgens 
părea bun. Cel puţin, pe hârtie... 

Carl respiră adânc, se asigură că vesta antiglonţ era bine 
legată şi, exact în acel moment, avioanele din faţă deschiseră 
focul. Auzi la început riposta mitralierelor chinezeşti şi a armelor 
Kalaşnikov. Atunci, aparatul său ajunse deasupra luminişului şi 
tirul inamic deveni imediat de o violenţă extremă. Era inutil să 
caute o ţintă: era destul să tragi. 

Pentru Carl, universul se reduse curând la fulgerele din junglă 
şi la umbrele care nu puteau să fie decât nord-vietnamezii care 
înaintau. Deschise focul. 

— Coborâm, zise vocea încordată a lui Jurgens în radio. 
Continuaţi să trageţi, dar atenţie la ai noştri! Ar trebui să iasă 
dintr-o secundă în alta. 

Mitraliorul acoperea dreapta. Carl, stânga, şi continua să 
tragă. Când elicopterul atinse pământul, infanteriştii se năpustiră 
spre el, în ciuda echipamentului greu. Carl auzi tirul armelor lor 
de asalt M-16 amestecându-se cu cel al mitralierelor de pe 
elicoptere, în încercarea de a ţine inamicul la respect. O altă 
escadrilă de aparate Cobra făcu o trecere, trăgând o salvă de 
rachete asupra unei margini a junglei, unde Carl îşi concentra şi 
el tirul. Rachetele atinseră o siluetă îmbrăcată în negru, care se 
prăbuşi imediat. 

Escadrila depăşi punctul periculos şi făcu un viraj strâns spre 

stânga, oferindu-i lui Carl o clipă de relaxare. Pasagerii lui păreau 
mulţumiţi că fuseseră scoşi din zona de tir. 

Şeful grupului prezenta situaţia prin radio. Avuseseră noroc! 
Nimic grav la aparatul lui şi, printr-un miracol, în ciuda violenţei 
tirului inamic, nu se înregistraseră pierderi omeneşti, doar doi 
infanterişti răniţi uşor, în timp ce alergau spre elicoptere. 
Incredibil! Răspunsul era mai puţin optimist. Comandantul de la 
sol anunţa că, în ciuda forţelor lor reduse la jumătate, intervenţia 
nord-vietnamezilor se intensifica. 

Carl confirmă recepţia şi se uită la Sorden pe deasupra 
infanteriştilor. Copilotul părea cuprins de panică, în faţa tabloului 
de bord. Işi ştergea sudoarea care îi curgea pe faţă. Grupul 
ateriză la baza de unde infanteriştii aveau să plece spre ultima 
lor etapă spre Vietnam. leşiră, schimbând priviri relaxate. Unul 
dintre ei dădu mâna cu Carl şi îi mulţumi în trecere. Era foarte 
plăcut. Se întreba câţi dintre cei pe care îi scosese din focul 
luptei aveau să moară în altă parte, la întâmplare, într-un alt colţ 
de junglă. 

Totdeauna crezuse că va avea un presentiment al propriei sale 
morţi, al acelei întâlniri cu conducătorul jocului. Poate că 
imaginea lui Wiley murind era o prevestire, dar nu o mai avusese 
de un timp. Se întreba dacă era mai bine să cunoşti momentul 
fatal dinainte sau să n-ai habar de el până la sfârşit. Deodată, 
elicopterul ajunse lângă zona de aterizare, solicitându-i întreaga 
atenţie. 

Aparatele Cobra se aflau în continuare în acţiune, încercând să 
întârzie înaintarea vietcongilor. Cele zece elicoptere de evacuare 
aterizară în luminiş, participând la acţiune cu tirul celor douăzeci 
de mitraliere ale lor. Aerul era plin de un miros înţepător de praf 
de puşcă ars, care lui Carl îi plăcea la nebunie. Alte fulgere 
ţâşniră, mai aproape de zona de aterizare, urmărind secerarea 
unor vieţi. Carl riposta şi, peste vacarmul motoarelor şi al 
propriei sale mitraliere, auzea focul inamicului şi zgomotul 
proiectilelor care străpungeau carcasa fragilă a aparatului său. 

— Aterizăm! zise Jurgens cu o voce puternică şi vibrantă. 

Aici? Dar era mult prea aproape! Elicopterul se legăna sub 
greutatea infanteriştilor, care săreau pe patine mai înainte ca 
aparatul să fi atins pământul. 

În acelaşi moment, mitraliorul strigă în interfon: 

— Vin vietcongii! Scoate-ne de-aici! 

Mitraliorul nu mai trăgea regulat, şi Carl auzi strigăte răguşite, 
detunături de puşti M-16 din interiorul elicopterului, precum şi de 

arme Kalaşnikov în apropiere. Apoi mitraliorul îşi reluă tirul, în 
rafale neregulate, ca apoi să înceteze definitiv. 

— M-au nimerit! Ajutor, Uimitorule! Ajutor! 

Carl strigă un soldat în momentul în care Jurgens începea să 
decoleze. 

— la-l pe mitraliorul meu! E rănit! 

Soldatul, lac de năduşeală, se întoarse spre mitralior. Carl auzi 
pe cineva strigând. Strigătele fură oprite de o explozie enormă, 
care zdruncină elicopterul ca pe o jucărie. Aparatul fu gata să se 
prăbuşească pe partea stângă şi câteva corpuri căzură, 
expulzate de a doua explozie. 

Carl simţi o mână enormă smulgându-l din elicopter şi 
însoţindu-l în căderea sa spre pământ. Fluxul timpului încetini şi, 
în timp ce cădea, mintea lui înregistra fotografii. Clac! Pala 
rotorului intrând în pământ, săpând o gaură înainte de a se rupe. 
Clac! Feţe cuprinse de panică, torsuri răsucite, braţe şi mâini, 
întreg elicopterul sărind în aer. 

Cu răsuflarea tăiată de cădere, reuşi totuşi să se ridice, dar un 
soldat căzu peste el şi îl strivi pe pământ. Se forţă să rămână pe 
burtă un moment, iar celălalt căzu alături. Cineva îl apucă de 
umăr şi strigă la el. Carl depărtă mâna ca să arate că era 
conştient. 

— Du-te să iei alt elicopter! strigă soldatul, în genunchi, ţintind 
între copaci, undeva deasupra capului lui. 

Carl se întoarse brusc, căutându-şi cu privirea aparatul. 
Revenise direct pe patine, după răsturnare. Toată partea dreaptă 
părea cuprinsă de flăcări, dar se mai zărea mişcare pe scaunul 
pilotului, şi Carl se repezi într-acolo. Deschise uşa şi îl ajută pe 
Jurgens să iasă din curele. Flăcările îi atingeau partea din spate a 
capului, arzându-i părul pe care casca nu-l mai proteja. Imediat 
ce fu eliberat de curele, Jurgens se aruncă afară, lovindu-se de 
Carl, pe care îl trase după el la pământ. Jurgens se sculă primul 
în picioare şi îl ajută să se ridice. 

Willstrom se uita la infernul din care scăpaseră, dar Jurgens îi 
strigă: 

— Au plecat toţi! S-o ştergem şi noi! 

Carl văzuse totul dintr-o privire: aparatul ardea în întregime şi 
zărea silueta lui Sorden ataşată încă de scaun, cu capul aplecat 
în faţă. In locul mitraliorului nu mai rămăsese nimic. De data 
asta, cu pilotul şi infanteriştii supraviețuitori, se repezi spre 
elicopter. 

Doi infanterişti alergau la fel de repede pe cât le permitea 

camaradul rănit pe care îl duceau, în timp ce un al patrulea îi 
acoperea cu tirul său. Jurgens se aplecă să ridice un al cincilea, 
care era însă mort. Carl se plasă lângă trăgător, trăgând şi el cu 
Kalaşnikovul. 

O voce îi spunea: „Nu te prosti! Cară-te, idiotule! Nu eşti la 
cinematograf!” 

Dar continua să tragă rafale scurte, conştient că muniţiile erau 
aproape pe sfârşite, dar şi de minunatele aparate Cobra, care 
veniseră să-i protejeze pe soldaţii aflaţi în retragere. Cu toată 
teama care îl stăpânea, îşi zicea că nu văzuse niciodată nimic 
mai frumos decât acei cumpliţi negustori de moarte. 

Rămase foarte repede fără muniții. ΙΙ avertiză pe soldat, se 
întoarse şi o luă la fugă, ca şi ceilalţi. Soldatul veni după el. Carl 
nu-şi mai simţea picioarele, iar plămânii păreau că sunt plini cu 
foc. 

Elicopterele erau acum aproape. Brusc, nişte mâini îl apucară 
cu violenţă, în momentul în care patinele aparatului părăseau 
solul. Soldatul, cu un pas în urmă, se agăţă de picioarele lui Carl, 
lovindu-l cu carabina peste genunchi. Strânse din dinţi şi apucă 
braţul întins spre el. 

Elicopterul părăsea bătălia şi Carl fu ridicat în elicopter 
împreună cu soldatul. Se prăbuşi lângă scaunul şefului de bord, 
un tânăr din escadrila a treia, pe care abia dacă îl cunoştea. li 
adresă un zâmbet vag, întârziind pe cât posibil tremurul care 
punea stăpânire pe el. li trecu prin minte că poate era rănit, dar 
o examinare rapidă îl făcu să descopere doar o zgârietură la 
genunchi şi uniforma ruptă în câteva locuri. 

Se uită în jur, îl văzu pe soldatul care alergase în urma lui şi îi 
strigă: 

— Ai văzut ce s-a întâmplat cu elicopterul? Ce ne-a lovit? 

Soldatul, un tânăr negru epuizat, se apropie de Carl. 

— Nenorociţii ăia de vietcongi au ieşit din junglă. Unul ţi-a 
înjunghiat mitraliorul. Şi altul a tras în noi de afară. Pe toţi dracii, 
am crezut c-o s-o mierlim cu toţii! 

Dădea din cap, nu prea convins că scăpaseră. Zona de 
aterizare păstra rămăşiţele lui Sorden amestecate cu cele ale 
mitraliorului. 

Carl nu-l regreta pe Sorden. Vietcongii îl scutiseră să-l omoare 
chiar el pe locotenent. Dar spera, totuşi, ca celălalt să fi murit 
repede şi fără suferinţă, şi fără să fi ars de viu. 

Se sprijini cu spatele de perete şi închise ochii, legănat de 
mişcarea regulată a palelor rotorului. 

CAPITOLUL XII 


Dumnezeule mare! În sfârşit, înapoi în Vietnam! La el acasă! 
Revederea Statelor Unite, în permisie, fusese ceva cumplit. Casa, 
părinţii, ce bucurie fusese la început! După care conversațiile se 
împotmoliseră. Ce să spună? 

„Mamă, acum două zile, unul dintre prietenii mei a ars de viu 
şi era gata să mor şi eu.” 

Nici vorbă. Tatăl lui ar fi înţeles. Trecuse prin asta. Dar asta nu 
făcea mai uşoară conversaţia. 

Cina din prima seară nu fusese deloc o reuşită. Mama lui îl 
întrebase dacă avea să fie repartizat aproape de casă: nu le 
scrisese că se reangajase. Când le spuse că urma să se 
reîntoarcă acolo pentru şase luni, mama lui izbucnise în lacrimi. 
Tatăl său îl privise cu tristeţe şi mânarie. 

Reîntâlnirea cu colegii de liceu nu fusese mai grozavă. După 
patru zile, era complet dezamăgit. Işi petrecea timpul la părinţi, 
uitându-se la televizor şi bând bere. Seara se ducea în baruri 
care nu-i plăceau, după cum nu-i plăceau nici femeile americane. 

La început, urmărea ştirile despre Vietnam şi despre 
protestele împotriva războiului. Apoi renunţase: erau total lipsite 
de interes, în comparaţie cu realitatea de acolo! Visa noaptea 
mortiere şi aparate Cobra care veneau în picaj spre jungla 
întunecoasă. 

Işi lăsase părinţii cu lacrimi în ochi. 

— N-am vorbit prea mult, fiule, spusese tatăl său. Dar cred că 
te cunosc bine. Vreau să-ţi spun că sunt mândru de ceea ce faci 


şi, mai ales, de ceea ce n-ai făcut. 
x 


* x 


Soarele cald din Vietnam îl îmbrăţişă ca pe un vechi prieten. 
Unul dintre răcanii care sosiseră odată cu el îl întrebă dacă 
omorâse mulţi vietcongi. Carl nu răspunse, aşa că puştiul insistă: 

— Eu o să lichidez o grămadă. li urăsc. 

— N-ai fost niciodată aici, zise Carl. Cum de-i urăşti atât de 
tare? 

— Fratele meu a fost în Vietnam şi îi ura. Aşa că îi urăsc şi eu. 

Carl îi zise că judecata lui lăsa mult de dorit. Apoi se duse să 
caute un elicopter care se întorcea la Tay Ninh. Faptul că se afla 
din nou într-un elicopter, chiar dacă doar ca pasager, curentul de 

aer care îi lovea faţa, munţii Nui Ba Den, ca un dinte de dragon, 


toate astea înseninau că se întorsese la el acasă. 
x 


* x 


Carl găsi cu uşurinţă acea parte a bazei pe care o căuta: 
Batalionul 1 din Regimentul 9 Infanterie Aeriană, având ca 
insignă două săbii încrucişate, indicând numerele escadroanelor 
şi regimentelor, scris cu galben peste tot, şi pălăriile Stetson 
negre, purtate de aproape toţi ofiţerii şi de câţiva soldaţi. 

Carl se prezentă la sala de raport şi îşi arătă actele. | se spuse 
să-l aştepte pe sergentul-major. O uşă, pe care scria „sergent- 
major Grimes” se deschise scârţâind. 

— Căpitanul e aici, Willstrom, zise Grimes. 

Bătu la uşa căpitanului şi intră, urmat de Carl. 

— A sosit caporalul Willstrom, domnule căpitan. E omul nou 
pentru Escadrila de Recunoaştere. 

Carl luă poziţie de drepţi. 

— Pe loc repaus, Willstrom. Stai jos, sergente, zise căpitanul, 
arătând spre singurul scaun disponibil. 

Se uită o clipă la Carl şi îi deschise dosarul. Grimes, un bărbat 
în jur de patruzeci de ani, cu părul şaten deschis şi ochi albaştri, 
avea o privire aproape amabilă pentru un subofițer de carieră. 

Căpitanul McKenny avea o faţă colţuroasă şi părul brun tuns 
scurt, care îi făcea nasul şi mai proeminent decât era. Se aşeză 
mai bine în fotoliu şi se uită la Carl. 

— Totdeauna avem nevoie de oamenii cu experienţă, 
Willstrom, zise el. Văd că pentru reangajare ai cerut să fii 
repartizat la Recunoaştere. 

— Da, domnule căpitan! 

McKenny se aplecă în faţă, bătând darabana cu degetele pe 

masă. 
__— Nu s-ar putea să te răzgândeşti? Să-ţi explic, Willstrom. 
Intâmplarea face ca efectivele  Escadrilei noastre de 
Recunoaştere să fie complete, în timp ce Escadrila de Transport 
şi legătură are nevoie de un conducător bun. Ai fost un şef de 
bord bun pe aceste aparate, ai putea să ne fii de folos. 

Se uită în ochii lui Carl şi continuă: 

— In privinţa informaţiilor, se dă totdeauna satisfacţie celui 
interesat. Dar trebuie să-ţi spun că, dacă ţii neapărat la 
recunoaştere, vei acţiona în rotaţie cu ceilalţi observatori. Prin 
urmare, nu vei zbura prea mult. In timp ce la Transport şi 
legătură, îţi vor da propriul tău aparat şi toate firele de zbor pe 

care le doreşti. 

Carl era teribil de jenat. Nu voia să se pună rău cu şeful, dar 
visa la Recunoaştere de cinci luni. 

— Mi-ar plăcea, totuşi, să fac o schimbare, domnule căpitan. 

— Bine. Grimes, trimite pe cineva să-l anunţe pe sergentul 
Heamdon. 

Apoi, către Carl: 

— Fii binevenit, Willstrom. Până când vine şeful tău de 
escadrilă, dacă ai de pus întrebări... 

Carl se simţi mult mai relaxat. Era acceptat. Se uita la pălăria 
neagră agăţată de un umeraş. 

— Mi-ar plăcea să am şi eu o pălărie ca asta. 

McKenny râse amabil. 

— Nici o problemă. O să te coste douăzeci de dolari. Altă 
întrebare? 

— Da, domnule căpitan. Unul dintre prietenii mei, din fosta 
mea grupă, mi-a vorbit de limitele de tir şi de schimbări în 
condiţiile de intervenţie. 

Tăcu, zărind o umbră de agasare pe faţa lui McKenny. 

— Da, au avut loc schimbări, dar, în ansamblu, nu afectează 
escadrilele de recunoaştere şi de intervenţie. In cele mai multe 
zone unde vei acţiona, tirul este liber. Presupun că eşti aşteptat 
de sergentul Heamdon. . 

Carl luă poziţie de drepţi, salută şi ieşi. In sala de raport, 
Grimes îl prezentă unui sergent-major mic şi solid, care îi strânse 
mâna, zâmbind. 

— Fii binevenit, zise el cu un accent sudist. Escadrila este 
completă, dar o să-ţi găsim şi ţie ceva. 

Heamdon îl conduse la magazie şi, pe drum, Carl începu să-l 
cunoască puţin: nouă ani de serviciu şi se apropia de vârsta de 
treizeci de ani. Era prima sa şedere în Vietnam şi aştepta cu 
nerăbdare sfârşitul ultimelor două luni ca să se reîntoarcă la 
soţia şi la copiii lui din Georgia. 

După ce Carl îşi luă în primire armele - o puşcă M-16 şi un 
revolver de calibrul 45, tare „obosit” - merseră acolo unde avea 
să locuiască de acum înainte. 

— Păstrează pistolul la tine tot timpul. Puşca însă poţi s-o laşi 
în hangar, când nu te foloseşti de ea. Avem o mică armurărie. 

Carl pipăia sacul în care avea arma Kalaşnikov. 

— Care e regula aici în privinţa folosirii armelor luate de la 
inamic? 

— In mod oficial, ştii foarte bine, este interzis. Dar oscarii 

preferă Kalaşnikovul. 

— Ce sunt oscarii? Nu vă cunosc jargonul. 

Heamdon îi ţinu o mică lecţie. Astfel, oscar era observatorul. 
Cele trei escadrile ale grupei erau: alba în zborurile de 
recunoaştere, roşia pe aparate Cobra, albastra pe aparate Huey 
de transport. 

— Cred că ai zburat pe aparate Huey. O lună-două, vei fi 
oscar. Vei învăţa să pilotezi, în cazul în care pilotul ar fi rănit. 

Ajunseră la baracă. Sergentul-major făcu prezentările şi, după 
ce plecă, Carl fu sigur că nu va regreta mutarea. Sergentul Slute 
şi îl invită să stea pe o ladă de muniții şi îl întrebă: 

— Reangajat? 

— Da. Am făcut un an în compania A din Regimentul 229. 
După care am vrut să schimb. Şi iată-mă aici. 

— Bravo! zise alt tip. O râmă în plus pentru cârlig. Ai sosit 
tocmai când ne mutăm. Ne duce la Song Be. 

Carl fusese de câteva ori acolo şi ştia că nu era un confort 
prea grozav. 

Între timp, merseră la popotă, unde meniul nu era mai bun 
decât cel pe care îl ştia el. 

CAPITOLUL XIII 


Următoarele două săptămâni au fost obositoare: puţine 
zboruri οἱ multe pregătiri pentru mutare. Dar învăţă să-şi 
cunoască noii camarazi şi spiritul lor de trupă. La rândul lor, 
aceştia îl primiră bine, aşteptând, totuşi, să-l vadă în acţiune. 

In câteva rânduri, avu ocazia să treacă la conducerea 
elicopterului, destul de mult ca să regrete că nu făcuse şcoala de 
pilotaj. Trecerea în razant deasupra junglei: un covor tulburat în 
mare viteză, un peisaj panoramic la o viteză medie. Avea 
impresia că e un animal de pradă la pândă, dar nu văzu nimic 
altceva, în timpul acestor zboruri, decât ţăranii în orezăriile lor, 
împreună cu bivolii. 

Mutarea a fost dificilă aşa cum se prevăzuse: cu camioanele şi 
cu elicopterele. 

— O să fim cazaţi ca nişte vagabonzi, zise unul, pe nume 
Lighter. 

Avea aproape doi metri înălţime şi era forţat să se aplece ca 
să nu se lovească cu capul de partea de sus a culoarului. 

— Te obişnuieşti până la urmă, zise Carl. 

— Din moment ce oamenii sunt reangajaţi în afurisita asta de 
armată, avem ce merităm, spuse Swanson. Ai stat prea mult în 
ţara asta. Te-a bătut soarele în cap. 

— Trântorilor! se răsti Heamdon. Ar fi mai bine să vă puneţi pe 
treabă, în loc să vorbiţi verzi şi uscate. 

κ 


x * 


Carl era frânt de oboseală. Ar fi putut să-şi ofere o lună de 
repaus la pat. Descărcaseră tone de muniții ca să umple 
rezervele buncărelor. Dar uitaseră să umple duşurile... 

Când reveni la buncăr, găsi câţiva băieţi care jucau cărţi. Slute 
îi zâmbi. 

— Hei, Uimitorule, amice! 

Il adoptaseră cu poreclă cu tot. 

-- Heamdon spune că ai trudit atât de mult, cu Lighter, la 
muniţie, încât vei avea prioritate la folosirea ei. Cu Animalul, la 
cinci. 

Lighter mormăi şi se prefăcu că aruncă o grenadă în Slute. 

Carl auzise, de o săptămână, că se vor întoarce curând în 
Cambodgia. Nu întreaga armată, nici măcar divizia. Doar câteva 

unităţi de elicoptere, pentru susţinerea sud-vietnamezilor, care 
nu erau incluşi în ordinul de retragere şi erau atacați de întăririle 
nord-vietnamezilor. Dacă era adevărat, s-ar fi sfârşit cu 
monotonia de care se plângeau toţi. 

Slute îi sfătui să se ducă toţi la culcare. Carl îl ascultă şi 
adormi buştean. Când îl scuturară ca să se trezească, se 
dezmetici cu greu şi fu gata să dea cu capul de tavanul prea jos. 
Nu era totdeauna apă pentru bărbierit şi se duse la popotă unde 
urmă un mic dejun lipsit de interes. Numai cafeaua îl ajută să se 
mai trezească puţin. Lighter făcu semn că era ora plecării. 
Curând avea să se ridice soarele şi trebuia să decoleze înainte. 

Animalul, un locotenent enorm, se afla deja la aparat, 
pregătind zborul cu ajutorul lanternei. Carl nu mai zburase 
niciodată cu el, dar totul îi spunea că era mai demn decât toţi 
piloţii de recunoaştere. Ba chiar trăgea cu pistolul în infanteriştii 
inamici, cu o mână, în timp ce cu cealaltă pilota, şi se spunea că 
omorâse două sute de vietcongi. Dar fusese doborât de trei ori, 
pierzând un observator şi doi mitraliori. Carl îşi zicea că, 
împreună Animalul şi cele o sută de kilograme ale sale, 
elicopterul se apleca cu siguranţă în partea pilotului. 

Animalul râse. 

— Nu-ţi face griji. O să decolăm. Dar nu m-ar deranja deloc 
dacă ai avea mai multă carne pe oase. 

După care decolară, pentru inspecția matinală în jurul bazei. 
Nu părea diferit de Tay Ninh, poate ceva mai mare. In orezării, 
printre ţărani, copiii în zdrenţe făceau, din când în când, cu mâna 
elicopterelor. 

— E plin de viitori vietcongi, mormăi Lighter în interfon. 

— Fii politicos, soldatule, zise Animalul. Cunoşti consemnele. 

— Auzi, Animalule! Intr-una din zile, micuţii puşti nevinovaţi te 
vor lichida şi sper să nu fiu cu tine! 

Carl auzise că Animalul era foarte strict în privinţa țintelor pe 
care le permitea trăgătorilor săi. Lighter era cu totul altfel: se 
zicea că cei ucişi de el nu erau toţi vietcongi. 

Zorii roşiatici apărură pe drumurile şi pistele din ce în ce mai 
frecventate. Nimic mai mult. 

— Avem ο zonă de recunoaştere exact pe frontieră, zise 
Animalul. 

Carl avu impresia că poate vor trece „din greşeală” frontiera. 
Când Animalul anunţă că se aflau pe linia roşie, Carl îşi zise că 
poate o trecuseră ca să intre în Cambodgia. Nici unul dintre ei nu 
cunoştea regiunea, dar fuseseră conduşi acolo de un aparat 

Cobra şi acolo aveau să-şi înceapă treaba. 

Animalul cobori la rasul junglei, care nu era chiar atât de 
densă ca în alte locuri cunoscute de Carl. 

— O pistă la ora trei, zise Lighter. 

— Am înţeles, răspunse Animalul, făcând un viraj strâns spre 
dreapta. 

Carl făcuse destule zboruri de recunoaştere ca să deteste 
această parte a misiunii. 

— Merge direct spre vest, zise Animalul prin staţia radio. 

Adică, evident, Cambodgia, şi toată lumea, din cele două 
aparate, ştia asta. Zbură câteva minute de-a lungul pistei, 
pierzând-o din vedere din când în când, ca să o regăsească 
curând. 

Carl vru să întrebe la telefonul interior unde erau, dar ceilalţi 
doi văzuseră deja ce aveau dedesubt şi de jur-împrejurul lor: 
barăci bine camuflate, vizibile printre copaci, legate între ele prin 
cărări înguste. 

— Se văd o mulţime de barăci, zise Animalul către Cobra. 
Grupate câte zece, dar nu se vede nimeni în jur. Vom face o 
recunoaştere în forţă, ca să vedem dacă îi putem scoate din 
barăci. 

Lighter trase imediat cu mitraliera, care lui Carl i se păru mult 
mai zgomotoasă decât cea de pe aparatele Huey. Animalul îşi 
părăsi prima ţintă, deoarece nu obţinu nici o reacţie. Lighter 
continuă tirul asupra altor barăci şi Carl îl auzi pe Animal 
strigând: 

— Lichidează-l! 

Elicopterul făcu un viraj atât de strâns, încât lui Carl i se făcu 
greață. Preţ de o fracțiune de secundă, zări o siluetă îmbrăcată 
în negru pe una dintre cărări. Apoi Animalul îi acoperi vederea şi 
nu mai putu să „urmărească” decât cu urechile ce se petrecea 
jos, în junglă. 

Lighter trăgea fără întrerupere, iar Carl se întreba ce-l făcuse 
pe om să-şi părăsească adăpostul, ca să se expună cu 
certitudine tirului elicopterului. 

— Bine acţionat! zise Animalul, pe un ton mai calm, când 
Lighter încetă să mai tragă. Acum, vom încerca să înţelegem de 
ce era atât de grăbit să părăsească acea baracă. Haide şi trage 
în ea. 

Lighter deschise focul asupra barăcii în timp ce Animalul 
anunţa Cobrei moartea vietcongului. In acelaşi moment, răsună o 
explozie enormă, care zdruncină puternic micul aparat. 


93 


Animalul exclamă cu violenţă: 

— Pe toţi dracii! 

Flăcări înalte, amestecate cu fum negru, ţâşniră din ce mai 
rămăsese din baracă, arzând tufişurile şi copacii. 

— Auzi, mitraliorule, s-ar zice că ai distrus rezervele de 
carburanţi ale vietcongilor. la priveşte! 

Animalul se lipi de speteaza scaunului, şi Carl putu să vadă 
rezultatele atacului lor. Nu era de mirare că vietcongul preferase 
să se supună tirului mitralierei! 

Animalul anunţă Cobra şi începu să se rotească în jurul altor 
barăci, lăsându-l pe Lighter să tragă cu mitraliera şi să arunce 
grenade incendiare. Acum nu se mai auziră explozii, dar se 
iscară flăcări şi fum. 

Carl vedea că unele barăci fuseseră revopsite în verde, în timp 
ce altele rămăseseră de un galben decolorat de căldură şi timp. 
Probabil că vietcongii fuseseră surprinşi în plină operaţiune de 
camuflare de primăvară. 

Carl simţea că nu putea să-şi păstreze totdeauna postul de 
observator, lăsând pilotatul pe seama Animalului şi tirul pe 
seama lui Lighter. Deocamdată, de când se afla în recunoaştere, 
tot ce făcea era să se uite la cer. 

— Ei, Oscar, ia uită-te. Acolo unde e carburant, trebuie să fie 
neapărat şi cineva care îl foloseşte. Cred că, dacă vietcongii îl ţin 
într-o baracă, fac asta ca să-l folosească imediat. 

Remarca era de bun-simţ. Carl ştia că vietcongii trasaseră 
drumuri în junglă, imposibil de văzut sub copaci, cu excepţia 
aparatelor de recunoaştere care zburau în razant. Văzuse câteva 
camioane, furnizate de sovietici sau chinezi, în timpul marii 
invazii a Cambodgiei, dar niciodată înainte sau după aceea. 

Işi slăbi puţin curelele şi se aplecă cât putu de mult ca să vadă 
mai bine. Zări o altă baracă - probabil că văzuseră vreo 
douăsprezece de la început - şi Animalul făcu un viraj, ca să-i 
permită trăgătorului distrugerea ei. Tot nu se vedea un drum 
destul de lat pentru vehicule. 

Animalul văzuse aceleaşi lucruri ca şi el. 

— Băieți, zise el, dacă era un punct de aprovizionare cu 
carburant, probabil că era dus în altă parte pe jos sau cu 
bicicleta. 

— Oscar, arunci o fumigenă când îţi spun şi lăsăm Cobra să 
facă restul. 

Şi luă direcţia celor mai înghesuite barăci, apoi îi făcu semn lui 
Carl. Acesta aruncă grenada fumigenă şi văzu fumul apărând 

chiar mai înainte de a cădea între copaci. 

Animalul o luă în direcţia opusă celei din care urma să vină 
Cobra, şi luă rapid altitudine, exact la timp ca să vadă Cobra 
trecând şi lansând rachetele, cu fumul lor roşu şi cenuşiu. Făcu 
câteva treceri, şi Animalul cobori pentru un ultim control. Ştia că 
mai rămăseseră vietcongi acolo jos, dar nu putea ataca fără 
infanterie la sol. 

Ceea ce nu demolase Cobra fu distrus de elicopterul lui Carl, 
cu grenadele aruncate de Lighter. In ciuda absenței unei 
rezistenţe serioase, Willstrom începea să devină nervos. Ştia că 
metodele clasice pentru găsirea inamicului constau în a te 
transforma tu însuţi în ţintă, dar era total ridicol. Se uită la 
Animal, care acum făcea o trecere în razmot. Era clar că toate 
poveştile auzite despre aceşti ţăcăniţi erau adevărate. 

Pilotul părea într-adevăr că se distrează provocându-i pe 
vietcongi să-l doboare. Lui Carl îi plăcea primejdia. Asta îl şi 
adusese iar în Vietnam şi printre cei de la Recunoaştere, dar voia 
şi să supravieţuiască, pentru a putea povesti mai târziu războiul 
copiilor şi nepoților săi. Insă nu voia ca Animalul să observe că se 
săturase să mai servească drept ţintă. 

In cele din urmă, chiar şi Animalul înţelese că peştii nu muşcau 
astăzi şi, după ce se asigură că toate barăcile erau distruse, luă 
iar altitudine şi se îndreptă în direcţia est, spre cerul prieten. 

CAPITOLUL XIV 


Când Carl sosise la Escadrila de Recunoaştere, Heamdon îi 
spusese că nu avuseseră niciodată mult timp un efectiv complet. 
Şi avea dreptate. Toată lumea începu să zboare mult, escadrila 
primind misiunea să susţină o divizie de infanterie sud- 
vietnameză în Cambodgia. 

Vestea fu prost primită, nu în principiu, ci pentru faptul că 
toate elicopterele ar fi fost sub autoritatea comandantului diviziei 
vietnameze, iar în cazul în care ar fi existat aparate doborâte, 
salvările ar fi fost făcute de vietnamezi. Băieţii de la 
Recunoaştere erau cel mai des doborâţi şi nu aveau prea mare 
încredere în aliaţii lor. 

— Asta e situaţia, le zise locotenentul Reiner, nu avem nici o 
putere. Să sperăm cel puţin că aparatele Cobra vor putea să-i 
ţină pe vietcongi la distanţă dacă sunteţi doborâţi. In orice caz, 
n-o să vă mai plângeţi că staţi degeaba... 

Carl făcu echipă cu Slute şi cu plutonierul Langer, un pilot care 
era la al doilea tur de operaţiuni şi era la fel de diliu ca Animalul. 

Deodată, atenţia le fu atrasă de nişte strigăte, provenind din 
cortul care le servea drept sală provizorie de operaţiuni. Langer 
ieşi de acolo fugind cât îl ţineau picioarele. 

— Alarmă! Alarmă! Unu-Şapte a căzut. 

Toţi oamenii se repeziră la aparatele lor, punându-şi casca. 
Carl ajunse în elicopter în acelaşi timp cu pilotul. In câteva 
secunde, erau gata de decolare, cu motorul turat aproape de 
regimul său operaţional. Langer gâfâia încă, dar îşi recăpătă 
culoarea normală, redând astfel importanţă mustăţii sale 
roşcate. 

Mai trebuia să aştepte câteva secunde, pentru ca aparatele 
Cobra să fie gata, apoi toate decolară spre frontieră, precum 
zborul unor păsări migratoare puţin cam întârziate. Langer le 
prezentă situaţia, întrerupându-se din când în când ea să asculte 
ultimele rapoarte din avionul comandantului. 

— Făceau o recunoaştere asupra unor barăci situate lângă o 
plantație şi, brusc, au fost atacați cu arme de calibru mic. 
Elicopterul a pierdut din putere, a început să cadă şi aparatul de 
protecţie l-a văzut făcând explozie. Putea să fie la cinci metri de 
sol şi a lovit pădurea. 

Doi-Trei, aparatul de acoperire, reperase cel puţin un 

supravieţuitor lângă epavă şi întrebă în cât timp vor ajunge 
întăririle. 

Situaţia era dificilă. Aparatul de protecţie, care încerca să 
apere elicopterul doborât, era atacat în mod susţinut de inamic, 
care nu avea deloc intenţia să se retragă. 

Carl verifică mitraliera. Pilotul lui Unu-Şapte era un plutonier, 
un anume Reiner, un tânăr brunet. Amabil şi gata să istorisească 
tot felul de isprăvi de război. Carl zburase cu el şi constatase că 
era un pilot bun. Lighter şi Swanson zburau împreună cu Reiner, 
şi se întreba pe cine văzuseră cei din aparatul Cobra. Dar era 
prea târziu ca să te întrebi cine era nevătămat, cine era mort... 
Dacă unul era viu, existau şanse să nu fi murit nici unul. 

Carl auzi aparatul Animalului apelând. Piloții organizau 
operaţiunea de acoperire şi de salvare cu aparatul de 
comandament. Aparatul Animalului şi elicopterele de salvare 
coborau în punctul de cădere, în timp ce aparatele Cobra le 
acopereau, iar celelalte aparate de recunoaştere se mențineau 
mai sus, până când ar fi fost, eventual, nevoie de ele. 

Langer, mormăind, luă altitudine deasupra elicopterelor de 
luptă şi intră pe orbită cu alte două aparate de recunoaştere. 

Elicopterele de salvare coborau, fără să fie atacate, spre 
surprinderea generală. Amenințarea celor cinci avioane Cobra îi 
reţinuse probabil pe vietcongi să tragă asupra aparatului 
doborât, doar dacă nu cumva o făcuseră deja. Aveau puţine 
informaţii, şi Carl era stingherit din cauza asta. 

Vocea Animalului anunţa absenţa totală de activitate a 
inamicului în jurul aparatului doborât când, brusc, vocea unui 
pilot de elicopter anunţă: 

— Există supraviețuitori. Unu-Şapte e la bord şi oscarul lui e 
OK. Nu şi Golf. 

Carl simţi un nod în gât. 

— La dracu'! exclamă Slute. 

Nu mai era nimic de adăugat. Carl şi Lighter fuseseră mult 
timp împreună mitraliori... cel puţin, mult timp pentru nişte 
mitraliori. Lui Lighter i se apropia timpul să plece înapoi acasă: 
aproape două luni. Carl asculta informaţiile transmise prin radio. 
Corpul lui Lighter era evacuat şi ce mai rămăsese din elicopter 
era distrus, pentru ca vietcongii să nu mai poată recupera nimic. 
Elicopterele de intervenţie decolară şi, imediat după aceea, 
aparatele Cobra nimiciră tot ce ar mai fi putut să rămână în mica 
zona fatală. Apoi plecară spre An Loc. 

Carl îşi zise că existau două moduri de a vedea lucrurile. 

Existau doi supraviețuitori şi ar fi putut să fie şi mai rău. Avea să 
descopere mai târziu ce şansă avuseseră cei doi supraviețuitori. 
* 


* * 


— Am zburat un minut, trăgând în câteva buncăre, comentă 
Swanson, şi nenorociţii ăia de vietcongi au tras în noi cu puştile 
Kalaşnikov. 

Vocea lui era mai ascuţită ca de obicei. Era clar că făcea un 
efort ca s-o controleze. 

— Reeves a depărtat aparatul ca să-l lase pe Lighter să tragă 
în vietcongi şi, brusc, ceva ne-a lovit şi a urmat explozia. 
Dumnezeule mare, am crezut c-o să murim cu toţii. Am auzit 
strigăte, probabil că era Lighter, şi am căzut. 

Vocea îi tremura puţin evocând aceste evenimente. Slute îi 
întinse altă bere şi îşi continuă istorisirea. Simţea nevoia să 
vorbească. 

— Reeves şi cu mine am intrat în hăţiş. Lighter era mort. Nu se 
mai putea face nimic. 

Tăcu, cu ochii ţintă la bere. Carl şi ceilalţi ziseră şi ei câte 
ceva, încercând să-l îmbărbăteze: el era acolo, trăia... 

Apoi plecară, mai puţin cei doi-trei camarazi mai intimi, care 
rămaseră lângă Swanson. 

Faimoasa lor deviză - „Recunoaşterii nu-i pasă de nimic” - nu 
era întru totul adevărată. Da, nu le păsa de o mulţime de lucruri. 
Dar, când era vorba de viaţa şi de moartea celor din familia lor, 
erau şi ei ca toată lumea. 

CAPITOLUL XV 


— Alarmă! Unu-Cinci a căzut! 

Carl sări de pe scaunul din faţă, unde citea o carte veche, ca 
să detaşeze rotorul. intorcându-se în elicopter, tocmai îşi punea 
casca când sosi şi Harrier. 

Harrier, un pilot cu o experienţă de unsprezece luni, sosi în 
fugă de la cortul operaţiunilor, exact cum sosise şi Langer cu trei 
zile mai înainte, atunci când fusese doborât Reeves. Gâfâind, nu 
spuse nici o vorbă mai înainte de decolare. In sfârşit, zise: 

— E foarte aproape de locul unde a căzut Reeves. Cred că 
ticăloşii au acolo ceva ce ţin ascuns. οἱ idioţii ăştia de vietnamezi 
n-au văzut nimic. 

Reacţia armatei vietnameze la tot ce se descoperea irita din 
ce în ce mai mult Escadrila de Recunoaştere. Vietnamezii 
credeau că rolul Recunoaşterii era să descopere prezenţa 
inamicului, pe care infanteria lor motorizată avea sarcina să-l 
distrugă. Treaba nu mergea aşa. De când Reeves fusese doborât, 
cei de la Recunoaştere descoperiseră tot felul de urme ale unor 
unităţi importante, dar comandantul vietnamez îi trimitea mereu 
în aceeaşi zonă, fără să-şi angajeze forţele, în timp ce se 
apropiau de zonă, interceptară mesajele unui aparat Cobra: 
intensitatea crescândă a tirului la sol şi împotriva lui, pe care 
toată lumea o putea auzi ca fundal. Mai era auzit cineva înjurând 
şi gemând, precum şi un mare zgomot de vânt. 

— Doi-Şase a fost atins, zise pilotul aparatului Cobra. Nu ştiu 
dacă este grav, dar cineva trebuie să se ducă să vadă, şi repede. 
Eu trebuie să evacuez. 

Unul dintre aparatele Cobra, care însoțea elicopterul lui Carl, 
apelă Cobra atinsă ca să-i anunţe că soseau ajutoarele: 

— Incă şaizeci de secunde şi eşti liber. Ce se vede la sol? 

— Unu-Cinci e doborât pe malul râului. Nu a fost nici o 
explozie, dar nici nu sunt semne de viaţă, s-ar putea, totuşi, să 
se ascundă. Sunt multe arme de calibru mic şi cel puţin două 
mitraliere de 51, la două sute de metri de elicopter. Acoperiţi-l 
bine, se auzi în aparatul de protecţie a întăririlor. 

Carl îşi pregăti arma şi Harrier primi ordinul să coboare în 
căutarea eventualilor supraviețuitori. 

— Bun, zise Harrier. Nu va fi uşor. Skull, dacă vezi ceva, nu 
deschizi focul decât dacă eşti sigur că nu-i unul de-al nostru. 

Vocea lui Harrier era calmă, ceea ce îl linişti puţin pe Carl. 

Nu exista nici un motiv să zboare lent. Ştiau deja că regiunea 
era plină de vietcongi. lar dacă existau supraviețuitori, nu s-ar fi 
ascuns de elicoptere. 

Harrier porni în picaj spre junglă, ca să ajungă la locul unde 
avusese loc prăbuşirea. La nivelul copacilor, începu să se 
deplaseze în zigzag cu toată viteza, ghidat de aparatul de control 
şi acoperit de trei avioane, care ripostau mitralierelor cu bătaie 
lungă. 

Carl încercă să se concentreze asupra solului, dar era obsedat 
de feţele celor trei oameni doborâţi. Ilmpreună cu Langer, 
veniseră în ajutorul unui aparat doborât, iar acum era rândul lui 
Langer, cu Slute şi Psycho. Toţi erau oameni cu experienţă, dar 
dacă ei căzuseră în mijlocul bazei unui regiment vietcong... Nord- 
vietnamezii n-ar fi înfruntat trei aparate Cobra, decât dacă erau 
bine băgaţi în pământ; poate un adevărat oraş. 

— Veţi ajunge deasupra în zece secunde, îi transmise avionul 
de control lui Harrier. 

Lui Carl îi era greu să fixeze solul, din cauza virajelor, 
ascensiunilor οἱ  coborârilor elicopterului, care încerca să 
eschiveze tirul de la sol. Din scaunul său din stânga, nu putea să 
găsească o ţintă, dar detunăturile mitralierei lui Skull îl anunţară 
că cel puţin cineva avea o ţintă, chiar dacă pentru o secundă. 

— Elicopterul este acolo, zise Harrier aparatului de control, cu 
partea din faţă cufundată în apă. Oscar e înăuntru, încă prins în 
curele. Cred că e mort. Nici urmă de ceilalţi, încearcă să vezi 
ceva, Uimitorule. Skull, pregăteşte-te să tragi din nou. 

Carl se uită la epava elicopterului şi văzu silueta aplecată în 
faţă, pe scaunul observatorului, care mişca lent împreună cu apa 
verzuie din cockpit. Apa era mai închisă la culoare în jurul 
corpului lui Psycho. Memoria lui Carl înregistra detalii: o frunză 
intrând pe uşa elicopterului de recunoaştere, valurile mici 
provocate apei de propriul lor rotor, un braţ plutind molatic de 
sus în jos... 

— Domnule locotenent, la dreapta, la ora patru, pe sol! 

Harrier întoarse urcând, apoi reluă zborul la orizontală, cu 
scopul de a provoca tirul inamic, care se liniştise. 

— Cheamă imediat echipa de ajutor! zise Harrier pe un ton 
nervos, pe care nu-l avusese când descoperise elicopterul distrus 
şi observatorul mort. E o cască de zbor la sol, la cincizeci de 
metri de locul prăbuşirii. S-ar zice că a avut loc o luptă. 

Schimbă direcţia, reduse viteza şi continuă: 

— Atenţie! Poate că unul de-ai noştri e prizonier. Asta ne-ar 
oferi o pistă. 

Carl se aplecă puţin mai mult în afară, îndreptând arma în jos. 
Auzi avionul comandantului apelând escadrila de evacuare, care 
însoțea infanteria vietnameză. Işi zise că poate vor ataca zona de 
aici peste un minut-două. Vietnamezii ştiau că avea să sosească 
o echipă de ripostă. Poate că aşteptau ca să tragă asupra unor 
ţinte mai mari decât micul elicopter de recunoaştere. Ideea îl 
linişti o clipă, dar numai o clipă. 

O rafală izbucni în faţa lor, aproape pe linia de zbor. 
Detunăturile, zgomotul plexiglasului spart, tresărirea bruscă a 
aparatului îi îndreptară atenţia spre partea din faţă. Avu impresia 
unui film proiectat cu încetinitorul, unde fragmente diferite intrau 
împreună cu parbrizul spart, ca să-i cadă pe picioare, scânteind. 
Dădu capul pe spate şi îşi puse mâna peste faţă ca să se 
protejeze. Simţea dureri în picioare, dar ştia că erau bucăţi de 
plastic şi asta aproape că îl liniştea: totdeauna îşi zisese că, dacă 
simţi durerea imediat, nu poate să fie vorba de o rană gravă. 

Aparatul fu agitat de altă zdruncinătură, de data asta 
provocată de Harrier. 

— Lansează un fum! 

Carl lansă fumul roşu şi trase, ca şi Skull, în jungla de 
dedesubt. Cel căruia îi aparținuse casca ar fi trebuit să rişte, 
dacă mai era în viaţă. Erau prea mulţi vietcongi jos, peste tot. În 
plus, elicopterele de salvare urmau să sosească şi aparatele 
Cobra trebuiau să încerce să curețe terenul pentru ele. 

Harrier se duse în jos spre sud, cu toată viteza, înainte de a 
lua altitudine, depăşind un grup de cinci aparate Huey, care îşi 
aducea infanteriştii la obiectiv. Carl le ură în gând baftă şi noroc 
la vânătoare, sperând ca toată bulibăşeala aia să ducă la 
rezultate bune. Deocamdată, situaţia părea mai curând critică 
pentru aparatul doborât şi pentru echipajul său, iar elicopterul lor 
avea şi el probleme. Curentul puternic de aer, care intra prin 
parbrizul spart, uşura durerile din picioarele lui Carl. Acum, 
departe de zona periculoasă, avu timp să vadă ce păţise. 

— la spune, Uimitorule, care e diagnosticul? Mori sau 
supravieţuieşti? întrebă Harrier. 

— Cred c-o să scap, răspunse Carl, care încerca să-şi 
depărteze pantalonii de picior, strâmbându-se. Piciorul meu 
drept seamănă cu o perniţă de ace. E plin de porcării înfipte în el. 

încercă să smulgă una, un ciob de vreo cinci centimetri, dar îşi 
zise că nu merită. 

— Mai sunt şi alte avarii vizibile? 

Skull se uită în partea din spate a aparatului şi Carl la tabloul 
de bord şi la staţia radio. Harrier făcu tot felul de manevre şi 
conchise că, în afara parbrizului, totul era în stare bună. Nici 
semnal roşu, nici vibrații, rotoarele funcționau bine şi conduceau 
elicopterul acolo unde dorea pilotul. 

Pe orbita pe care gravitau aparatele, deasupra zonei de junglă 
disputate, ascultau mesajele aparatului de control. Ofiţerul 
vietnamez, care comanda trupele la sol, trebuia să transmită 
aparatului de control toate informaţiile de care avea nevoie. 
Tipul nu vorbea destul de bine limba engleză ca să se adreseze 
direct aparatelor Cobra şi aparatelor Huey. 

După informaţiile provenite de la pilotul comandantului, 
infanteria vietnameză se afla în contact cu forţe inamice de 
importanţă necunoscută, iar Carl avea impresia că cele mai 
multe mesaje venind de la sol erau cereri de evacuare urgentă. 

Vietnamezii  scoseseră cadavrul lui Psycho din epavă, 
confirmând decesul lui, în urma unui glonţ tras în cap, şi un grup 
găsise casca cu o mitralieră M-60, în hăţişul din apropiere. 

— Ticăloşii l-au lichidat probabil pe Slute, bombăni Skull. 

Şi Carl auzi zgomotul înăbuşit în partea din spate; mitraliorul 
lovea cu pumnul în peretele elicopterului. 

Carl nu ştia dacă trebuia să spere ca Slute să fie în viaţă şi 
prizonier, sau mort. Se gândise mult la asta de câteva 
săptămâni, de când începuseră această aventură în Cambodgia, 
fără susţinere americană la sol. Işi pierduse de mult timp iluzia 
din copilărie, cum că americanii nu făceau niciodată greşeli. 
Vietnamul îl făcuse să gândească altfel. 

Auzise multe despre felul în care se purtau vietcongii şi nord- 
vietnamezii cu unii prizonieri ca să prefere, dacă era doborât, 
moartea în locul captivităţii. Inţelegea că micile unităţi inamice 
nu luau prizonieri. Nu-şi puteau permite să-i hrănească, să-i 
păzească, iar prizonierii puteau să compromită o misiune. Era un 
fapt printre altele. Dar nu voia să sfârşească în junglă, cu 
testiculele tăiate şi ochii scoşi înainte de a i se aplica lovitura de 
graţie. 

Slute era sergent, şi n-ar fi fost deloc bine pentru el dacă 
fusese făcut prizonier de nord-vietnamezi. Spera că avea 
susţinerea întregii divizii. O mână de sud-vietnamezi nu putea să 
facă mare lucru, şi când văzu sosind elicopterele de evacuare, 
înţelese că se renunţase. 

— Plecăm, le zise Harrier. Nici urmă de pilot sau de mitralior. 

Dar un batalion de infanterie sud-vietnamez a fost alertat la 
Snoul şi ar trebui să sosească aici în trei-patru ore. Comandantul 
va rămâne câteva minute şi va organiza continuarea căutărilor 
aeriene, cu una dintre celelalte echipe. Vor să luăm contact cu 
Doi-Trei, aparatul Cobra de acoperire a lui Langer. Sunt obligaţi 
să aterizeze la Snoul: au un motor atins şi pilotul rănit, dar spun 
că ar trebui să se poată întoarce. Noi trebuie doar să-i însoţim. 

Harrier arătă spre parbrizul spart. 

— Şi apoi, avem şi noi problemele noastre de rezolvat la 
întoarcerea la bază. li pun pe toţi mutilaţii la un loc. 

Carl se uită la râu. Trei oameni la care ţinea, mai ales Slute. Şi 
nu se putea face nimic pentru ei. Toţi în mâinile armatei 
vietnameze. Cel puţin, exista o unitate vietnameză pe punctul de 
a interveni. Ceea ce se cerea de la descoperirea zonei. Se gândi 
din nou la numărul de arme care ar fi trebuit să fie jos. Un 
batalion sud-vietnamez nu ar fi fost de ajuns. Cei care fuseseră 
acolo anunţaseră că nu le era teamă să-i înfrunte pe toţi cei pe 
care i-ar fi avut în faţă. 

Zborul spre baza. Aeriană de la Snoul se efectuă în tăcere. Nu 
era nimic de spus. La sfârşit, Harrier apelă baza ca să ia contact 
cu aparatul Cobra. Poate că vietnamezii nu vorbeau limba 
engleză. Trecu pe frecvenţa unităţilor şi apelă Doi-Trei. 

— E mişto să auzi pe cineva, răspunse copilotul de pe Cobră. 
Aici nimeni nu pare să vrea să ne vorbească, dar, în orice caz, 
am un medic care se ocupă de braţul lui Doi-Trei. Nu e prea rău. 
Exact cât trebuia ca să primească Purple Heart. Motorul ar trebui 
să funcţioneze, dar voi fi prudent. 

— Am înţeles, răspunse Harrier. Avem şi noi o mică problemă. 
Aşa că nici noi nu ne vom întoarce prea repede. Vom pleca când 
veţi fi gata. 

Carl auzi Cobra apelând pe frecvenţa bazei. Pentru că nimeni 
nu răspunsese la precedentele lor apeluri, pilotul de pe Cobra nu- 
şi dădu osteneala să ceară permisiunea de decolare, îi anunţă, 
pur şi simplu, că ieşea din zona lor de control şi le indică direcţia. 

Exact înaintea lor, vedeau aparatul Cobra decolând lent. 
Deodată, Carl auzi voci ascuţite pe frecvenţa bazei, acoperite de 
două explozii mari, aproape simultane. Cobra se dezintegră într- 
un fulger orbitor, la mai puţin de cinci sute de metri în faţa lor, ca 
printr-o scamatorie. 

CAPITOLUL XVI 


— O să-i omor pe nenorociţii ăştia de sud-vietnamezi! O să-i 
lichidez! 

Skull spunea cu voce tare ce credeam toţi despre război în 
acel moment. Era deja destul că pierdusem două elicoptere de 
recunoaştere în trei zile, înainte ca vietnamezii să se hotărască 
să intervină la sol. Acum pierduseră un aparat de asalt, doborât 
de la sol de un obuzier de 105 mm. O echipă de cercetare găsise 
doar câţiva dinţi, mici fragmente de oase şi de carne împrăştiate 
pe o rază de o sută de metri în jurul bazei: nu mare lucru pentru 
rămăşiţele a doi oameni... 

Carl era încă descurajat. Escadrila avea prea multe efective la 
sosirea lui. Acum, în urma pierderilor, se întreba cât timp vor 
rezista până când vor dispărea până la ultimul. Cunoşteau toţi 
riscurile acţiunilor de recunoaştere, dar niciodată nu pierduseră 
atâţia oameni în atât de puţin timp. Şi era pentru prima dată, 
după mai bine de un an, când pierdeau un elicopter Cobra. 

Heamdon, care mai avea câteva zile de armată, intră în 
baracă. In mod normal, Slute ar fi venit cu el, cu dinţii lui albi şi 
faţa neagră. Nimeni nu se gândise încă la înlocuitorul lui 
Heamdon, acum când Slute dispăruse. Se întoarseră cu toţii spre 
sergent. 

— In urmă cu două ore, batalionul de sud-vietnamezi a atacat 
zona din preajma locului prăbuşirii, şi s-a retras, zise Heamdon. 
Se pare că au pierdut o companie întreagă. Natural, n-au găsit 
nici cea mai mică urmă a băieţilor noştri. Cred că nu au fost nici 
măcar până la locul prăbuşirii. Şi ăsta e doar începutul veştilor 
proaste. Aviația vietnameză atacă locul toată noaptea şi ne vom 
întoarce mâine acolo ca să vedem care este situaţia. 

— Asta înseamnă că vor să ne ducem acolo ca să ne radă pe 
toţi, bombăni Skull. 

— Asta înseamnă că vor să ne facem treaba, replică Heamdon. 
Şi sper că şi tu ţi-o vei face pe a ta, chiar dacă vietnamezii nu şi- 
o fac bine pe a lor. La urma urmelor, Skull, nu eşti singurul care 
ai pierdut aici prieteni. Cei mai mulţi erau în escadrilă de mai 
mult timp, la fel ca şi mine. Toţi aţi devenit familia mea şi acum, 
de câteva săptămâni, îmi văd familia murind. Dar voi trebuie să 
supravieţuiţi, ca să faceţi ce trebuie făcut. 

Heamdon se roşise la faţă, şi Carl îl vedea acum gata să-i dea 

lacrimile. 

— Sunt obligat să-mi aleg succesorul în escadrilă. Există doar 
doi candidaţi, zise Heamdon. 

Carl era unul dintre ei, dar nu voia să fie ales. Heamdon îi 
întâlni privirea şi zâmbi cu tristeţe. 

Apoi se întoarse spre Dutch, care era la fel de stingherit ca şi 
Carl. 

— Dutch, eşti aici de mai mult timp decât Uimitoru'. Prin 
urmare, te numesc provizoriu sergent de escadrilă. Am cerut 
deja un înlocuitor, dar ar putea să dureze o săptămână, iar eu 
plec peste două zile. 

Dutch vru să spună ceva, dar Heamadon îi tăie vorba: 

— Inutil să protestezi, Dutch. E nevoie de cineva, iar acel 
cineva eşti tu. În plus, am decis câteva numiri pentru 
compensarea pierderilor, în aşteptarea înlocuitorilor. Tu şi 
Swanson sunteţi acum mitraliori, aşa că faceţi o plimbare la 
armurărie. Spuneţi-i armurierului că, în seara asta, aveţi nevoie 
de două mitraliere de 60 în plus, pentru că mâine nu vom avea 
timp să ne ocupăm de asta. Mai am ceva serios să vă spun. Dacă 
sunteţi doborâţi şi credeţi că riscaţi să fiţi prinşi, păstraţi un glonţ 
pentru voi. Şeful Escadrilei Bravo a fost doborât în după-masa 
asta, nu departe de aici. Observatorul şi mitraliorul au murit 
probabil în urma căderii. Părea că au fost târâţi afară din 
elicopter şi tăiaţi în bucăţi. Şeful escadrilei a fost probabil prins în 
viaţă: a fost găsit dezbrăcat şi țintuit la pământ cu ţăruşi de 
bambus. 

Vocea lui Heamdon tremura din nou. Vorbea lent, cu efort, plin 
de furie şi disperare, ca şi cum ar fi simţit agonia pilotului. 

— Nenorociţii i-au pus o grenadă incendiară în fund şi alta în 
gură. Şi au tras siguranţele. Nu-i o poveste idioată, ci cum nu se 
poate mai reală. 

Părea foarte bătrân. 

— Acum e mai bine să mergeţi la culcare. Noaptea va fi 
scurtă. 

Carl nu ştia dacă va putea să doarmă. Grenadele incendiare 
din elicopterele lor ardeau la două mii de grade Celsius şi puteau 
să topească chiar şi ţeava mitralierelor. Era obsedat de viziunea 
unui om cu dinţii rupţi de grenada cilindrică, înfiptă în gură. 56 
întreba de câte secunde era nevoie ca acea căldură să omoare 
un om. Se înfioră, mai hotărât ca niciodată să se omoare înainte 
de a fi prins de vietcongi. 

Se gândea la ce spuneau alţii. Nu va fi deloc o fericire pentru 

vietcongii pe care îi vor putea prinde în săptămânile următoare... 
Carl se opunea torturii, dar uciderea vietcongilor făcuse 
totdeauna parte din joc. li considerase ca pe nişte tipi care îşi 
făceau treaba, cum şi-o făcea şi el pe a lui, care omorau fără ură. 
Dar începuse să-şi schimbe părerea. Era greu să nu simţi ură faţă 


de nişte oameni care făceau lucruri atât de oribile. 
* 

Cele trei elicoptere de recunoaştere şi cele cinci aparate de 
susţinere ajunseră în punctul stabilit, trimițând două dintre cele 
trei aparate de recunoaştere şi trei elicoptere Cobra. Elicopterul 
lui Carl, cu Skull ca mitralior şi Reeves supervizând totul, avea 
prima misiune, şi Carl constată cu satisfacţie că escortatorii erau 
de două ori mai mulţi. Ceea ce ar fi putut să schimbe totul, dacă 
era atins rotorul. 

Reeves părea anxios şi îi pusese de la plecare în gardă 
împotriva tirurilor necontrolate. Carl avea impresia că, pentru că 
fusese doborât cu câteva zile înainte, Reeves devenise periculos 
în misiune, dar nu voia să-l enerveze şi mai mult pe plutonier. 

Carl se întoarse spre Skull. Doamne! Era la capătul nervilor! O 
parte din misiune îi făcea să ajungă în aceeaşi regiune unde 
pierduseră deja două aparate, considerându-se că trebuia să 
caute oamenii lipsă, în cazul foarte improbabil că ar fi scăpat de 
vietcongi. Carl credea că şansele sunt practic nule, după ce se 
ştia acum despre casca şi mitraliera lui Slute. Primele treceri 
survolară două sătucuri, încă locuite de ţăranii incapabili să-şi 
părăsească locuinţa şi mai speriaţi de a deveni refugiaţi decât de 
a face faţă vietcongilor sau americanilor. Ţăranii din Cambodgia 
semănau, după părerea lui Carl, cu cei din Vietnam. Şi, la fel ca 
ei, încercau să supravieţuiască între cele două tabere, care îi 
bănuiau totdeauna de colaborare cu ceilalţi. 

Carl răsuflă uşurat când elicopterul se depărtă de sate. Voia să 
găsească vietcongi de lichidat, dar nu acolo. Skull şi Reeves erau 
foarte prost dispuşi ca să distrugă un întreg sat fără o scuză 
valabilă. Dar el, chiar dacă era furios, considera mai departe că 
războiul era un joc care se juca între militari. 

Deodată, remarcă un vehicul militar izolat, un jeep răsturnat 
într-o orezărie, lângă un drum îngust. 

— Acolo a fost atins vietnamezul care a sosit ieri. 

Preţ de câteva minute, Reeves făcu câteva ture, dus-întors, 
lângă punctul unde drumul dispărea în junglă. 

— Acolo e ceva, exact sub noi, zise Skull. Ar putea să fie 

soldaţi vietnamezi morţi. 

Reeves făcu un viraj rapid şi atât de strâns, încât şi Carl zări 
cadavrele. Vreo douăsprezece, probabil toţi vietnamezi. Cei mai 
mulţi fuseseră dezbrăcaţi şi li se luaseră armele. 

— Auzi, domnule plutonier, zise Skull, ar putea să fie vietcongi 
care fac pe morţii, aşteptând să-i atragă în capcană pe amicii 
noştri vietnamezi. Dacă aş trage ca să vedem? 

Şi trase o rafală de vreo şaizeci de gloanţe în cadavre. 

— Destul, Skull, zise Reeves, mai puţin nervos acum, când 
începuseră să tragă. 

Zburară mai departe, dar nu găsiseră decât cadavre de sud- 
vietnamezi şi nici urmă de vietcongi. Avuseseră tot timpul să-şi 
ia cadavrele, să şteargă urmele de sânge şi să camufleze tot ce 
trebuia camuflat. Dar Reeves era mirat că încă nimeni nu trăsese 
în ei. 

— In ultima vreme, n-au fost chiar atât de rezervaţi în această 
regiune, şi nu cred că sud-vietnamezii îi sperie prea tare. 
Vietcongii ştiu că pot să ne lichideze când vor. 

Şi Reeves făcea iar viraje, urcări şi coborâri riscante. Carl 
înţelegea că pilotului îi era frică. Simţise şi el asta după ce 
aparatul lui Huey fusese distrus în Cambodgia, dar nu mai 
zburase până la permisia de o lună în America, întorcându-se 
apoi cu moralul refăcut. Astăzi îi era frică, da, îi era frică de acel 
pilot mai mult decât de inamicul de la sol. 

Reeves lua din nou direcţia nord, survolând orezăriile situate 
de-a lungul junglei. Ai fi zis că sunt două planete diferite: morţi şi 
vehicule blindate arse într-o parte, iar în cealaltă parte, păsări 
care zburau şi bivoli care păşteau liniştiţi. 

— Priviţi, zise Reeves. Nenorociţii ăştia de vietcongi i-au 
adunat în cirezi ca să facă rezerve de carne. 

Şi cobori atât de jos, încât Carl văzu coarnele animalelor 
aproape la nivelul pilotului. Căuta cu disperare un motiv ca să 
împiedice ceea ce simţea că va urma. 

— Bivolii nu fac nimic rău, domnule plutonier. Locuitorii satelor 
trăiesc de pe urma lor. Dacă îi omorâţi, vietcongii vor avea carne 
cu tonele. Şi apoi, suntem o ţintă ideală, dacă mai rămânem aici! 

In privinţa asta, cel puţin, atrase atenţia lui Reeves. Dar pilotul 
replică: 

— Un motiv în plus ca să acţionăm repede. Skull, haide, 
imediat! 

Skull trase imediat asupra animalelor cuprinse de panică. Carl 
ar fi vrut să facă ceva, dar singurul mod de a împiedica măcelul 

ar fi putut să-l coste viaţa, la fel şi a celorlalţi: să ucidă pilotul, 
sau să încerce s-o facă. 

Trase în gol, şi Reeves îl felicită: 

— Bravo, Oscar! Distrează-te! 

Carl se uită la bivolii ucişi sau aflaţi pe moarte. Apa mocirloasă 
se înroşea de sângele lor. Dar simţea că Reeves se afla la 
capătul răbdării. Trase iar, ca să alunge bivolii care încă mai 
trăiau. 

Reeves făcu un viraj strâns, ca să-i dea timp lui Skull să 
sfârşească măcelul, mai înainte ca animalele să se poată 
adăposti. Era curată nebunie, un masacru fără nici un motiv, şi 
Carl ar fi vrut să fie şi el cuprins de nebunie şi să-i permită să 
facă ceea ce un om cu bun-simt n-ar fi făcut niciodată. Dar era şi 
prea laş. Era acelaşi lucru: nu se punea problema să-l ucidă pe 
pilot, nici să-i spargă carlinga. 

— Bravo, Skull! zise Reeves. Carnea va începe să se strice mai 
înainte ca vietcongii să apuce s-o tranşeze. Adio, fleici! 

Apoi Reeves se întoarse spre Carl şi zise, dând din cap: 

— Nu ştiu ce trebuie să cred despre tine. Nu pari în largul tău. 

Carl nu voia să se uite la Reeves, nici să-i spună vreo vorbă. 
Nu ştia ce i se întâmpla. Războiul lui era ca o carte de istorie, dar 
din ce în ce mai oribilă. lar acel pilot, aflat la un pas de depresie, 
îl critica, fără furie sau răutate. 

— Ai destule muniții, Skull? întrebă Reeves. 

— Berechet. Numai de ţinte duc lipsă. 

— O să ţi se dea. Tipul de sus cerea să coborâm şi să ne 
întoarcem la locul prăbuşirii. Probabil că acolo se întâmplă ceva. 

Carl nu reuşea să creadă că pilotul era acelaşi om. Acum 
devenise ferm. Singura explicaţie a acestei schimbări trebuia să 
fie măcelul. 

La început, pe drum nu se văzu nimic. Sud-vietnamezii din 
ajun nu ajunseseră atât de departe: nici vehicule, nici cadavre. 
Comandantul credea că astfel va putea să afle dacă vietcongii 
mai erau în regiunea unde căzuseră celelalte elicoptere. 

Reeves făcea turul multor luminişuri. In faţa lor, Carl văzu 
câteva, destul de mari ca să folosească drept puncte de tir 
împotriva elicopterelor. 

Mitraliere de 51 grele deschiseră focul în acelaşi timp cu puşca 
sa M-16! Dar ele nu explicau zgomotul teribil care răsuna brusc 
de peste tot de jur-împrejur. j 

Flăcările urcau lent spre el de la o duzină de arme de foc. In 
acel moment ştiu că erau toţi condamnaţi la moarte. Fără să se 

întoarcă, simţi că partea din spate a aparatului lor luase foc. Mai 
ştia că exact în spatele lui se afla o ladă cu grenade. 

Reîncărcă arma şi trase asupra flamelor. Exista o linie subţire 
de copaci care despărţea luminişul de cel de alături. Căpătă din 
nou speranţă. Cu condiţia să nu aterizeze în luminiş: singura lor 
şansă era să treacă pe deasupra copacilor. 

Incărcătorul său era deja gol şi se uită jos exact la timp ca să 
vadă trei oameni ivindu-se dintre copaci. În momentul în care lua 
un alt încărcător, cei trei oameni ridicară puştile οἱ traseră. 

Elicopterul trecu pe deasupra lor în mare viteză şi se pomeni 
aproape imediat în luminişul vecin. Car nu reuşea să creadă că 
mai erau în viaţă, dar încă nu scăpaseră. 

Nimeni nu trăgea în ei, cel puţin deocamdată. Vietcongii 
aşteptau să aterizeze: ştiau ca elicopterul nu va mai putea 
rezista mult timp. Simti un fel de arsură în ceafă şi fu cuprins de 
frică. Skull era în picioare, pe patine, alături de Reeves, bătându- 
şi inutil hainele arse cu un braţ şi cramponându-se disperat de 
celălalt, în timp ce viteza elicopterului înteţea flăcările. 

— Atenţie! Gata! strigă Reeves, cramponat de manşă. 

Carl, aproape paralizat de frică, prinse centura pilotului, apoi 
pe a lui. În ciuda eforturilor pilotului, elicopterul cobori prea 
repede şi lovi pământul destul de tare ca să-şi rupă patinele. Carl 
îl ajută pe Reeves să se dezlege, apoi se aruncă la pământ. 
Rotorul însă se mai învârtea, dar neregulat, cu palele periculos 
de jos. Partea de jos, cuprinsă de flăcări, ameninţa să provoace 
dintr-o clipă în alta explozia aparatului. 

Căută încărcătoare şi nu găsi nici unul plin. Atunci, o luă la 
fugă în luminiş, în spatele lui Reeves şi Skull. Avea impresia că 
vietcongii se pregăteau să-l împuşte în spate şi se deplasa în 
zigzag, pentru orice eventualitate. Alunecă şi căzu, cu faţa la 
pământ. 

In ciuda rănilor, Skull întorsese capul să vadă dacă Willstrom 
venea după ei. Văzându-l la pământ, veni spre el, dar Carl îi 
strigă: 

— Mergi mai departe! N-am nimic! 

Ştiuse că Skull sângera la braţul drept şi se vedea, chiar de la 
distanţă, că îi lipsea o bucată din el. 

Skull începu să alerge din nou în spatele lui Reeves, care 
ajunse la liziera pădurii. Carl se uită la elicopter, aflat la vreo 
treizeci de metri în spatele lui. Atunci, răsunară două explozii, 
urmate de o a treia, chiar în mijlocul aparatului. Două pale ale 
rotorului se smulseră de pe ax şi o ploaie de fragmente le însoţi, 

căzând apoi în jurul elicopterului. 

Carl îşi reluă cursa spre copaci şi îi ajunse din urmă pe Reeves 
şi Skull. 

Preţ de câteva secunde, rămaseră nemişcaţi, pe vine, 
încercând să audă zgomotele din jur, în ciuda bătăilor inimii şi a 
respirației accelerate. In depărtare, motoarele aparatelor Cobra, 
care soseau deasupra celuilalt luminiş, erau foarte reconfortante. 

— Sper că cineva ne-a văzut ieşind. Cineva dintre ai noştri, 
murmură Carl. 

Era sigur că în pădure erau o mulţime de vietcongi care se 
îndreptau spre ei. Incepu să înjure, şi văzu că Reeves înjura şi el. 
După care Reeves îi adresă un zâmbet, în ciuda spaimei. Un 
zâmbet care îl reconfortă pe Carl, chiar dacă nu era decât o altă 
dovadă a dezechilibrului nervos. 

— Ai gloanţe pentru şmecheria ta? întrebă Reeves, arătând 
spre puşca de asalt a lui Carl. 

— Nu, domnule plutonier. 

Nu ştia de ce se crampona de arma lui inutilă: fără muniții, era 
un fel de retevei, destul de greu de mânuit. 

— Ai putea să sperii pe cineva cu ea! zise Reeves. Dar 
gloanţele de rezervă pentru Colt? 

— Unul pe ţeavă, două în buzunar. Şi cuțitul. 

Carl văzu zâmbetul trist al plutonierului şi îi înţelese gândurile. 
Dacă vietcongii veneau destul de aproape ca să se poată folosi 
cuțitul, asta însemna că vor încerca să-i prindă vii. Carl se uită la 
Colt: îl folosise destul de puţin, numai la antrenament. Erau trei - 
dintre care un rănit - fiecare cu pistolul lui, împotriva unei 
mulţimi de vietcongi înarmaţi cu puşti Kalaşnikov, mitraliere, 
grenade şi probabil şi mortiere. Reeves cobori cu prudenţă în 
gaura lui Skull. Scoase cuțitul şi tăie o bucată din mânecă. 

— Nu e prea sterilă, dar va trebui să ne mulţumim cu ea, zise 
el. 

Lui Carl i-ar fi plăcut să vadă cum face, dar cineva trebuia să 
supravegheze jungla: vietcongii puteau să ajungă la zece metri 
de ei fără să-i vadă. Numai o dată auzi un geamăt al lui Skull. Îşi 
zise că rănitul se afla încă sub efectul şocului şi încă nu simţea 
toată durerea. Dar asta nu avea să dureze. 

Ştia că echipele de salvare decolaseră deja, dar se aflau la o 
distanţă de cel puţin un sfert de oră de zbor, iar un sfert de oră 
era poate o eternitate. 

— Nu sunt medic, zise Reeves, dar n-am impresia că ai să mori 
în braţele noastre. 

Carl ar fi vrut şi el să poată fi la fel de optimist. Murea de frică, 
dar îşi păstra calmul. Era destul de conştient că fiecare minut pe 
care îl petreceau la sol le reducea şansa de salvare. 

Un nou zgomot se auzi în aer, şi toţi trei ridicară capetele. 

— Hei! Este elicopterul de recunoaştere! strigă Reeves, uitând 
brusc că vietcongii se aflau prin apropiere. 

leşi din ascunzătoare şi îl apucă pe Skull de braţul întreg. 

— Haide, repede! Nu trebuie să-i facem să aştepte. 

Alergă până la liziera pădurii, trăgându-l pe Skull după el. 

Carl proteja spatele, nu din eroism, ci pentru că avusese 
nevoie de mai mult timp să iasă din ascunzătoare. Alergă şi el 
spre elicopter, care aterizase exact la două diametre de rotor de 
maldărul de cenuşă, care fusese aparatul lor. 

Mai avea de străbătut vreo patruzeci de metri... Lui Carl îi era 
încă frică - atât de aproape de a fi salvat - să nu primească un 
glonţ în spate. Acum nu mai putea să alerge în zigzag. Aparatul 
Huey, aterizat în luminiş, era o ţintă mult mai tentantă decât 
oamenii care alergau spre el. Douăzeci de metri... zece metri... îl 
prinse din urmă pe Reeves, care micşorase ritmul ca să-l ajute pe 
Skull şi, amândoi, îl traseră pe mitralior puţin mai repede. Se 
aruncară pe podeaua elicopterului care decolă imediat. 

Carl auzi primele rafale ale inamicului, care vizau elicopterul. 
Din ambele părţi ale aparatului, mitraliorii americani ripostau. 

După câteva secunde de stat pe burtă, Carl se ridică în capul 
oaselor. In faţa lui se afla omul care îi trimisese acolo, zi după zi: 
colonelul sud-vietnamez, care îi zâmbea. Oricum, toţi le zâmbeau 
tot timpul americanilor. Reeves se afla deja instalat între cei doi 
piloţi şi le vorbea cu volubilitate. Chiar şi Skull părea că se simte 
mai bine. „Din moment ce nu murise...”, îşi zise Carl. 

Se sprijini de speteaza scaunului ocupat de pilot şi îşi întinse 
picioarele. Nu le simţea destul de puternice. incepea să resimtă 
efectele şocului şi nu voia ca ceilalţi să bage de seamă. 

Retrăia acum prăbuşirea şi incendiul. Aproape că putea să 
simtă căldura teribilă şi să audă strigătul mitraliorului. Amintiri 
care îl vor obseda toată viaţa. In acele zece minute, crezuse de 
vreo şase ori că vor muri cu toţii... 

Zece minute care i se păruseră o întreagă viaţă. Poate chiar 
aşa şi era... 

CAPITOLUL XVII 


Nopțile lui erau bântuite de coşmaruri, în care monştri diformi 
se transformau în elicoptere cuprinse de flăcări. 

Heamdon îşi făcuse bagajele fără ceremonie. Cei care 
rămâneau în Vietnam aveau prea multă treabă. Insă nu sosiseră 
întăririle. Skull fusese evacuat din Japonia, iar în escadrilă nu mai 
erau acum decât cinci oameni. Locurile erau suplinite, de bine de 
rău, cu observatori luaţi de la infanterie, iar Dutch îl repartizase 
pe Carl ca mitralior pe un aparat 016, unde devenea şef de bord. 

Noua repartizare îi sporise moralul, dar războiul se schimbase. 
Prăbuşirea şi frica fuseseră teribile, dar era obsedat de amintirea 
animalelor împuşcate şi de propria sa slăbiciune în acea 
împrejurare. Încercând să se convingă că nu ar fi putut să facă 
nimic, îi veni un gând ciudat. Nu ştia dacă exista un Dumnezeu 
sau nu, dar în ţara în care se aflau, oamenii ar fi putut să 
considere prăbuşirea ca pedeapsa imediată a crimei lor, karma: 
elicopterul doborât, mitraliorul ars şi rănit la braţ... 

În timpul primului zbor de după prăbuşire, fusese încă teribil 
de încordat. Dar nu se întâmplase nimic: nu se prăbuşise într-un 
sicriu în flăcări. 

În cele din urmă, parcă cu regret, primi un înlocuitor, un 
anume Blackthorn: tânăr, blond şi subţire, venind din Oregon, 
care fusese format ca mitralior. Abia îşi îmbrăcase ţinuta de zbor 
şi decola deja ca observator, cu Carl şi Animalul. Carl îi ţinuse un 
curs ultrarapid, cu o seară în urmă, despre rolul observatorului, 
iar tânărul era vizibil nervos. 

— Vei deveni erou de azi pe mâine, îi zise Carl. Aici câştigi 
decoraţiile Air Medal, Distinguished Flying Cross şi, bineînţeles, 
Purple Heart, medalia răniților. 

Animalul izbucnise în râs, dar Blackthorn replică: 

— Medaliile sunt făcute pentru idioţi. Şi pentru morţi. Poate că 
sunt un răcan, dar nu sunt cretin. Nu vreau deloc să devin un 
erou. 

Carl îl găsi imediat simpatic pentru un răcan. Mărturisea cu 


simplitate că îi era frică - era cinstit. 
κ 


x κ 


Dirijat de avionul comandantului οἱ survolat de două 
elicoptere, aparatul urmări mai multe drumuri prin junglă, 

ocolind câteva sate locuite. 

De fiecare dată, văzând colibele şi câmpurile pe care păşteau 
bivolii, Carl se gândea la ce-ar fi făcut dacă situaţia s-ar fi 
repetat. Acum el ţinea mitraliera, având drept de viaţă şi de 
moarte. Dar în ziua aceea, cu Animalul la manşă, ştia că nu va 
avea probleme. 

— Virez, zise Animalul, aplecându-se în partea lui Carl. Şeful 
vrea să ne ducem să-l vedem pe tipul de pe motoretă. 

Carl se aplecă puţin mai mult, cu ambele picioare pe patine. 
La cinci sute de metri în faţa lui, se afla, într-adevăr, un tip pe 
motoretă. Dar, după toate aparențele, nu era nimic neobişnuit. 
Fie că era sau nu război, oamenii continuau să se deplaseze pe 
jos, cu bicicleta, cu şareta trasă de boi, cu orice. 

Animalul îşi reglă viteza după cea a tipului, iar Carl era destul 
de aproape ca să citească frica în ochii lui. Nu fără motiv. 
Cambodgianul vedea feţele dure, ochii ascunşi de sinistra vizieră 
neagră, mitralierele îndreptate spre el: destul ca să stârnească 
panica oricui s-ar fi aflat pe drum, vietcong sau civil. 

Omul făcu un gest vag cu capul şi schiţă un zâmbet, sub 
elicopterul nemişcat de deasupra lui. Ridică una dintre mâini de 
pe ghidon, vrând să facă un gest, dar fii obligat să o pună 
imediat la loc, din cauza zdruncinăturilor pe cure rotorul îl 
provoca motoretei. 

-- Idiotul ăsta crede probabil că am să-l lichidez, îi zise Carl 
Animalului. 

— Poate că nu se înşală prea mult. Şeful vrea să-l cercetăm de 
aproape. 

Carl se uită la omul respectiv. Nu avea nici arme, nici bagaje, 
nimic care să amintească de un soldat. Dar în acest gen de 
bătălie, ar fi putut foarte bine să fie ministrul de Război al lui Ho 
Si Min. 

— L-am văzut de aproape. 

— Nimic suspect? întrebă Animalul. 

— Totul e suspect în porcăria asta de ţară. 

— Am înţeles, zise Animalul, raportând şefului. 

După câteva secunde, adăugă: 

— Marvin, şeful vrea să-l oprim pe tip şi să-i distrugem 
motoreta. Se pare că nu trebuie să-i lăsăm inamicului vehicule cu 
motor. 

— Pe-aici sunt două mii de motorete, şi el vrea s-o distrugem 
pe-asta! Asta nu-mi place deloc, Animalule. 

— Urmarea n-o să-ţi placă nici atât, zise Animalul, ascultând în 

căşti. Şeful crede că tipul e, foarte probabil, un vietcong. Aşa că 
vrea să-l lichidăm cu motoretă cu tot. 

Animalul părea mai curând amuzat decât furios. 

— Eu pilotez, dar tu eşti cel care trage, Uimitorule! 

— N-am să-l lichidez, zise Carl. 

Făcu un gest, în speranţa că tipul va înţelege că trebuia să se 
oprească. Dar individul merse mai departe. Carl nu ştia dacă îi 
era prea frică sau nu înţelegea. Repetă gestul de două ori, dar 
zadarnic. Apoi mormăi: 

— Nu facem nici o brânză! 

Şi trase o rafală de o jumătate de secundă pe drum, exact în 
faţa motoretei. 

Omul aproape că pierdu controlul motoretei, dar îşi văzu de 
drum, cu elicopterul deasupra lui. 

— Cred că e nebun! zise el. 

Şi încercă din nou să-i facă semn să se oprească, dar fără 
rezultat. Tipul credea probabil că va muri şi îi era frică să facă 
altceva decât să meargă mai departe, aşteptând ca elicopterul 
să pună capăt acelui joc de-a şoarecele şi pisica. 

— Hei, idiotule, opreşti sau nu motoreta? 

Trase o altă rafală, mai lungă de data asta şi mai aproape de 
roata din faţă, dar omul, din ce în ce mai terorizat, ridică doar un 
braţ, care semăna cu o rugăciune. 

— Destul, Animalule. Haide să plecăm. M-am săturat. 

— OK. Cred că Marvin are lucruri mai bune pentru noi, decât 
să dea de lucru Ministerului Şoselelor din Cambodgia. 

Poate că aveau două divizii de vietcongi înrăiţi şi ei erau puşi 
să hărţuiască un biciclist singur! 

Carl se uită la silueta care se îndepărta, în timp ce elicopterul 
părăsea drumul. Un alt mitralior, un alt pilot, şi bietul om ar fi 
fost mort! Exista posibilitatea ca tipul să fie un vietcong, dar Carl 
nu se putea hotărî să ucidă un om neînarmat. 

Incă mai era idealist, după cincisprezece luni petrecute în 


Vietnam! 
κ 


x κ 


Şeful îi trimise pe plantaţia de cauciuc, la a doua ieşire a zilei, 
şi Carl fu foarte mulţumit. Se cunoştea faptul că plantațiile 
ascundeau buncăre, deşi nu erau protejate de junglă. 

— lată buncărele! transmise Animalul aparatelor de acoperire. 
Uimitorule, încearcă să-i scoţi afară pe vietcongi! 

Carl trase o rafală lungă în intrarea unuia dintre buncărele 

mari. Sub copaci, se aflau cel puţin douăsprezece buncăre 
subterane, probabil cu mai multe niveluri şi legate între ele. În 
jur, se vedeau drumuri solide, dovada unei circulații recente şi 
importante. Dar Carl nu spera să vadă ieşind vietcongi, ca să 
muşte din elicopterul servit ca momeală. Puse mitraliera M-60 pe 
genunchi şi luă două grenade, pe care le arătă Animalului. 
Scoase siguranţele, ţinând levierele strânse, până când Animalul 
ajunse deasupra uneia dintre principalele intrări. Atunci, Carl 
aruncă grenadele. 

— Bravo! strigă Animalul, văzând una dintre grenade intrând 
în buncăr. 

Cealaltă ricoşase şi explodase afară. Animalul începu să râdă. 

— Atâta pagubă! Poate cu cealaltă ai doborât câteva nuci de 
COCOS. 

„Cam asta e tot ce se poate spera, îşi zise Carl. Dacă 
vietcongii şi-au construit bine buncărele, prima grenadă a redus 
probabil efectul celeilalte.” Vietcongii nu erau idioţi. Carl ştia că 
cei mai mulţi infanterişti americani îi urau, dar aveau şi un 
anumit respect pentru aptitudinea lor pentru luptă şi grija pentru 
detalii. 

Elicopterul continuă să se rotească în jurul buncărelor, trăgând 
şi aruncând grenade de la altitudine mică, dar fără să reuşească 
să-i facă pe ocupanţi să iasă. Animalul semnala mărimea şi 
numărul buncărelor, direcţia drumurilor, încredinţând totul 
aparatului comandantului. 

— Dacă afurisitul ăsta de colonel vrea să-i facă pe vietcongi să 
iasă, va trebui să apeleze din nou la intervenţia eroicilor lui 
infanterişti. Aviația este importantă. Dar, uneori, numai infanteria 
poate să facă treaba. In fine, se pare că eroicul nostru şef vrea 
să mergem şi să vedem o clădire nu departe de-aici. 

Animalul nu avea un respect prea mare faţă de comandantul 
vietnamez, şi toţi erau de părerea lui. 

— Vreţi să spuneţi o cocioabă sau o baracă, domnule 
plutonier? întrebă Carl. j 

În Cambodgia nu existau clădiri. În orice caz, el nu văzuse aşa 
ceva. 

— Am zis că e o clădire, şi încă în apropiere. Nu cred că un 
vietcong întreg la minte s-ar duce să se instaleze într-o chestie 
din asta. Dar vom merge să vedem. Poate că nu sunt atât de 
proşti pentru asta, dar poate că sunt destul de şmecheri ca să 
aibă tunuri în preajmă. Aşa că să fim atenţi! 

Carl spera că Blackthorn nu va lăsa să-i scape nimic şi observa 

el însuşi cu mare atenţie. Urmând o direcţie indicată de aparatul 
comandantului, Animalul duse elicopterul într-un luminiş mic, 
unde, într-adevăr, se afla o casă, prima pe care Carl o vedea în 
Cambodgia. Işi zise că fusese construită probabil de francezi. Nu 
mai era nouă, dar era locuibilă şi ocupată, deşi nu credea că de 
vietcongi. 

Intr-o curticica, hainele spălate se uscau, agăţate de o sfoară, 
şi de zidul casei erau sprijinite două biciclete. Două găini albe, 
slabe, ciuguleau la întâmplare. Nici urmă de viaţă omenească, 
dar Carl nu era mirat. Era suficient puţin bun-simţ ca să te 
ascunzi dacă auzeai venind avioane, iar în cazul civililor care 
acceptau să rişte, proprietarii casei ar fi putut să se arate şi să 
zâmbească, făcând gesturi amicale, rugându-se cerului ca să nu 
li se întâmple nimic rău. 

Carl şi Animalul se uitară la copacii din jurul casei, fără să 
descopere nimic neobişnuit. Nici o ţeavă de armă ascunsă în 
umbră. Făcură turul casei, agitând hainele de pe sfoară, fără ca 
găinile să se simtă deranjate. Nu se vedeau saci de nisip, nici 
altă fortificaţie. Nişte ţigle căzuseră de pe acoperiş şi se 
spărseseră pe pământul tare de la temelia casei. 

— Ar trebui să fii complet nebun ca să alegi o ţintă atât de 
uşoară ca să te ascunzi, spuse Animalul. Dar colonelul vrea totuşi 
să-i dăm foc. 

Carl se aştepta la un ordin de acest gen. Trase mai întâi în 
hainele puse la uscat, apoi ţinti cele două biciclete. O siluetă 
vagă, apărută în umbra uşii, îl făcu să ridice degetul de pe 
trăgaci. 

— Haide să plecăm, Animalule, zise el. N-am să trag aici. 

Animalul zărise şi el silueta şi apropie elicopterul ca să vadă 
mai bine. La intrare se afla o păpuşă mare în zdrenţe şi, preţ de o 
clipă, Carl simţi un nod în gât, crezând că era un copilaş. Nu mai 
puse degetul pe trăgaci. Exista posibilitatea ca în acea casă să se 
afle copii... 

Animalul trimise un mesaj aparatului comandantului şi luă 
direcţia junglei şi a plantaţiei de cauciuc. 

CAPITOLUL XVIII 


— Să-i ia toţi dracii! strigă Dutch, aruncându-şi casca de zbor 
de un copac şi făcând ţăndări apărătoarea neagră de soare. 

Carl îl privea cu atenţie, dar nu se ridică de lângă copacul său. 
Dutch nu-şi manifesta deseori acest gen de emoţii, dar de data 
asta ochii lui erau roşii de furie. 

Observatorul lui Dutch, Blackthorn, se apropiase de el prin 
spate, fără zgomot, manifestând mai mult dezgust decât mânie. 
Nimeni nu fusese doborât, iar Carl nu auzise nici un mesaj insolit 
la staţia radio din cortul operaţiunilor. 

— Ei, Blackthorn, ce s-a întâmplat? îl întrebă Carl. 

— l-a omorât, Uimitorule. l-a ras. N-a vrut să se oprească, nici 
când pilotul nostru îl apela disperat prin radio. 

Tăcu. Blackthorn se uită la Carl, ca şi cum ar fi sperat să-l vadă 
făcând ceva ca să şteargă ceea ce se întâmplase. 

— Ticălosul ăla de Slater a făcut asta, bombăni Dutch în 
spatele lui. 

Carl întoarse capul, aşteptând o explicaţie. 

— Treceam pe lângă satul ăla, ca să vedem cum stă treaba 
pe-acolo. Peste tot numai ţânci, bătrâne şi bătrâni. Ne uitam la 
baracă când s-a auzit un zgomot. Dar am rămas pe loc, 
Uimitorule. Incă mai eram acolo. Nici măcar nu l-am auzit pe 
Harrier spunând că eram prinşi sub foc. Am auzit explozia 
blestematelor de rachete, lansate asupra satului de aparatul 
Cobra. Harrier îi striga că nu era nici el un pericol, dar nenorocitul 
a făcut un viraj la altitudine şi nu a mai revenit. 

|6ἱ încrucişă braţele la piept, atrăgând atenţia lui Carl asupra 
crustelor de sânge pe care nu le remarcase mai înainte. 

— Copilul a murit în braţele mele. N-am putut să fac nimic! 

Şi căzu la pământ. 

Blackthorn zise, cu vocea lui răguşită: 

— Harrier a aterizat în mijlocul satului, crezând că ceilalţi nu 
vor trage dacă ne aflăm acolo. Peste tot erau numai ruine, femei 
şi copii care ţipau. Dutch a luat de jos un copilaş care plângea: 
nu mai avea picioare. A murit din cauza sângelui pierdut, în timp 
ce Dutch îl ţinea în braţe. Erau prea mulţi răniţi. Nu ştiam ce să 
facem pentru ei. Harrier ne-a strigat să ne întoarcem la elicopter; 
elicopterul comandantului voia să plecăm de-acolo. 

Se uită la Carl, deznădăjduit: 

— De ce să facă toate astea? A omorât cel puţin douăzeci sau 
treizeci, plus cei care vor muri pentru că nimeni nu poate să-i 
îngrijească. De ce? De ce-a făcut asta? 

Carl îl privi în ochi. Nu avea nici un răspuns, doar dacă pilotul 
primise cumva un proiectil drept în cap, sau executase ordinele 
altcuiva. O revedea pe fetiţa care murise în braţele lui, în ciuda 
eforturilor făcute ca să o salveze. Asta era deja o amintire veche 
şi dureroasă, dar acest nou masacru era şi mai rău. 

Harrier se apropie de ei, nervos, furios, tulburat. Se uită atent 
la Carl, înainte de a se adresa celorlalţi: 

— Aici nu s-a întâmplat nimic, zise el. Dutch, Blackthorn, aţi 
înţeles? Nici o discuţie! 

Se întoarse spre Carl. 

— Uimitorule, dacă ţi s-a spus ceva, uită. O misiune de rutină, 
nimic excepţional. 

Le întoarse spatele şi intră grăbit în cortul operaţiunilor. 

— Incepe înăbuşirea faptelor, le zise Carl celorlalţi. 

Se pregătea să spună că nu va lăsa asta să treacă chiar atât 
de uşor, dar preferă să tacă deocamdată. Stătuse în banca lui 
când a fost vorba de masacrarea bivolilor. Dar, de data asta, nu 


mai putea să facă la fel. 
* 


* x 


Preotul militar ascultă cu atenție, cu seriozitate. Carl îi 
povestea tot ce auzise despre întâmplarea asta, dând chiar 
numele şi coordonatele satului, pe care le aflase de la Dutch, 
după o doză bună de bere. Carl nu mai întâlnise pe nimeni atât 
de binevoitor, în afara preotului militar. Nu fusese niciodată la 
preot şi la început se simţise puţin jenat, dar zâmbetul lui 
călduros îl încurajase. 

— Am înţeles, Willstrom, mă voi informa. E un caz serios şi 
cred că ai făcut bine venind la mine. 

Şi îl conduse pe Carl la uşa micului său birou, până în căldura 


strivitoare a soarelui. 
* 


* κ 


Carl intră în biroul cu aer condiţionat al colonelului. Avea 
stomacul crispat. Trei oameni se aflau aşezaţi la o masă lungă: 
preotul militar, care zâmbea şi acum patern, un locotenent- 
colonel, cu un zâmbet ameninţător, şi căpitanul Slater, pilotul 
aparatului Cobra care distrusese satul. 

Carl îşi zise că fusese un idiot. Vedea deja unde se va ajunge. 

Preotul încredinţase cazul colonelului. 

Carl se prezentă colonelului, în poziţie de drepţi. 

— Povestea ta nu e deloc exactă, zise preotul. Colonelul mă 
asigură că aparatele noastre nu au avut nici un amestec în 
drama petrecută în sat. A fost o mare eroare a unei unităţi de 
artilerie sud-vietnameze, iar noi facem toate eforturile ca să-l 
ajutăm pe acei nefericiţi. 

Preotul militar continua să-i zâmbească lui Carl. Colonelul, un 
bărbat mic de statură, cu guşă, luă cuvântul: 

— Sper că am lămurit problema în ceea ce ne priveşte. Ţi-am 
cercetat statele de serviciu. Sunt excelente. Şi mai ai de stat aici 
doar două luni... 

li zâmbi aproape cu durere lui Carl şi adăugă: 

— Aş vrea să fii prudent. N-aş vrea ca un soldat atât de bun să 
aibă necazuri. 

Era clar: privirea lui era la fel de limpede ca şi vorbele. 

— Mai ales sfârşitul unei şederi atât de lungi aici... 

Se uită un moment în ochii lui Carl, apoi făcu un gest care 
însemna că putea să plece. 

Willstrom salută, se întoarse şi ieşi, simțind cele trei priviri în 
spatele lui. Era furios, dar şi îngrijorat. Acum aveau să-i citească 
scrisorile. lar unele poate că nici nu vor mai ajunge la destinaţie. 
Era la mâna lor, şi ticăloşii ştiau asta. Nu fusese martor la 
masacru, şi era în stare să pună prinsoare că Dutch şi Blackthorn 
fuseseră şi ei avertizaţi să-şi ţină gura. Colonelul doar făcuse 
aluzie, dar era clar: dacă încerca să facă valuri, nu ar fi părăsit 
Vietnamul viu. Acel pilot de pe aparatul Cobra nu părea deloc 
îngrijorat. Avea artileria grea de partea lui, iar Carl nu avea 
nimic. 

Ştia că exista doar o singură soluţie. Luptase cu curaj, se 
trăsese în el, fusese doborât de inamic şi începea să se 
gândească la întoarcerea sa în America. Nu se mai punea 
problema unei alte reangajări. Se săturase de Vietnam. Nu voia 
deloc să fi ajuns până acolo şi să fie ucis „accidental”. 

Unui om aflat acolo i se puteau întâmpla o mulţime de lucruri, 
chiar şi atunci când totul mergea bine. Un sat murise, dar el voia 
să trăiască. 

CAPITOLUL XIX 


Carl înţelesese, după câteva zboruri în jurul localităţii Song Be, 
cu câteva luni mai înainte, că misiunile acestei unităţi erau 
diferite de cele cunoscute de el mai înainte. Auzise de acest gen 
de lucruri, dar acest atac cinic şi felul de trădare care urmase 
continuau să-l înfurie. 

Cu o seară înainte, scrisese părinţilor lui şi, pentru prima dată, 
făcuse o aluzie vagă la ceea ce se întâmplase. După care, fusese 
gata să rupă scrisoarea. Până la urmă, o trimisese şi încercase să 
doarmă. 

Dimineaţa era tot furios. Luă mitraliera şi, în elicopter, verifică 
grenadele şi tot materialul, aşteptând sosirea pilotului. În ziua 
aceea nu va mai avea loc nici un masacru fără motiv. Animalul, 
în ciuda poreclei sale, semăna cu Carl. Dar la ce bun să se mai 
gândească la toate astea? Era posibil să-l coste viaţa. La bordul 
unui elicopter de recunoaştere, trebuia să te gândeşti doar la 
pericolul posibil. O clipă de neatenţie, şi puteai să mori. 

Blackthorn şi Animalul făceau turul aparatului, cu o ceaşcă de 
cafea în mână. Cei trei abia dacă vorbeau între ei. Carl nu le 
spusese ce se petrecuse între el şi preotul militar, dar toată 
escadrila ştia ce simţea. 

— Auzi, Uimitorule, destinde-te puţin, zise până la urmă 
Animalul. Se întâmplă lucruri independent de voinţa şi de putinţa 
ta. Tot ce poţi să faci este să ieşi cât se poate mai bine dintr-o 
situaţie dificilă. 

— Atunci, zise Carl dând din umeri, să încercăm să rămânem 
la distanţă de sate, domnule plutonier. Să ne luptăm cu soldaţii. 

— Asta ar trebui să fie posibil astăzi. Ne vom întoarce la 
plantațiile de cauciuc. Comandantul sud-vietnamezilor vrea să 
mergem să vedem regiunea înainte de a-şi trimite oamenii. S-ar 
părea că acolo se ascunde un regiment nord-vietnamez. 

Arătă spre cele două aparate Cobra care îşi încălzeau 
motoarele. 

— lată „doicile” noastre de astăzi. 

— Să sperăm că vor fi de ajuns, zise calm Blackthorn. 

Nu era în escadrilă de mult timp, dar scurta lui experienţă. 

Fusese destul de dură ca să ştie că mei măcar trei aparate de 
acoperire nu erau suficiente uneori, ca să garanteze 
supraviețuirea unui elicopter şi a echipajului său. In Vietnamul de 

Sud era posibil, nu şi în acea regiune din Cambodgia. 

Animalul decolă rapid cu escortele aproape deasupra lui. Carl 
aruncase o privire pe hartă şi ştia că mergeau direct spre 
plantaţia de cauciuc, situată cam la nord de Tay Ninh. In 
momentul în care aveau să sosească, celelalte escadrile ar fi 
ajuns la Tan Linh, locul în care urmau să fie aduşi infanteriştii. 
Faptul că, în aproximativ un sfert de oră de zbor, în preajmă vor 
fi şi alte aparate, îl liniştea oarecum pe Carl. 

Ultimele sale patruzeci şi două de zile aveau să fie dure, doar 
dacă nu cumva escadrila ar fi primit întăriri şi cel puţin două 
aparate noi. In timp ce Animalul conducea micul aparat spre 
Cambodgia, Carl calcula ce mai rămăsese din Escadrila de 
Recunoaştere. Trei aparate în stare bună de funcţionare şi trei 
aparate obosite. Şase soldaţi, dintre care numai doi erau deja 
acolo la sosirea lui Carl. Işi aminti de un desen umoristic văzut 
înainte de drama din sat. Un general arăta în sus, deasupra 
junglei din Cambodgia, un cer plin de avioane cu reacţie, de 
bombardiere şi de elicoptere, unele arzând, iar echipajele lor 
sărind cu paraşuta. 

— O, ăştia nu sunt luptători, spunea generalul unui civil, care 
simboliza opinia publică. Sunt doar nişte aviatori... 

Carl îşi zicea că trebuia să treacă încă o dată frontiera 
Cambodgiei, susținuți la sol doar de armata sud-vietnameză. Se 
uită la unul dintre aparatele de însoţire, subţire ca un şarpe, 
botul de rechin pictat în partea din faţă accentuându-i aspectul 
ameninţător. 

— lată plantaţia, anunţă Blackthorn. 

Carl se aplecă şi mai mult ca să-şi vadă ţinta. Exact ca 
celelalte plantaţii vizate: şiruri de copaci, aproape intacţi în ciuda 
războiului din jurul lor. 

— Aş vrea să ard toţi copacii ăştia. Crezi că am putea dobori 
unu-doi? întrebă Carl. 

— Vom vedea după ce aterizăm, Uimitorule. Dacă e plin de 
buncăre, după cum mi s-a spus, i-am putea probabil lichida, fără 
ca pe Unchiul Sam să-l coste mai mult de câteva mii de dolari. 

Lui Carl, precum celor mai mulţi de la Recunoaştere, nu-i păsa 
deloc de aspectul financiar al situaţiei. 

— Asta înseamnă mult cauciuc, spuse Animalul, apropiindu-se 
de plantație. 

Se uită pe hartă. 

— Vom începe din colţul de nord-est şi facem un sfert o dată. 
Reacţia inamicului este cât se poate de probabilă. Aşa că, tir de 

voie. Dar, mai întâi, anunţaţi. 

Se întoarse spre Blackthorn. 

— Pregăteşte fumigenele, dar nu le lansa mai înainte de a-ţi 
da ordin. Vom vedea ce putem face mai înainte ca aparatele 
Cobra să înceapă să tragă. Nu avem nici un motiv să le lăsăm să 
se distreze singure. 

Blackthorn îi făcu cu ochiul şi îşi puse puşca de asalt M-16 pe 
genunchi. Când Animalul începu să coboare spre zona de 
recunoaştere, observatorul luă o grenadă cu fum roşu, ieşi în 
afară şi trase siguranţa. In partea lui, Carl se aplecă şi mai mult, 
cu picioarele pe patine. Indreptă mitraliera în jos şi, după ce 
verifică toate detaliile, ridică uşor capul ca să privească cele 
două aparate Cobra intrând pe oi bila de protecţie, în afara razei 
de acţiune a armelor de calibru mic. 

La câţiva metri de vârful copacilor junglei, Animalul reveni la 
orizontală şi începu imediat purimul traseu în interiorul limitei de 
nord a plantaţiei. 

Cu o viteză de treizeci de noduri şi datorită unei vederi 
aproape perfecte la sol, era uşor de reperat inamicul sau 
buncărele. Dar Carl ştia că era posibil şi invers: nord- 
vietnamezilor nu le-ar fi fost nici lor greu să repereze elicopterul 
şi să tragă în el. Degetul i se crispa pe trăgaci. 

Nimic nu mai conta în acel moment. Nici satul distrus, nici 
miile de dolari, nici camarazii doborâţi. Numai staţia radio, oţelul 
care îi atârna în mână şi pământul de sub elicopter, unde 
pândeau forme, siluete, mişcări. 

Pământul, sub copaci, avea o nuanţă de maroniu deschis, 
culoarea unei cafele proaspăt măcinate. Pe câţiva copaci, Carl 
zări αγία! palid al cauciucului, care picura din despicăturile 
trunchiurilor. Se gândi o clipă, cu amărăciune, la proprietarii 
acelor plantații, care aşteptau despăgubiri... şi care le 
împrumutau ca ascunzători vietcongilor. La naiba cu ei! 

Se uitase cu cea mai mare atenţie, dar nu văzuse nimic. 
Animalul făcu un viraj strâns, ca să treacă pe marginea terenului. 
Pilotul nu voia să iasă din liziera copacilor, ca să nu rişte să fie 
văzut de vietcongi. 

— Un buncăr la ora patru! strigă Carl, deschizând imediat 
focul. 

— L-am văzut! zise Animalul, aplecând mult aparatul pe 
dreapta, lăsându-l pe observator să vadă doar cerul. Încearcă să 
tragi o rafală-două drept în intrare. 

— Nici o problemă! 

La vreo treizeci de metri sub el, Carl ar fi putut chiar să sune la 
uşa de la intrare cu mitraliera M-60, dacă ar fi existat sonerie. 
Primele gloanţe stârniră un mic nor de praf în faţa intrării, restul 
dispărând în întuneric. 

— Încă un buncăr, Uimitorule. La ora unu, la cincizeci de metri! 
zise Animalul. 

Carl încerca să le ţintească, în timp ce pilotul schimba direcţia. 
De data asta, erau aşteptaţi. Prin două găuri negre ale 
buncărului, se vedeau flamele unor arme care ţinteau 
elicopterul. Carl auzi un zgomot lângă el: vietcongii nu trăgeau la 
întâmplare. Vedea praful şi frunzele ridicându-se acolo unde 
trăsese el însuşi, şi ţinti mai precis gaura cea mai apropiată: 
inamicul invizibil nu mai trase. Un moment, celălalt trăgător nu 
mai fu în măsură să mai tragă asupra lor. Apoi văzu apărând la 
intrarea în buncăr bustul unui vietcong, curajos şi temerar, care 
voia să deschidă focul cu o puşcă Kalaşnikov. Carl trase. Lovit de 
prima rafală exact între omoplaţi, vietcongul se prăbuşi pe burtă. 
ΑΙ doilea glonţ lovi solul în apropierea capului, şi Carl lăsă 
mişcarea aparatului să poarte rafala direct în cap. Omul nu mai 
mişcă şi alunecă în deschizătura neagră cu puşcă cu tot, căreia îi 
dădu însă drumul în clipa următoare. 

— Bravo! exclamă Animalul. Dar ai mare grijă cu porcăriile 
astea de buncăre! 

Animalul indică direcţia cu o mişcare a capului şi Carl se uită: 
se vedeau rambleuri negre cam peste tot, unele cu intrări vizibile 
şi urme recente de folosire. Animalul lărgi orbita, dar cu viteză 
mică, ca să-i lase lui Willstrom tot timpul să tragă. Nu se vedea 
nimeni şi nimeni nu trăgea în ei. Carl începu atunci să tragă în 
intrările deschise, până când zări material lângă trunchiul unui 
copac. 

— La ora cinci, domnule plutonier, zise el. 

Animalul viră în direcţia indicată şi începu o serie de viraje 
strânse. 

— S-ar părea că i-am surprins în plină acţiune, zise Animalul, 
râzând. O fi ziua spălării rufelor. Şi poate că pregăteau un picnic. 
Haide să le dăm o mână de ajutor! 

Jos, se vedeau mai multe uniforme negre, un lighean şi un 
cadru de bicicletă întărit, folosit de obicei de vietcongi pentru 
transportarea alimentelor. Restul hainelor abandonate se afla pe 
marginea unui rambleu negru, şi Carl trase mai întâi în el, ca să 
fie sigur că nu ascundea intrarea şi un om înarmat. Nici o reacţie. 
Atunci trecu la restul, adăugând alte victime victoriei sale: un 

cazan, o bicicletă şi câteva cămăşi negre. Deşi în apropiere se 
afla un număr necunoscut de vietcongi, Carl nu se putea abţine 
să nu zâmbească la gândul unui general decorându-l, în careu, 
„pentru eroism în lupta împotriva lighenelor de orez comuniste”. 

Acest gând dispăru brusc la zgomotul rafalelor unor arme 
automate, care nu erau armele lor. 

— Trag în noi! strigă Animalul. Drept înainte! 

Şi făcu un viraj, ca să-i ofere lui Carl un unghi potrivit pentru 
ripostă. 

— La dracu’! Mitraliere de 51! strigă Carl. O să le vin de hac! 

Tirul din faţă îl orbi o fracțiune de secundă, apoi pilotul devie 
într-o parte aparatul, în timp ce mitraliorul lansa grenada 
fumigenă roşie, la ordinul Animalului. Carl ştia că nu lovise arma 
inamică, dar mai ştia, din experienţă, fiind expus la mică distanţă 
puterii mitralierelor chinezeşti, că va avea probabil ocazia să 
întâlnească şi altele: în regiune, de cele mai multe ori, erau 
instalate mai multe, ca să realizeze un foc încrucişat. 

Animalul prevenise aparatele de susţinere şi acestea erau 
pregătite să intervină pe loc, împotriva unui inamic care depăşea 
mijloacele unui elicopter de recunoaştere. Imediat ce pilotul 
semnala că era atacat, Cobra din faţă venea în picaj de la ο 
altitudine de o mie de metri. Animalul ştia că primul aparat 
Cobra sosea, gata să plece dacă elicopterul de recunoaştere era 
în afara pericolului şi gata să continue dacă era nevoie. Apelă, 
luând distanţă: 

— Papa Doi-Şapte, veniţi! Ţintele: mitraliere de 51 şi buncăre. 
O fumigenă roşie lansată. 

Aparatul Cobra, având ca pilot pe salvatorul lui Carl, 
locotenentul Sanders, sosi dinspre est cu mare viteză, în timp ce 
micul elicopter lua altitudine, îndepărtându-se de plantație. 

— Acum, vom rămâne un moment în împrejurimi şi vom privi 
tirul. N-am semnal de alarmă, dar ştiu că am fost atinşi. Vedeţi 
ceva evident? 

intrebarea pilotului a fost urmată de o tăcere scurtă, până 
când întoarseră capetele ca să vadă eventualele găuri din cocă. 
Carl ştia că una trebuia să fie lângă el, dar nu o vedea şi nu se 
neliniştea din cauza ei. Atâta vreme cât nu se aprindea nici un 
beculeţ de alarmă, nu putea să fie nimic grav. 

— Nu văd nimic, domnule locotenent, zise Carl. 

— Nici eu, spuse Blackthorn. Dar ar fi trebuit să aibă şi ei un 
elicopter ca să ne nimerească în partea asta. Imi petrec atât de 
mult timp privind cerul, încât am început să devin un fel de 

astronom, zise el cât se poate de serios. 

Carl izbucni în râs. 

— Ştiam eu că armata te pregăteşte ca să practici o meserie 
bună în civilie, iar tu, ca un nerecunoscător, bombăni. Ai 
bombăni chiar şi dacă vietcongii ţi-ar tăia boaşele! 

Animalul puse capăt glumelor, făcând un viraj strâns spre 
stânga, oferindu-i observatorului o vedere perfectă a ceea ce se 
întâmpla. Carl se lăsă să alunece pe podea şi se sprijini de 
perete, ca să vadă mai bine atacul aparatelor Cobra. De la acea 
altitudine, nu avea de ce să le fie teamă că vor fi doborâţi, cu 
atât mai mult cu cât nord-vietnamezii erau probabil destul de 
ocupați cu aparatele de asalt. Era un spectacol splendid şi 
cumplit: acele forme şi virajele lor strânse, atacurile în picaj... 

— Vietcongul ăsta chiar are tupeu! zise Blackthorn. Nu cred că 
în locul lui aş încerca să dobor singur un aparat Cobra! 

Se uita la trasoarele care urcau dinspre plantaţia de cauciuc. 
Trăgătorii  vietcongi se aflau acolo, ripostând atacurilor 
aparatelor Cobra, şi Carl însuşi fu impresionat un moment. Până 
atunci nu trăsese decât o singură mitralieră de 51. Poate Carl se 
înşelase la început. Poate că era un ţăcănit. 

Unul dintre aparatele Cobra - n-ar fi putut să spună care - îşi 
termină muniţiile, la mai puţin de trei sute de metri, şi încheie 
atacul cu o grenadă de 40 mm. Brusc, staţia radio prinse viaţă, şi 
Carl îşi dădu seama că cel puţin patru linii de trasoare se 
încrucişau în aer în jurul aparatului Cobra. 

— O capcană! E o capcană! strigă Animalul. 

Şi fu gata să-l facă pe Carl să cadă din elicopter, aducând 
brusc aparatul în sensul acelor de ceasornic. 

— Am fost atinşi! Doi-Şapte a fost atins! Cred că nu voi reuşi 
să mă salvez. 

Sanders era atins. Carl şi-l imagina în aparatul Cobra care 
cădea. Se prăbuşise probabil peste tabloul de bord şi copilotul nu 
putea să preia conducerea aparatului. 

Trasoarele continuau să se îndrepte spre marele elicopter, pe 
măsură ce cădea. Copilotul lui Doi-Şapte încă mai vorbea, dar 
cuvintele erau întretăiate. 

— Sunt... atins. Nu... pot... Nu... mă lăsaţi... 

— Doi-Trei, încercăm să-l acoperim, zise Animalul celorlalte 
aparate Cobra. Pregăteşte-te, Uimitorule. Accelerăm. O să fie 
nasol. 

Trecu la celălalt aparat: 

— Doi-Trei, vom încerca să-l salvăm pe Doi-Şapte. 

— Recepţionat. Rămâneţi în viaţă. Am alertat întăririle. Vor 
sosi imediat cu celelalte aparate Cobra. 

Cu atât mai bine. Carl îşi strânse curelele. Dar nimeni nu va 
ieşi viu din aparatul Cobra, dacă copilotul nu va reacţiona cât 
mai repede. 

— Arde! zise Blackthorn. 

Un moment foarte scurt, Carl văzu aparatul Cobra arzând, la 
vreo cincizeci de metri de vârful copacilor, trasoarele continuând 
să-l nimerească. Copilotul făcuse în aşa fel încât să încetinească 
picajul elicopterului, dar Animalul cobora degeaba în vrie cât mai 
repede posibil - n-ar fi reuşit să ajungă înainte de prăbuşirea 
celuilalt. 

Animalul, cu o voce calmă, expuse planul: 

— Când vom ajunge la vârful copacilor, Uimitorule, voi face un 
viraj strâns în jurul celuilalt, ca să vedem dacă există 
supraviețuitori şi să-i poţi lichida pe cei care s-ar putea apropia 
de elicopter. O să urcăm, o să coborâm, o să virăm... Sper să nu 
ne rupem gura! Oscar, te vei apleca cât mai mult în partea ta. Nu 
te ocupa de fum: trage cu puşca în tot ce mişcă. 

Apoi se răzgândi. 

— Nu. Să nu riscăm să-i omorâm pe ai noştri, dacă sunt unii 
care ies. 

— OK, zise Blackthorn. 

Carl întinse braţul şi trase mai aproape lada cu grenade. Parcă 
avea un nod în gât. Inima îi bătea mai tare. Ba chiar avea 
impresia că făcea să se mişte vesta antiglonţ. Oricum, cu vestă 
sau fără, mitraliera de 51 i-ar fi făcut de petrecanie fără multă 
vorbă. 

— La dracu'! 

Aparatul Cobra atinsese vârful copacilor cu coada înainte, 
palele rotorului smulgând frunzele şi crengile arborilor de 
cauciuc. Apoi ajunse la crengile cele mai mari şi dispăru, în timp 
ce Carl se afla la mai mult de o sută cincizeci de metri deasupra. 

— Nu explodează! Ţineţi-vă bine! strigă Animalul, coborând 
elicopterul în gaura făcută de epavă. 

Carl ajunsese în punctul de luptă pe care îl cunoştea foarte 
bine. Urcările, coborârile, virajele, totul se amesteca şi rămânea, 
în mod paradoxal, clar şi precis. 

Vedea elicopterul Cobra prăbuşit şi frunzele smulse, care 
coborau lent peste el sau pe pământul negru. Elicopterul zăcea 
pe o parte: fără foc, fără fum. Nici o mişcare. Prin cockpitul spart, 
zărea siluetele nemişcate ale celor doi piloţi. Nici un gest, nici un 

strigăt. 

Blackthorn îşi reîncărca arma cât putea de repede. 

— Vietcongi! Peste tot! 

Şi reîncepu să tragă. 

Siluete mici se iveau dintre copacii din jur, alergând spre 
aparatul doborât şi trăgând în acelaşi timp în elicopterul din aer. 

Animalul mişca elicopterul tot timpul, ca să-i împiedice pe cât 
posibil pe vietcongi să-l nimerească. 

Carl continua să tragă, în ciuda zdruncinăturilor elicopterului 
său. Jos erau prea multe arme inamice. Auzea gloanţele lovind 
aparatul, le simţea. Doi oameni se opriră din cursa lor spre 
aparatul Cobra, ca să ţintească mai bine. Carl îi lichidă pe 
amândoi pe la spate. Alţi câţiva ajunseseră la Cobra şi începură 
să tragă în cockpit. Carl le servi o rafală neîntreruptă, până când 
deveniră o grămadă de carne însângerată. 

— Muriţi, nenorociţilor! Muriţi! 

Un fel de abur roşu se forma în faţa ochilor săi. Simţi un 5ος, 
care îl dădu înapoi o clipă, apoi tirul său făcu să explodeze un 
cap din spatele unei puşti de asalt, după care trecu la altă ţintă. 

Carl simţi ο zdruncinătură, auzi ţipete în partea din faţă şi 
bucăţi de plexiglas căzură în jurul lui. Il auzi pe Blackthorn 
strigând ceva, nu în interfon: un țipăt, în aer. Oscar nu mai 
trăgea, dar ţipa întruna, în timp ce elicopterul cădea cu botul 
înainte. 

— Animalul a fost lovit! E lovit! 

Carl se ridică, uitând de mitralieră, uitând de vietcongii aflaţi 
la câţiva metri mai jos, şi trecu în faţă, ca să se ocupe de pilot. 
Animalul se prăbuşise în faţă, iar sângele îi şiroia din cască pe 
gât. 

Carl reuşi să ridice corpul greu al pilotului, dar îl scăpă când 
elicopterul căzu între copaci. Plexiglasul invadă interiorul 
aparatului. Auzi palele rotorului rupându-se, apoi şi coada 
aparatului. Nu mai rămăsese decât coca ovală, care cădea pe 
ultimii metri înainte de a atinge pământul. 

Zgomotul... ţipetele oamenilor, departe de elicopter. Tir de 
arme. Nu simţea nici durere, nici teamă. Avea toate simţurile 
încă treze. O senzaţie de ceva cald care curgea în el. Era 
mulţumit. Nimic urgent. Nici o grijă. Nimic nu încerca οὔ mişte. 
Auzea exploziile şi zgomotul zborului aparatului Cobra, dar nu 
mai avea nici o importanţă. 

Zgomotul unor paşi grăbiţi se opri lângă elicopter. O faţă 
închisă la culoare se aplecă peste locul unde zăcea. Nişte oameni 

mici. 

Zgomotul de paşi dispăru odată cu faţa, apoi reveni, mai 
puternic, când omul îi dădu ocol lui Carl ca să-l privească mai de 
aproape. Nu puteai să ştii ce gândeşte... 

Mâinile mici, închise la culoare, lăsară în jos, lent, puşca 
Kalaşnikov. Ţeava armei, caldă încă, se opri pe fruntea lui Carl. 
Nici o expresie pe faţă. 

Razele soarelui făceau bine. Erau calde, mângâietoare. În 
adâncul timpului şi spaţiului infinite, la o mie de ani-lumină, Carl 
văzu degetul mic care apăsa oţelul negru al trăgaciului. 

Elicopterul îşi începu coborârea spre 
junglă. Carl Willstrom era deja instalat în 
spatele mitralierei, gata să radă vietcongi. 
Dar jos, în zona de aterizare, descoperi un 
imens cimitir în aer liber... plin de cadavrele 
soldaţilor americani. 

De atunci înainte, această imagine îl va obseda fără 
încetare şi fiecare nouă misiune va deveni împlinirea acestei 
răzbunări. 

»» Siluete mici se iveau dintre copacii din jur, alergând spre 
aparatul doborât şi trăgând în acelaşi timp în elicopterul din 
aer. 

Animalul mişca elicopterul tot timpul, ca să-i impiedice 
pe cât posibil pe vietcongi să-l nimerească. 

Carl continua să tragă, în ciuda zdruncinăturilor 
elicopterului său. Jos erau prea multe arme inamice. Auzea 
gloanţele lovind aparatul, le simţea. Doi oameni se opriră din 
cursa lor spre aparatul Cobra, ca să ţintească mai bine. Carl îi 
lichidă pe amândoi pe la spate. Alţi câţiva ajunseseră la Cobra 
şi începură să tragă în cockpit. Carl le servi o rafală 
neîntreruptă, până când deveniră o grămadă de carne fără 
nimic omenesc.” 

